ตำบลกำโลน
บ้านวัดจันทร์
ตั้งอยู่
หมู่ที่  1  ตำบล  กำโลน
ความเป็นมาของชื่อบ้าน
บ้านวัดจันทร์แห่งนี้มีความเป็นมาว่า  มีชายสองคนพี่น้องมาจากไหนไม่มีใครทราบ  คนพี่ชื่อ เขียน  คนน้องชื่อ ขาว  ทั้งสองคนพี่น้องได้สร้างวัดขึ้นวัดหนึ่งชื่อว่า วัดเขียน ( เดี๋ยวนี้ได้ร้างไปแล้ว )  ต่อมาสองคนพี่น้องเกิดขัดใจกันขึ้น นายขาวน้องชายจึงไปสร้างวัดอีกวัดหนึ่ง          วัดที่นายขาวไปสร้างใหม่มีต้นจันทน์ต้นใหญ่อยู่ต้นหนึ่งและมีต้นเล็กๆ อยู่มากมาย ต่อมานายเขียนตายลงนายขาวจึงรวมวัดเขียนเข้ากับวัดใหม่ที่ตนเองสร้างขึ้น ชาวบ้านจึงตั้งชื่อวัดที่นายขาวสร้างว่า วัดจันทร์  เพราะมีต้นลูกจันทร์อยู่กลางวัดประชาชนที่อยู่ในละแวกนี้เรียกชื่อบ้านตามชื่อวัดว่า หมู่บ้านวัดจันทร์  มาจนถึงทุกวันนี้
ชื่อผู้ให้ข้อมูล
นางนาค   วิรัตน์ธรรม   บ้านเลขที่  56      หมู่ที่  1  ตำบล  กำโลน
บ้านหัววังทราย
ตั้งอยู่
หมู่ที่  1   ตำบล  กำโลน
ความเป็นมาของชื่อบ้าน
บ้านหัววังทรายแห่งนี้ตั้งอยู่ใกล้ๆ กับ บ้านสวนสามสิบ แต่แตกต่างกันตรงที่ว่า หมู่บ้านของประชาชนในสมัยก่อนตั้งอยู่เรียงรายตามริมคลอง เพราะในสมัยก่อนไม่มีถนนการสัญจรต้องใช้เส้นทางน้ำ คือลำคลองประชาชนจะตั้งบ้านเรียงรายหนาแน่นริมลำคลอง ตรงบริเวณนั้นตั้งแต่หมู่บ้านวัดจันทร์ขึ้นมาทางทิศตะวันตก ในลำคลองจะมีวังน้ำลึกมากเป็นสีดำคนแก่เล่าว่าลึกท่วมหัวช้าง และตลอดแนวริมฝั่งคลองมีหาดทรายขาวสะอาดชึ้งชาวบ้านจากถิ่นอื่น        และใกล้เคียงเดินทางไปเอาทรายมาใช้ประโยชน์ เป็นที่เล่าลือว่าเป็นทรายดี ชาวบ้านจึงเรียกกันติดปากว่า บ้านหัววังทราย
ชื่อผู้ให้ข้อมูล
นายพร้อม  ตลึงผล    บ้านเลขที่  11  หมู่ที่  1  ตำบล  กำโลน
บ้านสวนสามสิบ
ตั้งอยู่
หมู่ 1   ตำบล  กำโลน
ความเป็นมาของชื่อบ้าน
บ้านสวนสามสิบแห่งนี้ อยู่ถัดจากหมู่บ้านวังทรายไปทางทิศเหนือสภาพหมู่บ้านเป็นเนินสวนผลไม้ มีมังคุด ทุเรียน ลางสาด เงาะ เป็นต้น เล่ากันว่าที่สวนของนายเทิ่ม  เขตตะวันตกมี       ต้นทุเรียนอยู่ต้นหนึ่งสูงใหญ่มาก ต้นทุเรียนต้นนี้มีชื่อเสียงในด้านการพนันขันต่อในสมัยก่อนมีการพนันชนิดหนึ่งคือ การฟันเรียน  วิธีการเล่นจะเอาลูกทุเรียนมาวางและให้ผู้เล่นทายพนันกันว่าข้างในจะมีเมล็ดกี่เมล็ด จะตั้งผลหรือเฉพาะพูทุเรียนก็ตามแต่ตกลงกัน มีนักพนันจากถิ่นอื่นไม่แพ้การพนัน จากทุเรียนต้นนี้เป็นอันมาก เนื่องจากทุเรียนต้นนี้มีเมล็ด 30 เมล็ดเกือบทุกผล ชาวบ้านจึงเรียกชื่อหมู่นี้กันติดปากว่า  บ้านสวนสามสิบ
ชื่อผู้ให้ข้อมูล
นางทิม   ถนอมยศ    บ้านเลขที่  4/1   หมู่ที่ 1   ตำบล  กำโลน
บ้านวัดโคก
ตั้งอยู่
หมู่ที่ 2   ตำบล  กำโลน
ความเป็นมาของชื่อบ้าน
ชื่อบ้านวัดโคก นี้เป็นชื่อที่ตั้งขึ้นตามชื่อของวัดที่ตั้งอยู่ในหมู่บ้าน ทั้งนี้เนื่องจากว่า          ในบริเวณนี้เป็นที่ตั้งวัดมาก่อน ประชาชนเพิ่งมาตั้งบ้านเรือนอาศัยในภายหลัง

วัดโคก ชื่อตามทางราชการว่า วัดโคกโพธิ์สถิต ตั้งอยู่บนที่ราบสูงมีต้นโพธิ์ใหญ่เป็นสัญลักษณ์สูงกว่าระดับน้ำในคลองขุนน้ำประมาณ 60 เมตร  จากลักษณะของภูมิประเทศ         ที่วัดตั้งอยู่และมีต้นโพธิ์รวมอยู่ด้วย จึงได้ชื่อว่า วัดโคกโพธิ์สถิต แต่ชาวบ้านเรียกสั้นๆ ว่า     วัดโคก อันเป็นที่มาของชื่อบ้านว่า  “บ้านวัดโคก”
ชื่อผู้ให้ข้อมูล
-
บ้านวังโหล
ตั้งอยู่
หมู่ที่  2   ตำบล  กำโลน
ความเป็นมาของชื่อบ้าน
บ้านวังโหลนี้ ตามคำของคนแก่ๆ เล่าว่าเดิมเรียก  “บ้านวังโล่ ” เพราะมีวัง(ที่ขังน้ำลึก)     อยู่ในคลองหยวดที่ไหลผ่านล่างบ้านหินเจาะลงมาเล็กน้อยในวังนี้มีหอยชนิดหนึ่งเรียก หอยโล่ รูปร่างและขนาดเท่าๆ หอยขมแต่ท้ายเรียวยาวกว่า สีก็เช่นเดียวกับหอยขม และทำเป็นอาหารได้เช่นเดียวกับหอยขมที่ชอบอยู่ตามทุ่งนานานๆ คำว่า วังโล่  เพี้ยนเป็น วังโหล  จนทุกวันนี้

ส่วนเขตบ้านวังโหล (วังโล่) นั้นมีครอบครัวที่ตั้งเป็นหลักฐานถาวรมีการทำสวน ทำนา     มีประมาณ 10  ครอบครัว คือ ครอบครัวตระกูลภักดิ์กำเลา  ตระกูลสมจิตร  ตระกูลปัจจัย        ตระกูลสุทธิหนุ่ม  ซึ่งปัจจุบันนี้มีลูกหลานแยกย้ายตั้งครอบครัวใหม่ออกไปอีกหลายครอบครัว

ปัจจุบันบ้านวังโหลคงตั้งอยู่ในหมู่ที่ 2   ตำบล  กำโลน อำเภอลานสกา เช่นเดิมแม้หมู่ที่ 2 ได้แยกหมู่บ้านออกไปเป็นหมู่ที่ 6 เสีย 1 ส่วน และหมู่ที่ 7 อีกส่วน บ้านวังโหลมีอาณาเขต           ทิศตะวันออกจดบ้านวัดโคกฯ   ทิศเหนือจดหมู่บ้านที่ 7    ทิศใต้จดหมู่บ้านที่ 6  ทิศตะวันตกจดพืดเขาขวาง และจดตำบลเขาแก้ว  อำเภอลานสกา

ปัจจุบันมีครอบครัวทั้งหมด 53 ครอบครัว จากตระกูลพวกบ้านวังโหลเดิมและพวกจากหมู่บ้านอื่นมาทำนาอาศัยทำกินตั้งหลักแหล่ง เพราะบ้านวังโหลเดิมเป็นป่าเสียส่วนมากคนจากที่อื่นมาจับจองทำกินกันได้หลายครอบครัว
ชื่อผู้ให้ข้อมูล
นางละม้าย   ถนิมลักษณ์     บ้านเลขที่ 75    หมู่ที่ 2     ตำบล  กำโลน

บ้านนาบอด
ตั้งอยู่
หมู่ที่ 3    ตำบล  กำโลน
ความเป็นมาของชื่อบ้าน

ที่มาของบ้านนาบอด  เดิมทีเป็นคลองตามที่คุณปู่ของผู้เฒ่า (นายผล) ได้เล่าให้ฟัง             ว่าเมื่อก่อนเป็นคลองน้ำไหลเรียกว่า   คลองขุนน้ำ  มาจากคีรีวงต่อมาน้ำได้เซาะตลิ่งเป็นคลองใหม่ตอนบนตื้นเขินคนเข้าไปตั้งบ้านเรือนอยู่เรียกว่า  บ้านย่านยาว จนเดี๋ยวนี้ส่วนตอนล่างเรียกว่าบ้านวังไทร  ตอนท้ายกลายเป็นน้ำพรุน้ำขังเป็นที่อาศัยของสัตว์น้ำมีปลาชุกชุม ทวดของผู้เล่าชื่อ หม่อมเมืองอิน (ขุนอินทรราชธานี) เป็นนายบ้านเห็นว่าเป็นที่อยู่ของสัตว์น้ำจึงรักษาดูแลที่ตอนนี้ไว้อย่างดี ครั้นเมื่อทวดสิ้นชีวิตแล้วปู่ก็ได้รักษาต่อมาปู่กับพ่อ (นายมี) เห็นว่าจะทำนาได้ก็ยกหัวคันนาขึ้น        ได้ทำนาอยู่ 2-3 ปี แต่ไม่ได้รับผลเท่าที่ควรจึงเลิกทำนา หันมาปลูกสาคูแทนลงไปในที่นั้น ชาวบ้านแถบนี้และใกล้เคียงเรียกว่า บ้านนาบอด  ซึ่งเป็นชื่อของนาไม่ใช่ชื่อของบ้านเพราะเป็นนาที่ทำไม่ได้ผล (บอด) และได้กลายมาเป็นชื่อ บ้านนาบอด  เมื่อทำทะเบียนราษฎร์เมื่อปี พ.ศ. 2500 นั้นเอง ในนาบอดเดี๋ยวนี้มีจากสาคูอยู่เต็ม
ชื่อผู้ให้ข้อมูล
นายหนู   ผลอินทร์    บ้านเลขที่ 99     หมู่ที่ 3     ตำบล  กำโลน
บ้านบนโคก
ตั้งอยู่
หมู่ที่  3     ตำบล  กำโลน
ความเป็นมาของชื่อบ้าน

บ้านบนโคกอยู่ติดกับบ้านนาบอด เป็นที่เนินสูงอยู่ตรงกลางพ้นจากน้ำท่วมมีที่ลุ่มล้อมรอบทั้ง 4  ด้าน  เดิมเรียกว่า เปรว (ป่าช้า) สูงเพราะเป็นป่าที่ค้างศพคนเป็นไข้น้ำ สมัยนั้นมักจะถูกญาตินำไปทิ้งจนตายไป แล้วนำไปวางไว้ตามคาต้นไม้บริเวณโคกนี้ เพราะป้องกันโรคติดต่อไม่นิยมเผา หรือบางคนยังไม่ตายก็ถูกนำไปทิ้งป่าเพราะกลัวโรคจะลุกลามไปติดคนอื่น  ต่อมาพ่อลุงของผู้เล่า (ล่อง)  กับป้า (คุ้ม) 2  ผัวเมียได้อาศัยอยู่ริมนาบอดถูกน้ำท่วมทุกปีจึงย้ายบ้านขึ้นมาอยู่เป็นคนแรก ต่อมาก็มี นายไข นางอิ้ม 2 ผัวเมีย  ตามไปอยู่ด้วย 1 ครอบครัว เดี๋ยวนี้มีลูกๆ หลานๆ ของ                2  ครอบครัวนี้อยู่กันประมาณ  8 – 9  ครัวเรือน
ชื่อผู้ให้ข้อมูล
นายหนู  ผลอินทร์      บ้านเลขที่  99     หมู่ที่ 3   ตำบล  กำโลน
บ้านนอกไส
ตั้งอยู่
หมู่ที่  3     ตำบล  กำโลน
ความเป็นมาของชื่อบ้าน

นอกไส  ความหมายของชาวบ้านสมัยนั้น หมายถึงที่ป่าที่ถูกแผ้วถางเพื่อทำไร่ปลูกผักเรียกว่า  ป่าไส  ต่อมาชาวบ้านนาบอดและย่านยาวได้ขยายครัวเรือนไปตั้งอยู่เดี๋ยวนี้ประมาณ 8-10 ครัวเรือน  เป็นที่ราบสูงเป็นที่สร้างสวนไม้ผล  มีมะพร้าว  ทุเรียน  ยางพารา ฯลฯ อยู่ต่อกับบ้านย่านยาวทางทิศตะวันตก  ทางทิศใต้ต่อกับบ้านบนโคกและนาบอด
ชื่อผู้ให้ข้อมูล
นายคง   ตรีคง      บ้านเลขที่  62     หมู่ที่  3     ตำบล  กำโลน
บ้านหัววังหลาง

ตั้งอยู่
หมู่ที่  3-4    ตำบล  กำโลน
ความเป็นมาของชื่อบ้าน

สมัยเมื่อ 80 กว่าปีมาแล้ว มีข้าหลวงประจำจังหวัดมาเที่ยวถิ่นนี้ได้พักผ่อนนอนริมคลอง ตอนนี้ซึ่งอยู่เหนือย่านยาวขึ้นไป  ได้นำไม้ชนิดหนึ่งมาปูนอนพอนอนลงรู้สึกคันไปทั้งตัวจะพลิกคว่ำ  พลิกหงายอย่างไรก็ยิ่งคันเลยกระโจนลงไปในคลองไปแช่น้ำ  แต่ต้องตายด้วยพิษร้ายของไม้ลังตัง  จึงได้ชื่อว่า  “หัววังหลวง”   เพราะข้าหลวงมาจบชีวิตลง
ชื่อผู้ให้ข้อมูล
นายคง   ตรีคง      บ้านเลขที่  62        หมู่ที่  3     ตำบล  กำโลน
บ้านหัวเหลง
ตั้งอยู่
หมู่ที่  3     ตำบล  กำโลน
ความเป็นมาของชื่อบ้าน

เป็นบ้านต่อกับบ้านย่านยาวที่เรียกว่า  หัวเหลง  หรือ หัววังเหลง เพราะคลองตอนนั้น      คดโค้งน้ำไหลเป็นคลื่นกระฉอกทำให้ผู้ที่ใช้เรือไป-มา  สมัยนั้นไปทางเรือไปหาข้าว-หาของ        คือ การใช้คมนาคมทางเรือทั้งนั้น ทำให้เรือโคลงเคลงชาวบ้านจึงเรียกว่า หัวเหลง  คือ โหลงเหลง นั่งเรือเป็นที่หวาดเสียวชาวบ้านที่ตั้งบ้านเรือนช่วงนี้จึงเรียกว่า หัวเหลง และฝั่งที่น้ำตอนคุ้งนี้มีถ้ำเป็นที่ไหว้พระพุทธรูปอยู่ด้วย  สมัยนี้พระพุทธรูปได้หายไปแล้วที่ตรงนี้มีเกาะแก่งอยู่เรียกว่า  เกาะย้วน  เพราะสมัยก่อนมีผึ้งมาอาศัยอยู่จึงเรียกอย่างนั้นหมายถึง  ยวนผึ้ง
ชื่อผู้ให้ข้อมูล
นายชม  จุลอมร     หมู่ที่  3     ตำบล  กำโลน
บ้านย่านยาว

ตั้งอยู่
หมู่ที่  3     ตำบล  กำโลน
ความเป็นมาของชื่อบ้าน

สมัยก่อนมีบ้านเรือนตั้งอยู่ริมฝั่งคลองทั้งนั้น  เพราะสะดวกในการคมนาคมจะไปทำมาหากิน  ค้าขายต่างนคร ต้องสัญจรไปด้วยเรือฝั่งคลองตอนนี้มีลักษณะตรงตลอดแนว ชาวบ้านจึงเรียกว่า  ย่านยาว  ย่าน หมายถึง ฝั่งน้ำ จึงเรียกตามกันมา  จนบัดนี้มีบ้านเรือนอยู่ประมาณ 40 กว่าครัวเรือน
ชื่อผู้ให้ข้อมูล
นายชม  จุลอมร     หมู่ที่  3     ตำบล  กำโลน
บ้านวัดสมอ
ตั้งอยู่
หมู่ที่ 4     ตำบล  กำโลน
ความเป็นมาของชื่อบ้าน

บ้านวัดสมอตั้งอยู่โดยรอบวัดสมอในหมู่ที่ 4   ตำบล  กำโลน  มี 2 หมู่บ้านคือ กลุ่มหนึ่ง ตั้งอยู่ทางเหนือของวัดสมอฝ่ายละฝั่งคลอง   ทิศเหนือจดควนสันเขาหลังล้อม   ทิศใต้จดลำคลอง ทิศตะวันตกจดกลุ่มบ้านหัวเกาะ   ทิศตะวันออกจดสวนโพธิ์ขี้ลม-ห้วยช้างนอน   อีกกลุ่มหนึ่ง ตั้งอยู่ทางฝั่งคลองวัดสมอ   ทิศตะวันตกจดกลุ่มบ้านห้วยถุ้ง   ทิศตะวันออกจดกลุ่มบ้านในไอ้ล้าน       (ในลาน) และกลุ่มบ้านหัววังหลาง  นิสัยใจคอของชาวบ้านวัดสมอ  รักสงบ  ชอบสามัคคี  ปัจจุบันจัดตั้งเป็นหมู่บ้าน อพป.   หมู่บ้านที่ 4    ตำบล  กำโลน

เหตุที่เรียกกันว่าบ้านวัดสมอก็เพราะ   บ้านดังกล่าวนี้ตั้งอยู่ใกล้ๆ และโดยรอบวัดสมอ จึงได้เรียกชื่อบ้านว่า  บ้านวัดสมอ  ดังกล่าวมา
ชื่อผู้ให้ข้อมูล
-
บ้านหัวเหว

ตั้งอยู่
หมู่ที่  5     ตำบล  กำโลน
ความเป็นมาของชื่อบ้าน

เริ่มจากลำน้ำตกวังไม้ปัก  หรือที่ชาวบ้านเรียกกันว่า  คลองปง ระยะทางประมาณ ½ กม. จะมีลำคลองปงชาวบ้านจะหาบข้าวของซึ่งเป็นผลผลิตจากในสวน  จะมีเนินเขาสูงมากจากนี้จะเดินยากลำบากมากตามภาษาพื้นเมืองเรียกว่า  “เหว”  จนกระทั่งปัจจุบันนี้ชาวบ้านยังเรียกว่า  หัวเหว
ชื่อผู้ให้ข้อมูล
นายทาบ   พิชัยกาล    บ้านเลขที่ 123      หมู่ที่  5    ตำบล  กำโลน
บ้านหัวนอน

ตั้งอยู่
หมู่ที่  5     ตำบล  กำโลน
ความเป็นมาของชื่อบ้าน

เหตุที่ชาวบ้านทั่วไปเรียกกันว่า  บ้านหัวนอน  คือวัดคีรีวง นั้นตั้งอยู่เป็นศูนย์กลางของชาวบ้านคีรีวงทั่วไปเช่นทิศเหนือชาวบ้านเรียกว่า ชาวบ้านตีน  ส่วนบ้านหัวนอนซึ่งตั้งอยู่ทางทิศใต้ของวัดชาวบ้านเรียกกันว่า  บ้านหัวนอน  ทิศตะวันออกเรียกว่า บ้านออก  ถ้าเป็นทิศตะวันตกชาวบ้านก็เรียกว่า  บ้านตก
ชื่อผู้ให้ข้อมูล
นายทองอินทร์   ธวัชกาญจน์   บ้านเลขที่ 122    หมู่ที่  5    ตำบล  กำโลน
บ้านในนา
ตั้งอยู่
หมู่ที่  5     ตำบล  กำโลน
ความเป็นมาของชื่อบ้าน

บ้านในนาเดิมเป็นป่าลุ่มเชิงเลนเรียกว่า  ป่าป็อง  เชื่อกันว่าเป็นที่ อิศาจ หรือ ปีศาจ         เดิน (ทางผีเดิน) บางคนเรียกว่า  เป็นที่ปราบที่ผีสิงมีลำคลองไหลผ่านเรียกว่า คลองป็อง ต่อมาได้เรียกเพี้ยนไปตามยุคว่า  คลองปง  ต่อมาเกิดอุทกภัยเปลี่ยนแปลงตามธรรมชาติน้ำได้กัดเซาะดินลึกเข้าไปในดินเป็นอ่าว  เมื่อน้ำลดต้นไม้ตาย  มีดินทรายทับถมในพื้นที่กว้าง  ที่ที่น้ำกัดลึกเข้าไปในทุกวันนี้ชาวบ้านได้ปลูกต้นจากสาคู

ส่วนพื้นดินที่ทรายทับถมกว้างใหญ่นั้น เมื่อครั้งชาวบ้านไม่ได้ไปอาศัยอยู่  ก็ให้มี           การแข่งขันชนโค  หรือวิ่งดอกลม  และเป็นที่เลี้ยงวัว  ควาย  เป็นทุ่งชาวบ้านเรียกใหม่ว่า   ในนา

ต่อมาผู้คนได้อพยพไปตั้งบ้านเรือนอยู่มากๆ เข้าจึงเรียกว่า   บ้านในนา
ชื่อผู้ให้ข้อมูล
นายดวน  ตรีโรจน์     บ้านเลขที่ 187     หมู่ที่  5    ตำบล  กำโลน
บ้านในเกาะ

ตั้งอยู่
หมู่ที่ 5     ตำบล  กำโลน
ความเป็นมาของชื่อบ้าน

บ้านในเกาะเดิมเรียกว่า  เกาะยวน  เพราะสมัยก่อนเป็นป่า ไม่มีบ้านเรือนผู้คนอาศัยอยู่       มีหมู่ไม้มะเดื่อเป็นจำนวนมากผึ้งได้มาอาศัยหรือสร้างรังบนต้นมะเดื่อหลายๆ รัง  รวมเรียกว่า         ยวนผึ้ง  คนไทยได้เรียกสั้นๆ ว่า  ยวน  ต่อมามีชาวบ้านได้ไปสร้างบ้านเรือนอาศัยและในพื้นที่นั้นมีลำคลองไหลผ่านคล้ายเกาะจึงเรียกกันว่า  เกาะยวน  ต่อมาคำว่า ยวน ค่อยๆ หายไปเรียกว่า            บ้านเกาะ  ส่วนคำว่า  ใน  หมายถึงอยู่ข้างใน หรือลึกเข้าไปในป่า  เขาว่าถ้าไปที่ไหนคนมักจะตอบว่าไป   บ้านในเกาะ   และเรียกกันจนถึงทุกวันนี้
ชื่อผู้ให้ข้อมูล
นายนุ้ย  ตลึงจิตต์     บ้านเลขที่ 155     หมู่ที่  5    ตำบล  กำโลน
บ้านบนควน

ตั้งอยู่
หมู่ที่  5     ตำบล  กำโลน
ความเป็นมาของชื่อบ้าน

บ้านบนควนนี้มีพื้นที่ติดต่อกับบ้านหัวนอน  คืออยู่ทางทิศใต้ของวัดคีรีวง เหตุผลที่ชาวบ้านเรียกว่า  บ้านบนควน  นั้นคือพื้นที่ที่ชาวบ้านตั้งบ้านเรือยนอาศัยอยู่เป็นเนินสูงขึ้นไปมีลักษณะเหมือนขั้นบันได  ซึ่งปัจจุบันนี้มีชาวบ้านตั้งบ้านเรือนอาศัยอยู่อย่างหนาแน่นการที่บ้านบนควนมีลักษณะพื้นที่สูงมีเนินเป็นขั้นตอนแบบขั้นบันไดชาวบ้านในท้องถิ่นนี้ได้เรียกกันติดปาก          ว่า   บ้านบนควน
ชื่อผู้ให้ข้อมูล
นายทองอินทร์   ธวัชกาญจน์     บ้านเลขที่ 122    หมู่ที่  5    ตำบล  กำโลน
บ้านวัดกลาง

ตั้งอยู่
หมู่ที่  5     ตำบล  กำโลน
ความเป็นมาของชื่อบ้าน

เดิมชื่อ  วัดพิกุลแก้ว  เพราะมีต้นพิกุล 1 ต้น  และเจดีย์ 1 องค์อยู่ในวัด ต่อมาชาวบ้านเรียกชื่อเสียใหม่ว่า  วัดกลาง  เนื่องจากวัดคีรีวงชาวบ้านเรียกว่า วัดบน  และวัดสมอเรียกว่า วัดล่าง วัดพิกุลแก้วซึ่งอยู่กลางระหว่างวัดสมอกับวัดคีรีวงจึงเปลี่ยนชื่อมาเรียกกันว่า   วัดกลาง 
ชื่อผู้ให้ข้อมูล
นายปราม   ประพัฒน์    บ้านเลขที่  66    หมู่ที่  5    ตำบล  กำโลน
บ้านท่าหา

ตั้งอยู่
หมู่ที่  5     ตำบล  กำโลน
ความเป็นมาของชื่อบ้าน

บ้านท่าหาเดิมเรียกว่า  ท่าสง่า  เพราะเจ้านายของข้าหลวงในสมัยก่อนได้มาเที่ยว หรืออาจจะมาสำรวจภูมิประเทศก็เป็นได้ ได้เห็นหินโตๆ กว้างขวางมาก มีท่านำลึกมีปลาอาศัยโตๆ มากมาย น้ำใสน่าอาบ  น่าใช้  จึงได้พักแรมที่นั้น  และเรียกชื่อว่า ท่าสง่า  คือท่าสวยงามนั้นเองแต่คนไทยใต้นิยมรียกคำสั้นๆ  และเป็นภาษาถิ่นว่า  ท่าหา  ตามคำบอกเล่าว่าท่าหานี้มีสัตว์ป่าชุกชุมด้วยเช่น  เสือ  ลิง  กวาง ฯลฯ
ชื่อผู้ให้ข้อมูล
นายนุ้ย   ตลึงจิตร    บ้านเลขที่ 155    หมู่  5    ตำบล  กำโลน
บ้านหนองไอ้สาน
ตั้งอยู่
หมู่ที่  5     ตำบล  กำโลน

ความเป็นมาของชื่อบ้าน
               แต่ก่อนมีช้างพลายอยู่หนึ่งเชือกซึ่งชาวบ้านเรียกกันว่า  ช้างอ้ายสาน  ได้อยู่ใกล้กับหนองน้ำซึ้งในขณะนั้นไม่มีบ้านเรือนของชาวบ้านอยู่เลย  ช้างอ้ายสานนี้ได้ออกหากินบริเวณใกล้ๆ  นั้นจนทำให้ชาวบ้านเดือดร้อนและคิดจะดักจับช้างเชือกนี้  จนช้างเชืองนี้ตายใกล้บริเวณหนองน้ำนั้น เขาก็เลยให้ชื่อว่า   หนองไอ้สาน
ชื่อผู้ให้ข้อมูล
นายนุ้ย   ตลึงจิตร    บ้านเลขที่ 155    หมู่ที่  5    ตำบล   กำโลน
บ้านวัดใหม่
ตั้งอยู่
หมู่ที่  5    ตำบล  กำโลน
ความเป็นมาของชื่อบ้าน
               เดิมทีเดียวเป็นสำนักสงฆ์ มีพระสงฆ์มาพักแรมเป็นครั้งคราว  ถึงฤดูออกพรรษาชาวบ้านจะแห่พระจากวัดคีรีวงไปหยุด  ณ  วัดใหม่  และเพิ่งตั้งหลังวัดคีรีวง  วัดสมอ  ปัจจุบันที่ดินวัดใหม่ ขึ้นอยู่เป็นศาสนสมบัติของกรมการศาสนา
 ชื่อผู้ให้ข้อมูล
นายปราม  ประพัฒน์     บ้านเลขที่  66      หมู่ที่  5    ตำบล   กำโลน
บ้านแพรกตัง
ตั้งอยู่
หมู่ที่  5    ตำบล  กำโลน

ความเป็นมาของชื่อบ้าน

เดิมมีห้วยอยู่หลายห้วยเป็นแพรกๆ  และมีต้นลังตังอยู่ที่ริมปากห้วยเมื่อมีการตั้งบ้านเรือนขึ้นหลายๆ  บ้านจึงตั้งชื่อบ้านให้สอดคล้องกับห้วยและต้นลังตังนั้นเป็น  บ้านแพรกตัง
ชื่อผู้ให้ข้อมูล
นายเซ้ง  มนประสาท     บ้านเลขที่  131      หมู่ที่  5     ตำบล   กำโลน
บ้านหน้าวัด
ตั้งอยู่
หมู่ที่  5     ตำบล  กำโลน

ความเป็นมาของชื่อบ้าน

บริเวณตั้งแต่ประตูวัดคีรีวงไปสู่ด้านทิศตะวันออก เป็นต้น ไปจดสามแยกเข้าสู่ตลาดเมื่อชาวบ้านเดินมาถึงบริเวรนี้เขาจะเรียกกันว่า  หน้าวัด  หรืออาจจะมาจากที่ไหนก็แล้วแต่ในละแวกหมู่ที่ 5   เมื่อพรรคพวกหรือญาติพี่น้องถามว่าจะไปไหนก็จะตอบว่าไปเที่ยวหน้าวัด
ชื่อผู้ให้ข้อมูล
นางทาบ  พิชัยกาล      บ้านเลขที่ 123       หมู่ที่  5     ตำบล   กำโลน
บ้านท่าชาย
ตั้งอยู่
หมู่ที่  5     ตำบล  กำโลน

ความเป็นมาของชื่อบ้าน

เดิมทีเดียวมีคลองใหญ่และเป็นคลองที่อยู่ชายเขามีน้ำตกจึงตั้งชื่อคลองว่า  คลองชายเขา ต่อมาคำว่า  เขา  ที่ต่อจากคลองชายได้ตัดออกไปจึงได้ชื่อว่า  คลองชาย  และมีท่าน้ำริมคลองจึงได้ชื่อท่านี้ว่า  ท่าชาย  เมื่อมีคนมาตั้งบ้านเรือนอยู่มากจึงตั้งชื่อบ้านว่า   บ้านท่าชาย
ชื่อผู้ให้ข้อมูล
นายเขียว  จะระนิล      บ้านเลขที่ 25/5      หมู่ที่  5    ตำบล   กำโลน
บ้านเชิงแตระ
ตั้งอยู่
หมู่ที่  5     ตำบล  กำโลน

ความเป็นมาของชื่อบ้าน

เดิมคลองใหญ่ที่ไหลผ่านจากบ้านท่าชายมาถึงคลองหลังวัดลำคลองสายนี้ได้กัดเซาะพื้นดินบริเวณบ้านในเกาะ  ทำให้บริเวณบ้านนั้นเกิดลำคลองสายใหม่ขึ้นชาวบ้านได้ขนานนามว่า คลองน้ำแทรก  ต่อมาชาวบ้านได้พูดเร็วและห้วนเข้าจึงเพี้ยนมาเป็น  คลองเชิงแตระ  หลังจากนั้นชาวบ้านได้ไปสร้างบ้านเรือนอยู่ในบริเวณคลองสายนั้นมากขึ้นทุกทีจึงเรียกชื่อบ้านย่อมนั้นว่า  บ้านเชิงแตระ
ชื่อผู้ให้ข้อมูล
นายดวน   ตรีโรจน์      บ้านเลขที่ 187     หมู่ที่  5     ตำบล   กำโลน
บ้านใหญ่
ตั้งอยู่
หมู่ที่  5     ตำบล  กำโลน

ความเป็นมาของชื่อบ้าน

ประมาณ 20 ปีก่อน  ในหมู่บ้านนี้จะมีอาคารบ้านเรือนหลังใหญ่ๆ  ทั้งนั้นและจะปลูกสร้างแบบโบราณ  บ้านแต่ละหลังจะมีชายคาบ้านติดต่อกันเป็นพืดและอยู่ด้วยความสามัคคี  อาณาเขตที่ดินจะถือเอาชายคาน้ำตกจากหลังคาเป็นหลัก  ส่วนใหญ่แล้วจะมีลักษณะเป็นบ้าน 2 ชั้น มีใต้ถุนบ้านเพื่อเป็นที่นั่งพักผ่อนหย่อนใจจึงเรียกกันว่า   บ้านใหญ่ 
ชื่อผู้ให้ข้อมูล
นางทาบ   พิชัยกาล      บ้านเลขที่ 123     หมู่ที่  5    ตำบล   กำโลน
บ้านมะม่วงกวาง
ตั้งอยู่
หมู่ที่  6    ตำบล  กำโลน

ความเป็นมาของชื่อบ้าน

เดิมที่บริเวณนี้เป็นป่าอยู่ติดกับบ้านนาสามดวง  มีต้นมะม่วงอยู่หลายต้นพอถึงฤดูที่มีผล  จะมีกวางออกมากินมะม่วงเป็นประจำ เมื่อมีประชาชนมาปลูกบ้านอาศัยจึงเรียกชื่อหมู่บ้านนี้ว่า บ้านมะม่วงกวาง   ตามสภาพและเหตุการณ์ที่เป็นจริง
ชื่อผู้ให้ข้อมูล
-
บ้านนาสามดวง
ตั้งอยู่
หมู่ที่  6     ตำบล  กำโลน

ความเป็นมาของชื่อบ้าน

ที่ได้ชื่อว่า  บ้านนาสามดวง  นั้นเพราะบริเวณนั้นเป็นทุ่งนากว้างและสมัยก่อนไม่มีไฟฟ้าใช้พอตกกลางคืนจึงต้องอาศัยแสงสว่างจากตะเกียง  หรือไต้  บริเวณที่เรียกว่า นาสามดวง นั้นมีบ้านอยู่สามหลังพอตกกลางคืนมองดูเห็นแสงสว่างอยู่ 3 ดวงจึงเรียกว่า  บ้านนาสามดวง  จนติดปาก

ชื่อผู้ให้ข้อมูล
-
บ้านวังไทร
ตั้งอยู่
หมู่ที่  7     ตำบล  กำโลน

ความเป็นมาของชื่อบ้าน

จากคำบอกเล่าและความเข้าใจนั้นเหตุที่บ้านนี้ชื่อว่า  บ้านวังไทร  นั้นมีที่มา  2  ประการ คือ

ประการที่หนึ่ง
สันนิษฐานว่า  มีต้นไทรใหญ่อยู่ริมคลองท่าดี  ซึ่งเป็นต้นน้ำของแม่น้ำปากนคร  บริเวณนี้มีน้ำลึกมากชาวบ้านจะเรียกที่น้ำลึกว่า  วัง  จึงเรียกบ้านนี้ว่า   บ้านวังไทร

ประการที่สอง
ผู้เล่าได้รับการถ่ายทอดจากหลวงพ่อเอียด  ญาณรังสี  เจ้าอาวาสวัดวังไทร เดิมซึ่งมรณภาพไปแล้วเล่าว่า  วัดวังไทรนั้นสร้างมาหลายร้อยปีแล้วตั้งแต่สมัยนครศรีธรรมราชเป็นอาณาจักรไม่ขึ้นกับกรุงสุโขทัยหรือกรุงศรีอยุธยา  เมืองทางใต้มีอาณาเขตไปถึงเมืองไทรบุรีสมัยนั้นภูมิประเทศแถบนี้เป็นป่าดงมีสัตว์ป่า  มีช้างโขลง  บริเวณบ้านวังไทรนี้เป็นที่ราบ  สมัยก่อนเจ้านาย หรือเจ้าเมืองนิยมการจับช้างบริเวณวัดวังไทร  เป็นที่พักของผู้อำนายการจับช้างคือ พระยาไทรบุรี การจับช้างนี้มีอาณาเขตไปจนถึงอำเภอฉวางโดยใช้ไพร่พลไล่ต้อนให้มาเข้าพระเนียด ซึ่งอยู่ที่บ้านวังไทร  เหตุที่เป็นบ้านวังไทรก็เพราะบริเวณนี้เป็นที่พักของ พระยาไทรบุรี  ซึ่งคนที่เป็นเจ้าเมืองนั้นชาวบ้านจะยกย่องที่พักของพระยาไทรบุรีว่า  วังพระยาไทร  ตอนหลังเรียกกร่อนเป็น วังไทร ต่อมาก็เรียกหมู่บ้านในบริเวณนี้ว่า    บ้านวังไทร
ชื่อผู้ให้ข้อมูล
นายน้อม   สัตตเวช
บ้านเนินจำปา

ตั้งอยู่
หมู่ที่  7     ตำบล  กำโลน

ความเป็นมาของชื่อบ้าน

บ้านเนินจำปา  เดิมก่อนเรียกว่าบ้านวังไทรเพราะเป็นบ้านที่ใกล้วัดวังไทรที่บ้านบริเวณนี้เป็นที่ราบสูงเป็นที่ที่มีผลไม้มากเช่น  จำปาดะ  ทุเรียน  และยางพารา   เมื่อปีพ.ศ. 2520  ทาง         วัดโคกโพธิ์สถิต  มีงานขึ้นก็ได้เขียนพิมพ์ฎีกาขอข้าวขอแกงไปตามบ้านต่างๆ  และได้เรียกบ้านตอนนี้ว่า  เนินจำปา  เพราะเห็นว่ามีจำปาดะออกจำหน่ายมากจึงเรียกชื่อตามแต่คนภาคใต้มักจะพูดใช้คำสั้นๆ  ชาวบ้านก็เรียกชื่อบ้านนี้ว่า  บ้านเนินจำปา  ติดปากมาจนถึงทุกวันนี้
ชื่อผู้ให้ข้อมูล
นายชู   ปิยจันทร์     บ้านเลขที่  46     หมู่ที่  7    ตำบล   กำโลน
บ้านบ่อสร้าน

ตั้งอยู่
หมู่ที่  7     ตำบล  กำโลน
ความเป็นมาของชื่อบ้าน

บ้านบ่อสร้านสมัยก่อนเป็นป่าทึบเป็นที่อยู่ของสัตว์ร้ายนานาชนิดเช่น  เสือ  ช้าง  กวาง  หมี หมูป่า ฯลฯ  ที่ได้ชื่อเช่นนั้นเพราะมีบ่อหินลูกใหญ่เท่าครกตำข้าวสารหรือใหญ่กว่านั้นอีกอยู่ใต้ต้นสร้านซึ่งเป็นไม้ใหญ่สมัยนั้น  เดี๋ยวนี้ถูกพายุทำลายเสียแล้วเมื่อปี พ.ศ. 2505 จึงเรียกชื่อตามสภาพของท้องถิ่นที่มีบ่อและต้นสร้านว่า   บ่อสร้าน  เดี๋ยวนี้มีชาวบ้านไปตั้งบ้านเรือนทำมาหากินอยู่ประมาณ 20  ครัวเรือนเป็นที่สูงชันมีผลไม้ต่างๆ มาก

ครั้งแรก นายปาน  ศรีประจันทร์ ไปตั้งบ้านเรือนอยู่ก่อนผู้อื่นเมื่อประมาณ 35-36 ปีมาแล้ว

ชื่อผู้ให้ข้อมูล
นายชู  ปิยจันทร์    บ้านเลขที่  46       หมู่ที่  7      ตำบล   กำโลน
ตำบลขุนทะเล
บ้านหนองอ่าง
ตั้งอยู่
หมู่ที่  1     ตำบล  ขุนทะเล
ความเป็นมาของชื่อบ้าน

บริเวณบ้านหนองอ่างนี้เดิมเป็นรูปทรงกลมคล้ายอ่าง ลึกมาก  มีเนื้อที่ทั้งหมดประมาณ        25 ตารางเมตรในอ่าง (หนองน้ำ) นี้ลึกมากมีน้ำ ใสสะอาดอยู่ตลอดปี  บัดนี้อยู่ที่สามแยกมะม่วงทอง-หนองอ่าง  ต่อมาเมื่อมีการตัดถนนผ่านหนองน้ำนี้จึงแห้งและชาวบ้านได้เรียกหมู่บ้านนี้ว่า บ้านหนองอ่าง
ชื่อผู้ให้ข้อมูล
นายช่วง  ชิตมาลย์     บ้านเลขที่  176      หมู่ที่ 1    ตำบล   เขาแก้ว
บ้านโรงเบื้อง

ตั้งอยู่
หมู่ที่ 1     ตำบล  ขุนทะเล

ความเป็นมาของชื่อบ้าน

บ้านโรงกระเบื้องหรือที่ชาวบ้านเรียกว่า  บ้านโรงเบื้อง  สาเหตุที่เรียกชื่อเช่นนี้เพราะ        นายฟ่าง  มาศพงศ์  ได้สร้างโรงงานทำกระเบื้องขึ้นเมื่อ 60 ปีที่แล้ว  และโรงงานได้เลิกร้างมา       20 กว่าปีแล้ว  เพราะระยะหลังชาวบ้านได้เลิกใช้กระเบื้องดินชาวบ้านจึงเรียกบริเวณโรงงานทำกระเบื้องดินว่า   บ้านโรงกระเบื้อง
ชื่อผู้ให้ข้อมูล
นายเล็ก  พงศ์วิฑูรย์     บ้านเลขที่  48      หมู่ที่ 1     ตำบล   ขุนทะเล
บ้านในม็อง
ตั้งอยู่
หมู่ที่ 11    ตำบล  ขุนทะเล

ความเป็นมาของชื่อบ้าน

นานมาแล้วหลายร้อยปีที่บ้านเผียนที่อยู่ใหล้วัดเจดีย์ ตำบลลานสกา มีวัวเพศเมียอยู่ตัวหนึ่งกำลังอยู่ในวัยสาว นิสัยของมันชอบเที่ยวหาคู่ไปตามที่ต่างๆ  จนวัวตัวนี้เกิดท้องขึ้นมาสถานที่วัวมาท้องชาวบ้านเรียกว่า  บ้านในม็อง  หรือบ้านวัวม็องต่อมาจึงกร่อนมาเป็น ในม็อง (คำว่า ม็อง เป็นภาษาถิ่นใต้แปลว่า ท้องจะมีลูก)  ต่อมาวัวตัวนี้เที่ยวระเหเร่ร่อนตามนิสัยจนไปแท้งลูกที่บ้าน            ปากหลวน  ดังนั้น  บ้านที่วัวท้องจึงเรียกว่า  บ้านในม็อง  จนตราบเท่าทุกวันนี้
ชื่อผู้ให้ข้อมูล
นายล้อม   แจ่มสว่าง     บ้านเลขที่  94     หมู่ที่  1   ตำบล   ขุนทะเล
บ้านหลาขี้เหล็ก
ตั้งอยู่
หมู่ที่  1     ตำบล  ขุนทะเล

ความเป็นมาของชื่อบ้าน

บ้านศาลาขี้เหล็กหรือบ้านหลาเหล็ก  เดิมทีเดียวบริเวณนี้เป็นป่าทึบ ป่าขี้แรด  มีทางเดิน ทางเกวียน และมีต้นขี้เหล็ก (มูลเหล็ก) อยู่ริมทางต้นหนี่งซึ่งชาวบ้านมักจะหยุดพักหายเหนื่อย ต่อมามีผู้คนสร้างศาลาหลังเล็กขึ้นใต้ต้นขี้เหล็ก  และนำขนมมาขายไม่นานก็มีการขยายทางเดิน       ให้เป็นถนนที่กว้างขึ้น จึงได้ตัดต้นขี้เหล็กต้นนี้เสียเมื่อมีถนนใหม่ขึ้นมาผู้ใหญ่บ้านได้ประชุมลูกบ้านตกลงเรียกหมู่บ้านบริเวณนี้ว่า  บ้านศาลาขี้เหล็ก  หรือ  บ้านหลาขี้เหล็ก
ชื่อผู้ให้ข้อมูล
นายอม  บรรจบกาญจน์      บ้านเลขที่  59     หมู่ที่  1     ตำบล   ขุนทะเล
บ้านตุมปัน

ตั้งอยู่
หมู่ที่  2     ตำบล  ขุนทะเล

ความเป็นมาของชื่อบ้าน

มีสาเหตุที่พอจะทราบอยู่  2  ประการ คือ
ประการแรก

ในสมัยพระเจ้าศรีธรรมโศกราช สร้างพระบรมธาตุเจดีย์เมืองนครศรีธรรมราช                   มีมหาเศรษฐีผู้นับถือพุทธศาสนา  มีศรัทธาแรงกล้า  ทราบข่าวจึงได้นำเอาเงินทอง เพรชนิลจินดา ใส่ตุ่ม  โอง  และภาชนะต่างๆ  บรรทุกเรือสำเภา (กำปั่น)  เมื่อเรือสำเภาแล่นมาถึงที่ดังกล่าว           ก็ทราบว่า พระบรมธาตุสร้างเสร็จแล้วก็เสียใจ  ต้นหนเรือก็ไม่มีกำลังใจที่จะบังคับเรือ ทำให้เรือแล่นฝ่าเข้าไปในวังน้ำวน  ทำให้หัวเรือปะทะกับภูเขาขาดสะบั้น หัวเรือติดอยู่กับภูเขา ข้าวของที่บรรทุกมาซึ่งมีตุ่มเงิน  ตุ่มทอง  และเพรชนิลจินดา  จมลงไปในวังน้ำวน จึงเรียกวังน้ำวนนี้ว่า          วังวนตุ่มปั่น และสถานที่นี้ได้เกิดการเปลี่ยนแปลงมาเรื่อยๆ จนเป็นลำคลอง และการเรียกชื่อ          ก็เปลี่ยนไปเช่นกันจนกลายเป็น  วังตุมปัน  (วัง คือ ที่น้ำลึก  ตุม คือ ตุ่ม  ปัน คือ กำปั่น)
ประการที่ 2 

ชาวบ้านเรียกสถานที่นี้ในอีกชื่อหนึ่งว่า  บ้านกุมปัน  เหตุที่เรียกเช่นนี้อาจเรียกตามที่ได้มีเรือกำปั่นมาจมลง  ณ  ที่นั่นเนื่องจากคำว่า  กำปั่น  เมื่อเรียกชื่อต่อมาภายหลังนานเข้าจึงกลายเป็น กุมปันจึงเรียกบ้านนี้ว่า  บ้านกุมปัน

ชื่อผู้ให้ข้อมูล
นายเผียน   ดวงฤทธิ์


นายเอื้อน   เนาว์สุวรรณ
บ้านลุ่มเตย

ตั้งอยู่
หมู่ที่ 2      ตำบล  ขุนทะเล

ความเป็นมาของชื่อบ้าน

เดิมบริเวณที่ตั้งของบ้านแห่งนี้เป็นที่ลุ่ม อันหมายถึงพื้นดินที่ต่ำกว่าพื้นราบ สมัยก่อนเรียกว่า  ในลุ่ม  และในลุ่มนี้มีกอเตยใหญ่อยู่มากเมื่อประชาชนมาตั้งบ้านเรือนอาศัยจึงเรียกชื่อหมู่บ้านตามลักษณะของสภาพท้องที่ว่า   บ้านลุ่มเตย

ชื่อผู้ให้ข้อมูล
นางแจ่ม  เจริญยศ     บ้านเลขที่  21     หมู่ที่  2     ตำบล   ขุนทะเล
บ้านเขาดิน

ตั้งอยู่
หมู่ที่  2      ตำบล  ขุนทะเล

ความเป็นมาของชื่อบ้าน

ชาวบ้านเล่ากันว่า มีพื้นที่เนินสูงลาดและเป็นที่ที่มีอากาศเย็นกว่าปกติ สถานที่นี้ข้างล่างมีแร่แบร์ไรท์อยู่เป็นจำนวนมาก และพื้นดินชั้นบนปลูกยางพาราได้  แต่ชั้นล่างเป็นแร่หมด  มีสีสวยสดงดงาม  และยังมีจนถึงปัจจุบันนี้มีทั้งก้อนเล็ก  ก้อนโต  ชาวบ้านจึงตั้งชื่อว่า  บ้านเขาดิน

ชื่อผู้ให้ข้อมูล
นางปลีก  โอฬาร์ศาสตร์      บ้านเลขที่  40     หมู่ที่  2     ตำบล   ขุนทะเล
บ้านถนนปริง
ตั้งอยู่
หมู่ที่  3     ตำบล  ขุนทะเล

ความเป็นมาของชื่อบ้าน

สมัยก่อนเป็นวัดมีถนนและมีต้นมะปริงใหญ่โตมากอยู่ต้นหนึ่ง  สถานที่นี้เมื่อก่อนเป็นวัด มีสระอยู่สระหนึ่ง  มีต้นกล้ากอหนึ่งคายมากใครลงเล่นน้ำแล้วจะคันทันทีที่ถูกน้ำ มีต้นชมพู่บ้าหวัน (เหมือนกับชมพู่สาแทรก) อยู่ต้นหนึ่งด้วยที่แห่งนี้ใครจะไปอยู่อาศัยไม่ดี จะต้องมีอันเป็นไป         ถ้ายกบ้านจะต้องรื้อถอน  ถ้ายกหนำ (ขนำ) ทำห้างร้านก็จะต้องถอย  มีคนไปยกบ้านอยู่ปรากฏว่าในเวลาที่กำลังหลับก็ได้ยินเสียงเด็กดังลั่นเล่นกันส่งเสียงเจี้ยวจ้าว  ชาวบ้านตกใจตื่นเป็นที่แปลกใจ เลยต้องรื้อถอนบ้านไปอยู่ที่อื่นที่แห่งนี้เขาบอกไว้ว่าในสระคล้าคาย  มีต้นกำจาย  มีไม้โปรงเปรง  ถ้าใครขบคิดปัญหานี้ได้แล้วจะเป็นคนมีบุญพาสวาสนา
ชื่อผู้ให้ข้อมูล
นางเปลี่ยน  ศรีเลิศ      บ้านเลขที่ 112     หมู่ที่  3     ตำบล   ขุนทะเล
บ้านหนองไฟกัน

ตั้งอยู่
หมู่ที่  3     ตำบล  ขุนทะเล

ความเป็นมาของชื่อบ้าน

มีหนองอยู่แห่งหนึ่ง  หนองแห่งนี้ศักดิ์สิทธิ์มากใครๆ ก็กลัว เพราะเป็นหนองที่ไฟติดนิ้ว คนเดินทางในเวลากลางคืนจะเห็นในน้ำเป็นไฟเดินไปใกล้ๆ  ก็เห็นเป็นไฟจริงๆ  และเรียกไฟนี้ว่า ไฟบรรลัยกัลป์ (ภาษาถิ่น) เป็นหนองน้ำที่ไม่มีใครลงไปจับปลาในหนองนี้เลย เพราะถ้าจับแล้วจะมีงู  หรือเห็นงูบ่อยๆ  จากคำว่าไฟบรรลัยกัลป์นี้เองต่อมาจึงเรียกกร่อนเป็น   บ้านหนองไฟกัน
ชื่อผู้ให้ข้อมูล
นายเฟื่อง   จันทร์มูสิก      บ้านเลขที่  2      หมู่ที่  3      ตำบล   ขุนทะเล
บ้านตามิตร

ตั้งอยู่
หมู่ที่  3     ตำบล  ขุนทะเล

ความเป็นมาของชื่อบ้าน

ที่ตรงนี้สมัยก่อนคนที่ชื่อ  ตามิตร  ยกบ้านเรือนอยู่และไม่มีบ้านใครแกเป็นคนทำมาหากินคล่องแคล่วได้ยกบ้านที่บนดอนใกล้ลุ่มเดือน  12  น้ำจมถึงริมบ้านตามืตรทุกปีก็เลยเรียกชื่อบ้านว่า บ้านตามิตร 

ชื่อผู้ให้ข้อมูล
นายเผ้ง  โบกขรณี      บ้านเลขที่  30     หมู่ที่  3     ตำบล   ขุนทะเล
บ้านควนท่านหวัง
ตั้งอยู่
หมู่ที่  3     ตำบล  ขุนทะเล

ความเป็นมาของชื่อบ้าน

สมัยนั้นไม่มีคูพ่อท่านหวัง  เจ้าอาวาสวัดสอนำชาวบ้านไปขุดคูเพื่อเอาน้ำจากหนองหาร        ไปใช้ในนาแต่ต้องรอถึงกลางเดือน 12  จึงจะใช้น้ำระบายลงในนาได้ มูลดินที่ขุดมากองทับถมไว้  มีความสูงกลายเป็นควนชาวบ้านจึงเรียกว่า   บ้านควนท่านหวัง 
ชื่อผู้ให้ข้อมูล
นายพร้อย   แก้วสองดวง      บ้านเลขที่ 113      หมู่ที่  3     ตำบล   ขุนทะเล
บ้านสวนโหนด
ตั้งอยู่
หมู่ที่  3     ตำบล  ขุนทะเล

ความเป็นมาของชื่อบ้าน

ครั้งโบราณนานมาแล้ว มีโหนด (ต้นตาล)  อยู่หนาแน่น ไ ม่มีอะไรปนอยู่เลย มีแต่โหนดต้นเล็ก –ใหญ่  ทั้งนั้นซึ่งมีเนื้อที่กว้างขวางมากชาวบ้านจึงตั้งชื่อว่า   บ้านสวนโหนด 

ชื่อผู้ให้ข้อมูล
นายเทียบ  วรินทรเวช      บ้านเลขที่ 14     หมู่ที่  3      ตำบล   ขุนทะเล
บ้านตาขุนพล

ตั้งอยู่
หมู่ที่  3    ตำบล  ขุนทะเล

ความเป็นมาของชื่อบ้าน

สมัยก่อนเป็นทางเดินข้างทางมีต้นชะโด (ประดู่)  2  ต้นใหญ่  มีคนคนหนึ่งเป็นผู้ชายชื่อ   ว่า  ตาขุนพล  แกเป็นคนพูดจริงทำจริง มีอายุประมาณ 100 ปี อยู่กับลูกกับหลานแต่ยังไม่ตายและเป็นคนมีวาจาสิทธิ์คนหนึ่ง วันหนึ่งแกได้บอกกับลูกกับหลานว่า  อยู่ก็ไม่ตายเป็นภาระแก่ลูกหลาน ขอให้ไปปลูกศาลาให้สักหลังเถิดเพื่อจะได้พักอาศัยให้สงบ และให้ยกระหว่างต้นชะโดทั้งสองนี้แหละ  วันหนึ่งลูกหลานเอาข้าวของไปให้กินแกก็กินและบอกกับลูกหลานว่า  เมื่อมีอะไรเกิดการเปลี่ยนแปลงอย่าตกอกตกใจ รุ่งเช้าลูกหลานก็ทำกิจภาระเช่นเคยเมื่อไปถึงหลา (ศาลา) ก็เห็นงูนอนอยู่บนศาลาซึ่งเข้าใจว่าเป็นตาขุนพลตั้งแต่นั้นมา  ลูกหลานและชาวบ้านก็นับถือตาขุนพลมากเพราะศักดิ์สิทธิ์สามารถบนบานศาลกล่าวรับทั้งสิ้นการบนบานแล้วแต่จะบนว่าให้อะไรถวาย  จะเป็นเหล้า  บุหรี่  ได้ทั้งนั้น  แต่ขาดข้าวต้มเปียกไม่ได้  ถ้าบนแล้วต้องแก้บนด้วยข้าวต้มเปียกทุกครั้งไป ปัจจุบันนี้มีแถมจุดประทัดด้วยบ้านในบริเวณนี้จึงได้ชื่อตามว่า   บ้านตาขุนพล
ชื่อผู้ให้ข้อมูล
นางปิ้ม   ศรีโอฬาร์       บ้านเลขที่  126     หมู่ที่   3      ตำบล   ขุนทะเล
บ้านหลาลุงเสน

ตั้งอยู่
หมู่ที่  3     ตำบล  ขุนทะเล

ความเป็นมาของชื่อบ้าน

สมัยนั้นลุงเสนแกเป็นคนใจบุญ  ชอบสละทรัพย์สินให้คนเช่น  ใครไม่มีที่ดินสร้างบ้านก็ให้สมัยนั้นชาวบ้านจะไปไหนแต่ละครั้งต้องเดินไป ลุงเสนแกมีฐานะค่อนข้างร่ำรวยจึงได้ทำหลา (ศาลา) ให้คนนั่งพักเหนื่อย (ทุกวันนี้ชาวบ้านได้จัดทำขึ้นใหม่เป็นที่อ่านหนังสือประจำหมู่บ้าน) 

ชื่อผู้ให้ข้อมูล
นางปิ้ม   ศรีโอฬาร์     บ้านเลขที่ 126     หมู่ที่  3      ตำบล   ขุนทะเล
บ้านหนองบ้า

ตั้งอยู่
หมู่ที่  3     ตำบล  ขุนทะเล

ความเป็นมาของชื่อบ้าน

สมัยก่อนยังไม่ขุดควนพ่อท่านหวัง  ตรงที่แห่งนี้มีต้นสะบ้าหนาทึบและมีเถามากมาย     ยากแก่การโค่นใครจะไปหาลูกสะบ้ามาเล่นโยนก็ไปหาจากบริเวณนี้  ดังนั้น  เมื่อประชาชนมาตั้งบ้านเรือนอยู่จึงได้ชื่อว่า   บ้านหนองสะบ้า   ต่อมาคำกร่อนเข้าเป็น   บ้านหนองบ้า 
ชื่อผู้ให้ข้อมูล
นายแดง  พันธุ์พืช      บ้านเลขที่ 103     หมู่ที่  4     ตำบล   ขุนทะเล
บ้านยางถอก

ตั้งอยู่
หมู่ที่  3     ตำบล  ขุนทะเล

ความเป็นมาของชื่อบ้าน

เนื่องจากบริเวณที่ประชาชนตั้งบ้านเรือนอาศัยอยู่ มีต้นยางอยู่ต้นหนึ่งตรงโคนต้น             มีลักษณะเหมือนอวัยวะเพศชายและประกอบกับชาวบ้านบางคนมีนิสัยชอบพูดตลก                     ได้เรียกบ้านบริเวณนั้นว่า  บ้านยางถอก  ต่อมาคนอื่นๆ จึงได้เรียกตามและเป็นชื่อหมู่บ้าน             มาจนปัจจุบัน

ชื่อผู้ให้ข้อมูล
นายเชย  ศรีโอฬาร์     บ้านเลขที่ 126     หมู่ที่   3      ตำบล   ขุนทะเล
บ้านไสป้าขวด

ตั้งอยู่
หมู่ที่  3     ตำบล  ขุนทะเล

ความเป็นมาของชื่อบ้าน

ในสมัยก่อนมีป่าอยู่แห่งหนึ่ง มีเนื้อที่กว้างขวางมากและในสมัยนั้นมีคนแก่คนหนึ่ง                ชื่อ ป้าขวด  เห็นว่าที่แห่งนี้ไม่มีคนจองจึงเข้าจับจองเป็นเจ้าของหักร้างถางพงจนกลายเป็น ไส ต่อมามีคนเข้ามาปลูกสร้างและอาศัยเพิ่มขึ้นและเรียกบ้านนี้ว่า  บ้านไสป้าขวด 
ชื่อผู้ให้ข้อมูล
นายเชย   ศรีโอฬาร์     บ้านเลขที่ 126     หมู่ที่  3     ตำบล   ขุนทะเล
บ้านโคกข่อย

ตั้งอยู่
หมู่ที่  3    ตำบล  ขุนทะเล

ความเป็นมาของชื่อบ้าน

วันหนึ่งมีคนเดินไปพบต้นข่อยใหญ่โตมโหฬาร์ต้นหนึ่งอยู่บนโคก ซึ่งไม่เคยเห็นมาก่อนเพราะต้นข่อยต้นนี้ชาวบ้านดูแล้วติดใจเลยปากต่อปาก  หูต่อหู  จึงตั้งชื่อว่า  บ้านโคกข่อย  อยู่ใกล้โรงเรียนวัดสอ 

ชื่อผู้ให้ข้อมูล
นายศรีจันทร์  เจริญยศ      บ้านเลขที่  33     หมู่ที่  3     ตำบล   ขุนทะเล
บ้านทุ่งคา

ตั้งอยู่
หมู่ที่  3    ตำบล  ขุนทะเล

ความเป็นมาของชื่อบ้าน

สถานที่นี้มีเนื้อที่ทั้งหมด 80 ไร่และเป็นดินเชิงนา มีหญ้าคาปกคลุมเต็มไปหมด และสมัยก่อนเป็นบ่อนการพนันเป็นสนามชนโค  ชนไก่  จากสภาพที่เป็นหญ้าคาขึ้นหนาแน่นนี้เอง        เมื่อมีประชาชนเข้ามาตั้งบ้านเรือนจึงตั้งชื่อว่า   บ้านทุ่งคา 

ชื่อผู้ให้ข้อมูล
นายคง   สุวรรณระ     บ้านเลขที่ 43      ตำบล   ขุนทะเล
บ้านวัดปลายทาง

ตั้งอยู่
หมู่ที่  3    ตำบล  ขุนทะเล

ความเป็นมาของชื่อบ้าน

เหตุที่ได้ชื่อว่า  บ้านวัดปลายทาง  ก็เนื่องจากว่าสมัยก่อนวัดในแถบถิ่นใกล้เคียงจะมีการลากพระไปหยุดพักค้างคืน (ซึ่งเป็นจุดปลายทางของการลากพระ)  ที่บริเวณนั้นชาวบ้านจึงเรียกชื่อบ้านที่ตั้งอยู่ในบริเวณนั้นว่า   บ้านวัดปลายทาง
ชื่อผู้ให้ข้อมูล
นายเทียม  วรินทร์เวช     บ้านเลขที่  14     หมู่ที่  3     ตำบล   ขุนทะเล
บ้านลุ่มไข่เน่า

ตั้งอยู่
หมู่ที่  3   ตำบล  ขุนทะเล

ความเป็นมาของชื่อบ้าน

สมัยก่อนตรงนั้นเป็นลุ่ม (ทอนคลองที่ลุ่มแฉะ) มีต้นไม้อยู่ต้นหนึ่งใหญ่โตมากชื่อ           ต้นไข่เน่า  ชาวบ้านจึงตั้งชื่อตามชื่อต้นไม้นั้นว่า   บ้านลุ่มไข่เน่า 
ชื่อผู้ให้ข้อมูล
นายพร้อย   แก้วสองดวง      บ้านเลขที่ 113      หมู่ที่  3     ตำบล   ขุนทะเล
บ้านหนองลิงตาย

ตั้งอยู่
หมู่ที่  3    ตำบล  ขุนทะเล

ความเป็นมาของชื่อบ้าน

มีหนองน้ำอยู่แห่งหนึ่ง มีป่าล้อมรอบและมีต้นไม้ใหญ่ปกคลุมป่านั้น วันหนึ่งมีลิงตัวหนึ่งใหญ่โตมากมานอนตายอยู่ข้างหนองนั้นและชาวบ้านมาพบเข้า ต่อมาจึงเรียกชื่อหนองนั้นว่า            หนองลิงตาย 
ชื่อผู้ให้ข้อมูล
นายเชย   ศรีโอฬาร์     บ้านเลขที่ 126     หมู่ที่  3     ตำบล   ขุนทะเล
บ้านนาลูกเขา

ตั้งอยู่
หมู่ที่  3    ตำบล  ขุนทะเล

ความเป็นมาของชื่อบ้าน

บ้านนี้มีลักษณะภูมิประเทศเป็นเขาดินลูกเล็กๆ  พื้นที่สูงๆ  ต่ำๆ  หลายแห่ง ดูแล้วคล้ายจอมปลวกและที่บริเวณนี้มีนาอยู่หลายแปลง มีเนินเขาเล็กๆ  ตั้งอยู่มีป่าไม้มากชาวบ้านจึงเห็นพ้องกันให้ชื่อว่า   บ้านนาลูกเขา 

ชื่อผู้ให้ข้อมูล
นางช่วย   ศรีเลิศ     บ้านเลขที่ 49     หมู่ที่  3     ตำบล   ขุนทะเล
บ้านหนองหาร
ตั้งอยู่
หมู่ที่  3   ตำบล  ขุนทะเล

ความเป็นมาของชื่อบ้าน
มีหนองน้ำอยู่แห่งหนึ่ง เวลาน้ำมากจะเห็นปลาตัวโตๆ เป็นฝูงๆ  ชาวบ้านเห็นว่าปลาในหนองนี้มากก็รวมกลุ่ม รวมพรรคพวกกันไปวิดปลา (สมัยก่อนเขาเรียกกันอย่างนี้เขาทำกับทางจาก) แล้วทำไม้กางหยาง (ไม้สามเส้า) ใช้เชือกผูกแล้วผลัดเปลื่ยนกันไปเรื่อยๆ ขณะที่วิดน้ำก็เห็นปลามากขึ้นเรื่อยๆ จนน้ำแห้งขอดพอจะจับก็ไม่เห็นตัวปลาเป็นอย่างนี้ทุกครั้งที่วิดน้ำในหนองนั้น          และเป็นสิ่งที่ชาวบ้านต้องประหลาดใจเป็นปฏิหารย์หนองน้ำนี้จึงเป็นหนองน้ำปฏิหารย์  ต่อมาคงจะเรียกสั้นเข้าเลยกลายเป็น  หนองหาร            

ชื่อผู้ให้ข้อมูล
นายพร้อม   แก้วสองดวง    บ้านเลขที่ 113     หมู่ที่  3     ตำบล   ขุนทะเล                                                                                       
บ้านวัดต้นเมือง
ตั้งอยู่
หมู่ที่  3     ตำบล  ขุนทะเล

ความเป็นมาของชื่อบ้าน
ในสมัยนั้นที่ตรงนั้นมีพ่อต้นเมือง  เป็นเจ้าอาวาสวัดนี้และท่านชื่อเมือง หรือเรียกสวนโหนดเมื่อพ่อต้นเมืองสิ้นบุญชาวบ้านก็ย้ายมาตั้งที่วัดสอ (วัดสรรเสริญ) เพราะวัดเดิมอยู่ใกล้ลำธารหน้าฝนน้ำจะท่วม  ท่านศักดิ์สิทธิ์มากจนมีคำว่า  มาวัดต้นเมือง ใครเจ็บหัวมัวตา ไปหาแก เวลาพอข้าวดี ชั้นดีๆ ไปวัดนอก มีใครเจ็บไข้ไม่หายมาหาแก ถ้ามีกับดี ปลาดีมาวัดนอก ขี้ไม่ออก เยี่ยว           ไม่ออกมาหาที่วัดใน ข้าวนางทอง ปลาโคกกินหรอยหนักหนาโยมเหอ คนแก่จำไว้ พระต้นเมืองพูดเชิงกลอนต่อมาชาวบ้านจึงเรียกชื่อบ้านตรงนั้นว่า  บ้านวัดต้นเมือง 
ชื่อผู้ให้ข้อมูล
นางปิ้ม   ศรีโอฬาร์      บ้านเลขที่ 126     หมู่ที่  3     ตำบล   ขุนทะเล             
บ้านสวนใหญ่

ตั้งอยู่
หมู่ที่  3    ตำบล  ขุนทะเล

ความเป็นมาของชื่อบ้าน
สมัยนั้นมีสวนอยู่สวนหนึ่งมีเจ้าของเข้าครอบครองเพียงครอบครัวเดียว เนื้อที่กว้างขวางมาก ผลไม้แต่ละต้นก็มีผลดกมากและมีลำต้นใหญ่ถึงขนาด 3-4  คนโอบ เช่น ทุเรียน มังคุด ฯลฯ เมื่อมองดูไปก็เห็นว่าใหญ่ๆ  ทั้งนั้นทำให้แปลกตา แปลกใจว่าต้นไม้ผลเหล่านี้คงจะปลูกมานานนับเป็นร้อยปีและมีการบอกเล่ากันต่อมาว่า ถ้าบุคคลใดเดินเข้าไปลักลอบเก็บผลไม้แล้วจะมีผีสางนางไม้บันดาลให้กลับบ้านไม่ถูกทางหรือเที่ยวเดินไปมา แล้วก็ออกที่เดิมทำเอาจนเหนื่อยอ่อน          จากสภาพอาณาบริเวณของสวนที่กว้างใหญ่นั่นเองจึงได้รับการตั้งชื่อว่า  บ้านสวนใหญ่ 
ชื่อผู้ให้ข้อมูล
นางคง  สุวรรณระ     บ้านเลขที่  43    หมู่ที่  3     ตำบล   ขุนทะเล             
บ้านลุ่มเมือง
ตั้งอยู่
หมู่ที่  3    ตำบล  ขุนทะเล

ความเป็นมาของชื่อบ้าน
สมัยนั้นบริเวณนี้เป็นเมืองเงินเมืองทองมีสมบัติฝังอยู่ เป็นที่ติดต่อกับบ้านสอแต่อยู่ลุ่ม (ต่ำ) ลงไปที่ตรงนี้มีกระปุกเงินกระปุกทองอยู่มาก วันหนึ่งมีคนไปหาปลาเจอกระปุกเงิน อยากจะได้จึงวิ่งเข้าไปจับแต่กระปุกวิ่งไหลลงคลองเอาไม่ได้คนเก่าคนแก่บอกว่า ถ้าเจ้าที่ไม่อนุญาตให้ใครเป็นเจ้าของสมบัตินี้จึงไม่มีใตรได้มา
เนื่องจากสถานที่นี้เป็นที่ลุ่มติดต่อกับตุมปันและเป็นลำน้ำเดียวกับสมบัติเหล่านี้คงจะแตกกระจายมาจากกุมปัน และพวกเรือแตกมาอาศัยอยู่ก่อนแต่บริเวณนี้เป็นที่ลุ่มริมลำน้ำจึงเรียกบริเวณนี้ว่า  บ้านลุ่มเมือง 

ชื่อผู้ให้ข้อมูล
นายเทียบ   วรินทรเวช     บ้านเลขที่  14     หมู่ที่  3     ตำบล   ขุนทะเล           
บ้านหลาสีหนุน

ตั้งอยู่
หมู่ที่  3    ตำบล  ขุนทะเล

ความเป็นมาของชื่อบ้าน

หลา  คือ  ศาลา

สีหนุน  คือ  ชื่อถนน

สมัยนั้นการไปมาหาสู่กันเวลาเดินทางไปไหนไกลๆ ไม่มีรถเป็นยานพาหนะมีแต่เกวียน หรือเดินทางด้วยเท้าและการเดินทางออกจากลานสกาไปบ้านนาทุ่งโพธิ์ (ลานสกา-นาพรุ)          ระยะทางไกลมากไม่มีบ้านคนอาศัยอยู่ ลุงสีหนุนเป็นคนใจบุญทำแต่ทานจึงได้สร้างหลา (ศาลา) ขึ้น 1 หลัง  ให้ชาวบ้านพักอาศัยในเวลาเดินทางไกลต่อมาเมื่อมีผู้คนมาปลูกสร้างบ้านเรือนอาศัยอยู่แถวบริเวณนี้จึงได้ตั้งชื่อบ้านตามชื่อศาลานี้ว่า  บ้านศาลาสีหนุน 

ชื่อผู้ให้ข้อมูล
นางปิ้ม   ศรีโอฬาร์     บ้านเลขที่ 126     หมู่ที่  3     ตำบล   ขุนทะเล           
บ้านนาภาพ
ตั้งอยู่
หมู่ที่  3    ตำบล  ขุนทะเล

ความเป็นมาของชื่อบ้าน

ในสมัยก่อนที่แห่งนี้เป็นทะเลมีเรือมาล่มและในเรือมีตะพาบน้ำสีทองอยู่ตัวหนึ่งตกจากเรือลงในนาและที่นาแห่งนี้เมื่อคนทำนาปลูกข้าวไม่ขึ้นแต่ที่นาแห่งอื่นๆ  ปลูกข้าวขึ้นงอกงามมาก         ที่ตรงนี้เนื่องจากว่ามีน้ำขังอยู่ตลอดทั้งปีในฤดูแล้งน้ำก็มีเต็มนา  ฤดูฝนน้ำก็เจิ่งนอง  และสถานที่นี้มีปลาอยู่ชุกชุมส่วนมากเป็นตัวใหญ่ๆ  ทั้งนั้นเมื่อคนเอาสุ่มไปสุ่มมันก็วนเวียนอยู่ในสุ่มแต่พอจะจับปลาก็ไม่มีเสียแล้วทำให้เป็นที่แปลกใจเป็นอย่างมากปัจจุบันนี้ก็ยังมีแต่น้ำลึก และตะพาบน้ำทองนี้เขาเล่าว่าคนที่มีบุญจริงๆ เท่านั้นจึงจะพบตะภาพน้ำตัวนั้น 
ชื่อผู้ให้ข้อมูล
นางเปลี่ยน  ศรีเลิศ     บ้านเลขที่ 112     หมู่ที่  3     ตำบล   ขุนทะเล           
บ้านสอ

ตั้งอยู่
หมู่ที่  3    ตำบล  ขุนทะเล

ความเป็นมาของชื่อบ้าน

สถานที่นี้เดิมมีดินขาวอยู่มากและท่านผู้เฒ่า หรือคนแก่ๆ เอามาปั้นเป็นเล่มใช้เขียนกระดานชนวน ซึ่งสมัยนั้นทำกับไม้กระดานทาสีดำแล้วใช้เขียนกับดินขาวที่ปั้นเป็นเล่มเรียกว่า ดินสอ  ซึ่งมีการเรียนการสอนที่วัดจึงเรียกวัดนั้นว่า  วัดสอ  และบ้านที่มีดินขาวสำหรับทำดินสอนั้นว่า  บ้านสอ  ซึ่งอยู่คนละฝั่งคลองขุนทะเล-เสาธง จนถึงเดี๋ยวนี้
ชื่อผู้ให้ข้อมูล
นายเผียน  ดวงฤทธิ์     บ้านเลขที่ 150    หมู่ที่  5    ตำบล   ขุนทะเล              
บ้านสวนจันทร์

ตั้งอยู่
หมู่ที่  4    ตำบล  ขุนทะเล

ความเป็นมาของชื่อบ้าน

เดิมเป็นสวนผลไม้มีทุเรียน เงาะ มังคุด  ติดต่อกันเป็นสวนซึ่งอยู่ติดต่อกับสวนใหญ่ และสวนตาหมอและในสวนนี้มีต้นจันทน์ใหญ่ร่มรื่นมาก  ผู้ที่มาเก็บทุเรียน  เงาะ  มังคุด  ได้ทำขนำที่ใต้ต้นจันทน์นี้ชาวบ้านจึงเรียกว่า  บ้านสวนต้นจันทน์  และปัจจุบันชาวบ้านเรียกสั้นๆว่า  บ้านสวนจันทร์
ชื่อผู้ให้ข้อมูล
นายเผียน  ดวงฤทธิ์     บ้านเลขที่ 150    หมู่ที่  5     ตำบล   ขุนทะเล              
บ้านหลาเบื้อง

ตั้งอยู่
หมู่ที่  4    ตำบล  ขุนทะเล

ความเป็นมาของชื่อบ้าน

เดิมสถานที่นี้เป็นทางเดินลงท่าน้ำ  มีหาดสวยงามกว้างใหญ่มาก  และเป็นที่จอดพักของเรือที่ล่องขึ้นลงค้าขายแลกเปลี่ยนสินค้ากันและกันต่อมามีผู้คนมาแวะพักกันมากจึงได้ร่วมกันสร้างศาลาขึ้นเป็นที่พักและศาลาหลังนี้มุงด้วยกระเบื้องดินชาวบ้านจึงเรียกว่า  บ้านศาลากระเบื้อง  แต่คนทั่วไปชอบเรียกสั้นๆ ว่า  บ้านหลาเบื้อง  ซึ่งเป็นภาษาถิ่น 
 ชื่อผู้ให้ข้อมูล
นายเผียน   ดวงฤทธิ์      บ้านเลขที่ 150     หมู่ที่  5     ตำบล   ขุนทะเล              
บ้านนากง

ตั้งอยู่
หมู่ที่  4    ตำบล  ขุนทะเล

ความเป็นมาของชื่อบ้าน

ที่บริเวณนี้เดิมเป็นทางน้ำในหมู่บ้านชาวบ้านปลูกข้าว  ทำนา และในบริเวณนี้มีสัตว์ครึ่งบกครึ่งน้ำชนิดหนึ่งมีชุกชุมมากคือ  กง  มีลักษณะคล้ายกบแต่ตัวใหญ่กว่ามากต่อมาชาวบ้านจึงเรียกชื่อหมู่บ้านนี้ว่า  บ้านนากง 
 ชื่อผู้ให้ข้อมูล
นายเผียน   ดวงฤทธิ์     บ้านเลขที่ 150    หมู่ที่  5     ตำบล   ขุนทะเล              
บ้านสำนักใหม่

ตั้งอยู่
หมู่ที่  5 และ 8     ตำบล  ขุนทะเล

ความเป็นมาของชื่อบ้าน

บ้านสำนักใหม่เป็นบ้านที่ตั้งอยู่ใน  2  หมู่บ้านคือ หมู่ที่ 5 และหมู่ที่ 8 เดิมตั้งอยู่หมู่ที่ 5        ในสมัยก่อนเวลาเดินทางเฉพาะตำบลเขาแก้ว  ตำบลลานสกา  และตำบลขุนทะเลนั้น เวลาเดินทางไปตัวจังหวัดนครศรีธรรมราชจะเดินทางไปทางสำนักใหม่ผ่านโรงเรียนขุนทะเลวิทยาคมปัจจุบัน ระยะทางที่คนเดินเหนื่อยนั้นเขาจะทำศาลาไว้ให้คนเดินทางได้พักเหนื่อยเขาเรียกว่า  สำนัก               หนึ่งคือ ชั่วระยะเดินเหนื่อยก็มีศาลาไว้แห่งหนึ่ง ส่วนชั่วเดินเหนื่อยนั้นประมาณไม่ได้ว่าระยะทางเท่าใดสำนักใหม่เป็นศาลาพักที่สร้างขึ้นใหม่หรือสร้างหลังสำนักอื่นๆ ทางเดินไปตำบลนาสาร แล้วก็ไปเข้าตัวเมืองที่บ้านประตูป่า นับเป็นการเดินทางจากเขาแก้ว  ลานสกา  ขุนทะเล  ไปเข้าตัวเมือง จากสาเหตุที่ได้สร้างศาลาที่พักหลังใหม่ (สำนักที่สร้างใหม่) นี้เอง  ต่อมาหมู่บ้านแถบนั้นจึงได้ชื่อว่า  บ้านสำนักใหม่ 
ชื่อผู้ให้ข้อมูล
นายเผียน  ดวงฤทธิ์     บ้านเลขที่ 150     หมู่ที่  5     ตำบล   ขุนทะเล              
บ้านสวนหวาย

ตั้งอยู่
หมู่ที่  6    ตำบล  ขุนทะเล

ความเป็นมาของชื่อบ้าน

ประวัติความเป็นมาของชื่อ บ้านสวนหวาย  หรือสวนถวายนี้  เท่าที่ทราบมีอยู่  2  ประเด็น คือ

ประเด็นที่ 1
เดิมสถานที่นี้ขึ้นอยู่กับอำเภอร่อนพิบูลย์ เป็นป่าเชิงเขามีหวายมากมายสมัยนั้นท่านเขาหินตกพิบูลย์เขต  เป็นกำนัน  จะต้องส่งส่วยให้เมืองนครศรีธรรมราชเป็นประจำทุกปีและส่วยที่เป็นหวายก็เอามาจากบ้านนี้จึงเรียกบ้านนี้ว่า  บ้านส่วยหวาย  และต่อมาก็กร่อนเป็น บ้านสวนหวาย  หลังจากนั้นได้มาขึ้นกับอำเภอลานสกาเพราะได้แบ่งเขตแดนใหม่โดยเอาสันเขาวังเป็นที่แบ่งเขตแดน 

ประด็นที่ 2
เดิมในหมู่บ้านนี้เป็นสวนผลไม้ เมื่อสมัยพระเจ้าศรีธรรมโศกราชเสด็จมาประทับยังเขาวัง เจ้าของสวนผลไม้ในแถบนี้จะนำผลไม้ไปถวายพระเจ้าศรีธรรมโศกราช และเป็นสวนผลไม้ที่จัดไว้ถวายเฉพาะพระเจ้าศรีธรรมโศกราชเท่านั้น ไม่อนุญาตให้บุคคลอื่นเก็บไปกินเป็นอันขาดใครละเมิดจะต้องถูกประหารชีวิต และต่อมาในบ้านนี้จึงเรียกว่า  บ้านสวนถวาย ปัจจุบันนี้คนนิยมเรียกตามภาษาถิ่นว่า  บ้านสวนหวาย 
ชื่อผู้ให้ข้อมูล
นายเผียน  ดวงฤทธิ์     บ้านเลขที่ 150     หมู่ที่  5     ตำบล   ขุนทะเล              
บ้านใหม่ทอน

ตั้งอยู่
หมู่ที่  4    ตำบล  ขุนทะเล

ความเป็นมาของชื่อบ้าน

ความเป็นมาของชื่อบ้านใหม่ทอนนั้นมีที่มา  2  ประการ คือ

ประการที่หนึ่ง
เดิมเป็นลำน้ำคือ คลองขุนทะเล-เสาธง ต่อมาทางน้ำได้เปลี่ยนทิศทางใหม่ ที่เดิมจึงกลายเป็นลุ่มน้ำชาวบ้านเรียกว่า  ทอน  ต่อมาชาวบ้านได้มาปลูกข้าวและเรียกชื่อที่ตรงนั้นว่า  นาใหม่ทอน  ต่อมาก็กลายเป็น  บ้านใหม่ทอน

ประการที่สอง
ตามตำนานโบราณเล่าสืบต่อๆ กันมาตั้งแต่สมัยดึกดำบรรพ์และหลักฐานต่างๆ  ที่ปรากฏเป็นพยานซึ่งบุคคลรุ่นหลังขณะนี้ได้ดูเป็นหลักฐานเช่น รูปจระเข้ ที่เป็นหิน ถ้ำเป็นวังอยู่บนเขาวัง  ตามตำนานเล่าว่าสมัยเมื่อพระเจ้าศรีธรรมโศกราชมาสร้างเมืองศิริธรรมนครที่หาดทรายแก้ว และเกิดไข้ห่าหรือโรคระบาดขึ้นในเมือง พระเจ้าศรีธรรมโศกราชจึงอพยพผู้คนไปอยู่ บนเขาวังซึ่งอยู่ในหมู่ที่ 6   ตำบลขุนทะเล  และหมู่ที่ 2  ตำบลหินตก  อ.ร่อนพิบูลย์ ในปัจจุบัน ขณะที่อยู่บนเขาวังก็ได้สร้างพลับพลาเป็นพระราชวังอยู่รวมกับนางสนม  นางกำนัล  และบริวารทั้งหลาย หน้าพระราชวังมีแม่น้ำสายใหญ่คล้ายกับทะเลเมื่อมีนางสนมลงอาบน้ำมีจระเข้มากัด      ข้าราชบริพารจึงใช้ดาบฟันถูกหางจระเข้ขาด และขณะนี้ก็ยังมีรูปจระเข้ซึ่งเป็นหินถูกฟันหางขาดอยู่ใกล้กับตัวจระเข้นั้น และบริเวณที่มีขุนเขาอยู่ติดกับทะเลจึงได้ชื่อว่า  บ้านขุนทะเล  และหมู่บ้านใหม่ทอนนี้เป็นที่ทำนา  ทำไร่  ของราษฎร สมัยพระเจ้าศรีธรรมโศกราช ราษฎรได้ไถนา ปลูกข้าว ไถไปพบทองคำเข้าจึงให้ชื่อว่า  นางทอง  ต่อมาเมื่อแผ่นดินงอกแทนน้ำข้าวก็ปลูกไม่ได้ผล นาก็ตื้นเขินจึงได้เปลี่ยนจากนางทองมาเป็น  นาทอน  และพื้นดินที่ตื้นนี้ชาวบ้านเรียกว่า  บ้านใหม่ทอน   ชื่อผู้ให้ข้อมูล
นายเผียน   ดวงฤทธิ์     บ้านเลขที่  150    หมู่ที่  5     ตำบล   ขุนทะเล       


นายช่วง   สุขเมตตา      บ้านเลขที่  36      หมู่ที่  4     ตำบล  ขุนทะเล
บ้านนาหยาม

ตั้งอยู่
หมู่ที่  6    ตำบล  ขุนทะเล

ความเป็นมาของชื่อบ้าน

บ้านนาหยามนี้ นายตุด  นางคุ้ม  ศรีบรรจง   บ้านหนองประ (ภาษาถิ่นเรียกว่า หนองปร้า) เป็นผู้บุกเบิกหักร้างถางพงทำนาขึ้นเมื่อ พ.ศ. 2480  ทำขยายเพิ่มขึ้นทุกๆ ปี โดยพื้นที่แห่งนี้เป็นทำเลดินดี  อุดมสมบูรณ์  ปลูกข้าวเจริญงอกงามเป็นที่พอใจของลูกๆหลานๆ  ต่อมามีลูกหลานของ       นายตุด และนางคุ้ม  อพยพไปปลูกสร้าบ้านเรือนโดยรอบที่นาแห่งนั้นและยึดอาชีพทำนาโดยอาศัยน้ำฝนเป็นหลักทำตามฤดูกาลคือ  ฤดูฝน และปีหนึ่งทำนาครั้งเดียวเรียกว่า  นาหยาม และได้เรียกชื่อบ้านนั้นว่า  บ้านนาหยาม  ตามชื่อการทำนา 
ชื่อผู้ให้ข้อมูล
นางคุ้ม   ศรีบรรจง     บ้านเลขที่  28     หมู่ที่  6     ตำบล   ขุนทะเล              
บ้านหนองประ

ตั้งอยู่
หมู่ที่  6      ตำบล  ขุนทะเล

ความเป็นมาของชื่อบ้าน

ชาวบ้านตาหมอได้แยกครอบครัวออกไปทำมาหากิน ปลูกพืช ทำไร่ ทำนาเมื่อประมาณ   60 ปีมานี้เอง  โดยนายหลน   จันทิปะ   เป็นผู้บุกเบิกได้ทำไร่ปลูกประ (ภาษาถิ่นเรียก ลูกปร้า)         ปลูกสะตอ ซึ่งเวลาออกผลมากๆ  ก็นำมาดองปนกันเก็บไว้เป็นเสบียงไว้กินในฤดูทำนา  ปัจจุบันหนองตื้นมากแล้วแต่ยังมีสัญลักษณ์ให้เห็นและยังมีต้นประอยู่ต้นหนึ่งซึ่งชาวบ้านเรียกขานกันต่อมาว่า  บ้านหนองประ  
ชื่อผู้ให้ข้อมูล
นายแข   ศรีจำลอง     บ้านเลขที่  26     หมู่ที่  6      ตำบล   ขุนทะเล              
บ้านตาหมอ

ตั้งอยู่
หมู่ที่  6     ตำบล  ขุนทะเล

ความเป็นมาของชื่อบ้าน

บ้านตาหมอเป็นบ้านเก่าโบราณ คนรุ่นก่อนตั้งภูมิลำเนาอยู่อาศัยมานานก่อนหมู่บ้านอื่นๆ ในบริเวณเดียวกันทราบได้จากขนาดของต้นพืชผลเช่น มังคุด ทุเรียน ฯลฯ ผู้ให้ข้อมูลได้ทราบประวัติมาจาก ท่านหมื่นศิลาบาทรักษาแสง  ว่า  ณ  บ้านนี้มีชายผู้หนึ่งไม่มีใครทราบว่ามีชื่อใด       เป็นคนโอบอ้อมอารี รักใคร่เอ็นดูต่อคนทั่วไป มีความรู้ในการเอาเครื่องสมุนไพรมาประกอบ       ยารักษาโรคแก่ลูกหลานและคนละแวกบ้านใกล้เคียงทำมานานปีจนมีชื่อเสียงเลื่องลือ เป็นที่รักใคร่ นับถือยำเกรง  จนไม่มีใครกล้าเรียกชื่อจริงของท่านเชื้อสายฝ่ายผู้หญิงเรียกท่านว่า  พ่อตาหมอ  เชื้อสายฝ่ายผู้ชายเรียกท่านว่า  พ่อปู่หมอ  คำทั้งสองคำนี้เป็นชื่อเรียกท่านตลอดมาจนท่านชราภาพมาก ต้องการความสงบจึงให้สร้างศาลาที่พักขึ้นในสวนของท่าน ท่านก็เข้าพักอาศัยสวดมนต์ภาวนา ลูกหลานนำข้าวปลาอาหารไปให้ท่านทุกวัน ก่อนท่านถึงแก่กรรมได้สั่งลูกหลานไว้ว่าไม้ขนุนใหญ่ข้างศาลาที่พักให้ช่างแกะสลักเป็นพระพุทธรูปกับดีบุกที่ท่านเก็บไว้ให้นำมาถลุงหล่อพระให้ด้วย และให้สวนของทานอุทิศสร้างเป็นวัด พระไม้กับพระดีบุกปัจจุบัน ประดิษฐานอยู่ที่วัดใหม่ทอน สาเหตุที่ท่านผู้เฒ่าคนนี้เป็นผู้มีความสามารถนำเอาสมุนไพรมารักษาคนไข้จึงได้เรียกชื่อของท่าน ว่า   ตาหมอ   และเมื่อประชาชนมาอยู่มากเข้าก็เลยเรียกชื่อบ้านตามชื่อของท่านว่า  บ้านตาหมอ 
 ชื่อผู้ให้ข้อมูล
นายแข   ศรีจำลอง     บ้านเลขที่  26    หมู่ที่  6    ตำบล   ขุนทะเล              
บ้านหนองต้อ

ตั้งอยู่
หมู่ที่  6     ตำบล  ขุนทะเล

ความเป็นมาของชื่อบ้าน

หนองต้อ  เป็นหนองน้ำลึกแคบกว่าหนองเตยแต่มีความยาวมาก มีปลา กุ้งนาชุมมากมายนายทองหวาน  บ้านเดิมอยู่สวนจันทร์ได้เข้าไปบุกเบิกแผ้วถางป่าทำไร่ ปลูกข้าว ไปพบรังต้อ        (ตัวต่อ) ขนาดใหญ่อยู่บนต้นตะแบกริมหนองจึงให้ชื่อว่า  หนองต้อ  ปัจจุบันหนองตื้นเขิน บางปีน้ำแห้งขอดราษฎรอพยพไปอยู่ทำไร่  ทำนา  และทำสวนผลไม้ปลูกยางพันธุ์ดี
 ชื่อผู้ให้ข้อมูล
นายกระจ่าง  โอฬาร์พฤกษ์      บ้านเลขที่  15    หมู่ที่  6      ตำบล   ขุนทะเล              
บ้านหนองเตย

ตั้งอยู่
หมู่ที่  6     ตำบล  ขุนทะเล

ความเป็นมาของชื่อบ้าน

บ้านหนองเตยเดิมเมื่อประมาณ 50 ปีมาแล้ว  นายน่วม   นางสีสุก คนบ้านตาหมอเห็น      ว่าหนองเตยเป็นหนองใหญ่ กุ้ง ปลาชุกชุมกับบริเวณรอบๆ หนองใหญ่แห่งนี้มีดินดีเหมาะแก่การทำไร่ ทำสวน กับบริเวณนี้มีต้นเตยอยู่เป็นจำนวนมาก ไม้ยางก็มากจึงออกไปทำไร่ ทำน้ำมันยาง ทำไต้ โดยใช้ใบปอกระจงตากแห้งคลุกกับน้ำมันยางห่อด้วยใบเตยทำเป็นไต้เรียกว่า ไต้เตย ด้วยเหตุที่มีต้นเตยขึ้นอยู่ริมหนองมากจึงเรียกว่า หนองเตย และเมื่อมีชาวบ้านไปอาศัยอยู่เป็นจำนวนมากจึงเรียกบ้านนั้นว่า บ้านหนองเตย 
ชื่อผู้ให้ข้อมูล
นางคุ้ม   ศรีบรรจง       บ้านเลขที่  28       หมู่ที่  6         ตำบล   ขุนทะเล              
บ้านบ่อทราย

ตั้งอยู่
หมู่ที่  6     ตำบล  ขุนทะเล

ความเป็นมาของชื่อบ้าน

บ้านบ่อทรายเดิมเป็นป่ารกร้าง มีไม้เนื้อแข็งขึ้นอยู่มากมายเช่น ไม้ตะเคียน ไม้พะยอม          ไม้อินทนิน เมื่อประมาณ 60 ปีมานี้เอง นายคล้าย  นางสิน  เรืองเดช คนบ้านตาหมอได้ย้ายครอบครัวออกไปจับจองที่ดิน หักร้างถางพง และขุดบ่อขึ้นเพื่อใช้น้ำเห็นว่าทรายที่นำขึ้นมาจากบ่อนั้นขาวสวยงามจึงให้ชื่อว่า บ้านบ่อทราย ปัจจุบันนี้มีสถานีอนามัย สถานีตำรวจ และเป็นทางผ่านระหว่างตำบลนาพรุกับตำบลขุนทะเล
ชื่อผู้ให้ข้อมูล
นายกั้ว   มณีผล      บ้านเลขที่  89      หมู่ที่  6      ตำบล   ขุนทะเล              
บ้านหนองท่อม

ตั้งอยู่
หมู่ที่  7      ตำบล  ขุนทะเล

ความเป็นมาของชื่อบ้าน

ก่อนที่ราษฎร์จะมาทำมาหากินมีหนองอยู่หนองหนึ่ง มีกุ้ง ปลาชุกชุมมากและต่อมาราษฎร์ก็อพยพมาตั้งถิ่นฐานบ้านเรือน และได้ปลูกต้นกระท่อมเอาไว้ริมหนองเพื่อราษฎร์เอาใบกระท่อมมากินแล้วดื่มน้ำในหนองนั้นตามเข้าไป ต่อมาจึงได้เรียกชื่อบ้านนั้นว่า หนองกระท่อม แต่คนท้องถิ่นทางภาคใต้นิยมเรียกกันสั้นๆ ว่า หนองท่อม ปัจจุบันนี้หนองแห่งนี้ไม่มีเสียแล้วเนื่องจากว่า ชลประทานเสาธงขุดคลองส่งน้ำผ่าน 
ชื่อผู้ให้ข้อมูล
นายเกลี้ยง   วรรณสุข       บ้านเลขที่ 15       หมู่ที่  7        ตำบล   ขุนทะเล              
บ้านวังพร้าว

ตั้งอยู่
หมู่ที่ 7      ตำบล  ขุนทะเล

ความเป็นมาของชื่อบ้าน

บ้านวังพร้าวเป็นหมู่บ้านเล็กๆ ตั้งอยู่ริมคลองเสาธงมีมะพร้าวขึ้นอยู่หลายต้นและที่แห่งนั้นมีคุ้งน้ำลึกมาก เมื่อน้ำไหลมากระทบกับตลิ่งทำให้น้ำวนเป็นวงกลมวัตถุหรือสิ่งมีชีวิตถ้าตกลงไปแล้วอาจเป็นอันตรายถึงแก่ชีวิตได้ การวนของน้ำนี้เองชาวบ้านเรียกว่า วัง และมีมะพร้าวมากจึงเรียกว่า วังพร้าว เพราะคนท้องถิ่นชอบพูดสั้นๆ ปัจจุบันคลองเสาธงตื้นเขินมากแล้ว วัง หรือ วน นี้ไม่มีแล้วเพราะกระแสน้ำเปลี่ยนทางเดินและบ้านวังพร้าวก็ไม่มีผู้ใดเรียกอีกแล้ว 
ชื่อผู้ให้ข้อมูล
นายขาว   สองพิมพ์       บ้านเลขที่  5     หมู่ที่  7       ตำบล   ขุนทะเล              
บ้านบ่อน้ำซับ

ตั้งอยู่
หมู่ที่  7      ตำบล  ขุนทะเล

ความเป็นมาของชื่อบ้าน

บ้านบ่อน้ำซับเป็นหมู่บ้านที่มีอาณาเขตติดต่อกับอำเภอร่อนพิบูลย์และอำเภอเมือง         เป็นหมู่บ้านที่ตั้งอยู่ริมคลองเสาธงและมีน้ำธรรมชาติไหลออกมาจากใต้ดิน โดยมิได้แห้งเลยประชาชนได้ใช้น้ำนี้ไว้สำหรับดื่มกิน  จากที่น้ำไหลโดยมิได้ขาดนี้เองชาวบ้านจึงเรียกว่า           บ้านบ่อน้ำซับ  และปัจจุบันนี้ชาวบ้านที่อยู่อาศัยในบริเวณนี้ก็ยังใช้น้ำนี้สำหรับดื่มกิน

ชื่อผู้ให้ข้อมูล
นายขาว   สองพิมพ์       บ้านเลขที่  5     หมู่ที่  7      ตำบล   ขุนทะเล              
บ้านราษฎร์บำรุง

ตั้งอยู่
หมู่ที่  7      ตำบล  ขุนทะเล

ความเป็นมาของชื่อบ้าน

บ้านราษฎร์บำรุงเดิมเรียกรวมกันว่า  บ้านหนองท่อม  เพิ่งมาเปลี่ยนชื่อเมื่อปี พ.ศ. 2492  เมื่อก่อตั้งโรงเรียนตามความเห็นชอบของ นายกิ่ง  ฉัตรมาศ  ปลัดอำเภอหัวหน้ากิ่งอำเภอลานสกา และนายเสริม  มุสิกวัตร ศึกษาธิการประจำกิ่งอำเภอลานสกา ได้ชักชวนชาวบ้านในละแวกนั้นก่อตั้งโรงเรียนขึ้นโดยให้ชื่อว่า ราษฎร์บำรุง ต่อมาชื่อบ้านจึงได้เปลี่ยนไปตามชื่อของโรงเรียนว่า ราษฎร์บำรุง  ตามไปด้วยและทำให้ชื่อบ้านหนองท่อมหายไป

ชื่อผู้ให้ข้อมูล
นายขาว   สองพิมพ์       บ้านเลขที่  5     หมู่ที่  7      ตำบล   ขุนทะเล              
บ้านนาไสขาม

ตั้งอยู่
หมู่ที่  7      ตำบล  ขุนทะเล

ความเป็นมาของชื่อบ้าน

บ้านนาไสขามเดิมทีเดียวได้มีราษฎรได้อพยพไปทำมาหากินโดยการนำของ                  นายแดง  พงศ์สุริยา   ได้ไปหักร้างถางป่าเพื่อทำนา ต่อมาราษฎรได้อพยพไปอยู่มากเข้าได้ไปสร้างขนำริมนาและปลูกมะขามเอาไว้เพื่อได้เก็บยอดใบ และฝักมาแกงส้มและแกงเลียงกินในตอนเที่ยง เหตุที่มีต้นมะขามอยู่ริมนามากนี้เองชาวบ้านจึงเรียกชื่อบ้านว่า  บ้านนาไสขาม  จนบัดนี้ 
ชื่อผู้ให้ข้อมูล
นายอ่ำ   จั่วนาน     บ้านเลขที่  68      หมู่ที่  7       ตำบล   ขุนทะเล              
บ้านคดศอก

ตั้งอยู่
หมู่ที่  9       ตำบล  ขุนทะเล

ความเป็นมาของชื่อบ้าน

บ้านคดศอกเป็นชื่อที่ตั้งตามลำน้ำ (ห้วย) ซึ่งคดงอเป็นข้อศอก (90 องศา) ถึง 3 จุด เดิมเรียกบ้านห้วยคดศอก  ต่อมาคำว่า  ห้วย  ขาดไปตามนิสัยเรียกคำสั้นๆ ของคนไทยใต้จึงเหลือเพียง    บ้านคดศอก 

ชื่อผู้ให้ข้อมูล
นายเผียน   ดวงฤทธิ์      บ้านเลขที่  150       หมู่ที่  5      ตำบล   ขุนทะเล              
บ้านแพรงพรุ

ตั้งอยู่
หมู่ที่  9      ตำบล  ขุนทะเล

ความเป็นมาของชื่อบ้าน

แพรงพรุเป็นชื่อของหนองน้ำซึ่งมีคลองสายต่างๆ ไหลมาบรรจบกันคือ คลองใหญ่          คลองท่าต้นยาง   คลองหนองบ้า   คลองหนองอับช้าง   ซึ่งเป็นหนองน้ำขนาดใหญ่ใช้ประโยชน์ในการทำนา   การสัญจรไปมาลำบาก ชาวบ้านจึงสร้างสะพานขึ้นมาเพื่อใช้ข้ามหนองน้ำแห่งนี้

ปัจจุบันแพรงพรุเป็นหนองน้ำที่ตื้นเขิน แต่ก็ปรากฏหลักฐานให้เห็นก็มีเพียงเสาของสะพานเท่านั้น รอบๆ บริเวณหนองชาวบ้านจับจองเป็นเจ้าของที่ดินไปหมดแล้ว
ชื่อผู้ให้ข้อมูล
นายเผียน   ดวงฤทธิ์       บ้านเลขที่ 150        หมู่ที่  5     ตำบล   ขุนทะเล              
ตำบลเขาแก้ว
บ้านช่องลม

ตั้งอยู่
หมู่ที่  1      ตำบล  เขาแก้ว

ความเป็นมาของชื่อบ้าน

บ้านช่องลมนี้ตั้งอยู่หมู่ที่ 1 ตำบลเขาแก้ว เป็นที่ราบระหว่างเทือกเขาบรรทัดกับเขารอบควายนี้มีหินเป็นรูปควายอยู่หน้าผา ซึ่งปัจจุบันยังมองเห็นอยู่และบริเวณที่อยู่ระหว่างช่องเขาทั้งสองนี้มีอากาศดี ลมพัดเย็สบายเพราะเป็นช่องทางที่ลมพัดผ่านจึงเรียกบริเวณนี้ว่า บ้านช่องลม และบ้านช่องลมเคยเป็นที่ตั้งของที่ว่าการกิ่งอำเภอลานสกามาแล้ว

ชื่อผู้ให้ข้อมูล
นายแปลก   ลีละหุต       บ้านเลขที่  17       หมู่ที่  1      ตำบล   เขาแก้ว              
บ้านไทรงาม
ตั้งอยู่
หมู่ที่  1     ตำบล  เขาแก้ว

ความเป็นมาของชื่อบ้าน

บ้านไทรงาม ตั้งอยู่ระหว่างหมู่ที่ 1 ตำบลเขาแก้ว  และหมู่ที่ 1 ตำบลขุนทะเล เดิมบริเวณนี้เป็นป่ารกอยู่ใกล้ริมคลองเขาแก้ว ในสมัยก่อนผู้คนที่อยู่ในอำเภอลานสกาต้องเดินทางไปนครศรีธรรมราชโดยทางเรือ กว่าจะถึงตัวเมืองนครศรีธรรมราชต้องใช้เวลาหลายวัน บางครั้งต้องหยุดพักกลางทาง เมื่อหยุดพักต้องนอนใต้โคนไม้และที่บริเวณนี้ก็มีต้นไม้อยู่ต้นหนึ่งคือ ต้นไทร ต้นไทรนี้มีลักษณะงามมาก มีร่มเงาเย็นสบายลานที่พักใต้ต้นไทรสะอาด ใครล่องเรือผ่านทางนี้ต้องหยุดพักและบอกเล่ากับคนต่อๆ มาว่า ไทรต้นงาม นานๆ เข้าเลยกลายเป็นคำว่า ไทรงาม จนทุกวันนี้ ต่อมาได้มีการสร้างวัดขึ้นเรียกว่า วัดไทรงาม หรือชาวบ้านเรียกว่า  วัดขุนเล 
ชื่อผู้ให้ข้อมูล
นายอม   บรรจบกาญจน์      บ้านเลขที่  59     หมู่ที่  1     ตำบล   ขุนทะเล 
บ้านนาขุนเล
ตั้งอยู่
หมู่ที่  1      ตำบล  เขาแก้ว

ความเป็นมาของชื่อบ้าน

บ้านนาขุนทะเล หรือนาขุนเล ที่ชาวบ้านเรียกกัน เมื่อก่อนนั้นเป็นทุ่งนากว้างขวางอยู่ในตำบลเขาแก้ว แต่เนื่องจากว่าตำบลขุนทะเลไม่มีทุ่งนาเลยจึงเรียกว่า นาขุนเล หรือนาขุนทะเล มีเรื่องเล่าว่า บริเวณนาขุนทะเลนี้มีบึงอยู่ 2 แห่ง ในบึงมีน้ำขังตลอกปีปลาที่อยู่ในบึงนี้ตัวใหญ่กว่าที่อื่น พอถึงวันเสาร์และวันอังคารชาวบ้านแถบนั้นจะได้ยินเสียงฆ้องและเสียงระฆัง แต่จับไม่ได้สักครั้งว่าดังมาจากไหน และยังมีคนเคยเห็นตุ่มโบราณขนาดใหญ่ลอยขึ้นมาเหนือพื้นดิน พอคนเข้าไปไกล้ตุ่มนั้นก็จะกลิ้งลงไปในบึงเสียทุกครั้ง ไม่เคยมีใครจับตุ่มได้สักคนเดียว ปัจจุบันนี้เสียงฆ้อง เสียงระฆังได้หายไปแล้ว รวมทั้งบึงทั้งสองก็กลายเป็นทุ่งนา ตั้งอยู่ในตำบลเขาแก้วแต่ชาวบ้านยังเรียกว่า นาขุนทะเล หรือนาขุนเล จนทุกวันนี้
ชื่อผู้ให้ข้อมูล
นายนวล   ชุมพงศ์        บ้านเลขที่  1     หมู่ที่  1      ตำบล   เขาแก้ว  
บ้านสามขุน หรือบ้านสานขุน
ตั้งอยู่
หมู่ที่  1      ตำบล  เขาแก้ว

ความเป็นมาของชื่อบ้าน

หมู่บ้านนี้เกิดจากเทือกเขาธง และเขาเหมน มีลำธาร 3 สาย ไหลมารวมกันตอนเหนือสะพานคลองสามขุนจึงเรียกว่า  สามขุน

อีกประการหนึ่ง เมื่อครั้งเจ้าพระยานครสั่งให้นายพล 3 ขุนพลไปตั้งรับศึกจากพม่า  ณ         ต้นน้ำคลองสามขุน ประชาชนทั่งไปเรียกเพี้ยนไปเป็น คลองสานขุน และบ้านสานขุน 
ชื่อผู้ให้ข้อมูล
นายเจริญ   ผลวิเชียร      บ้านเลขที่  37       หมู่ที่  1     ตำบล   เขาแก้ว  
บ้านสี่กั๊กนอก

ตั้งอยู่
หมู่ที่  1      ตำบล  เขาแก้ว

ความเป็นมาของชื่อบ้าน

บ้านสี่กั๊กนอกตั้งอยู่หมู่ที่ 1 ตำบลเขาแก้ว อำเภอลานสกา เป็นชื่อบ้านที่เพิ่งตั้งขึ้นเมื่อ          พ.ศ.2502   สมัยนายวีระ  ขจรบุญ   เป็นนายอำเภอลานสกา เดิมเป็นถนนเล็กๆ มีทางแยก 3 ทาง     คือ ไปโรงเรียนบ้านตลาด  ไปตำบลขุนทะเล  และไปตำบลลานสกา (ลานสกาใน)  ต่อมาต้องใช้เป็นทางลัดสู่ถนนใหญ่เพื่อเป็นการร่นระยะทางที่จะอ้อมไปทางบ้านตลาด เมื่อตัดถนนอีกสายหนึ่งขึ้นก็กลายเป็นสี่แยก หรือสี่กั๊ก แต่ถนนสายนี้มีทางแยกที่เรียกว่าสี่กั๊กอยู่ 2 แห่ง คือสี่กั๊กใน อยู่ที่ตำบลลานสกา  สี่กั๊กนอกตั้งอยู่หมู่ที่ 1 ตำบลเขาแก้ว จึงเรียกทางแยกนี้ว่า สี่กั๊กนอก
ชื่อผู้ให้ข้อมูล
นายแปลก   ลีละหุต       บ้านเลขที่  17     หมู่ที่  1      ตำบล   เขาแก้ว  
บ้านวังไพ

ตั้งอยู่
หมู่ที่  1      ตำบล  เขาแก้ว

ความเป็นมาของชื่อบ้าน

บ้านนี้ตั้งขึ้นในสมัย เจ้านครศรีธรรมราช โดยได้ส่งทหารหลวงมาตั้งกองระวังเหตุร้ายเนื่องจากพม่ารุกราน โดยได้เดินทัพมาจากตะกั่วป่า ตะกั่งทุ่ง ผ่านสุราษฎร์ธานีสู่นครศรีธรรมราช ณ  บ้านระวังภัยแห่งนี้ จึงได้ชื่อว่า  บ้านระวังภัย

อีกประการหนึ่ง  ณ  สะพานบ้านระวังภัยปัจจุบัน มีต้นไม้ใหญ่อยู่ริมคลองชื่อ ไม้ไพ และมีแอ่งน้ำใหญ่และกว้างมากคนทั่งไปเรียกว่า บ้านวังไพ 

อนึ่ง เมื่อ พ.ศ.2454 ทางราชการได้แบ่งการปกครอง ได้เลือกเอาบ้านระวังภัยนี้เป็นที่ว่าการกิ่งเขาแก้วเป็นครั้งแรก อยู่ทางทิศใต้ของถนน  นคร-บ้านส้อง  ตรงทางแยกไปวนอุทยานแห่งชาติเขาหลวง จากนั้นได้ย้ายที่ว่าการกิ่งเขาแก้วไปไว้ที่ใหม่  ณ  บ้านช่องเขา อยู่ทางด้านตะวันออก       ของถ้ำแก้วสุรกาฬ (ถ้ำห้วยสีสุก) ต่อมาย้ายไปตั้งที่ว่าการ  ณ  โรงเรียนบ้านตลาด กรมพระยาดำรงราชานุภาพจึงได้เปลี่ยนเป็นชื่อ ที่ว่าการกิ่งอำเภอลานสกา และได้ยกฐานะเป็นอำเภอลานสกา        ในพ.ศ. 2503 ด้วยเหตุดังกล่าวข้างต้นชื่อหมู่บ้านจึงได้ชื่อว่า  บ้านวังไพ  หรือบ้านระวังภัย            ในปัจจุบัน
ชื่อผู้ให้ข้อมูล
นายลัด   ศรีใส       บ้านเลขที่  104        หมู่ที่  3     ตำบล   เขาแก้ว  
บ้านอ่าวอ้ายไทร

ตั้งอยู่
หมู่ที่  1      ตำบล  เขาแก้ว

ความเป็นมาของชื่อบ้าน

หมู่บ้านนี้มีสภาพเป็นที่ราบระหว่างภูเขาเป็นบริเวณกว้าง ซึ่งมีลำคลองจำหมูรัย ไหลผ่าน พื้นดินอุดมสมบูรณ์ มีประชาชนจากถิ่นเดิมและจากตำบลใกล้เคียงอพยพเข้าไปทำมาหากิน           ทำสวนยางพารา  ผลอาสินอื่นๆ  หมู่บ้านนี้มีต้นไทรเป็นจำนวนมากจึงได้เรียกบ้านอ่าวอ้ายไทร ซึ่งป็นหมู่บ้านที่เพิ่งเกิดใหม่ 
ชื่อผู้ให้ข้อมูล
นายลัด   ศรีใส       บ้านเลขที่ 104        หมู่ที่  3      ตำบล   เขาแก้ว  
บ้านเขาแก้ว

ตั้งอยู่
หมู่ที่  2       ตำบล  เขาแก้ว

ความเป็นมาของชื่อบ้าน

บ้านเขาแก้วเป็นนามของบ้านๆ หนึ่งซึ่งตั้งอยู่ในหมู่ที่ 2 ตำบลเขาแก้ว อำเภอลานสกา จังหวัดนครศรีธรรมราช เมื่อราวประมาณ พ.ศ.2454 (ร.ศ.130) ทางราชการได้ยกฐานะเป็น             กิ่งเขาแก้วขึ้นกับอำเภอเมืองนครศรีธรรมราช โดยใช้นามบ้านเขาแก้วซึ่งได้เรียกชื่อบ้านนี้มาหลายชั่วอายุคน หลายร้อยปีมาแล้ว หาได้ผิดแปลกเปลี่ยนแปลงไปอย่างอื่นไม่ คนอนุชนรุ่นหลังได้เรียกชื่อบ้านเขาแก้วกันทั่ว ซึ่งเป็นที่รู้จักทั่วไปตลอดถึงคนต่างด้าวจ้าวต่างถิ่น

เหตุที่มีชื่อเรียกว่า บ้านเขาแก้ว นั้น มีตำนานเล่าสืบทอดกันมาว่า สมัยหนึ่งเมื่อครั้งก่อสร้างพระบรมสารีริกธาตุ จังหวัดนครศรีธรรมราช มีพระเจ้าศรีธรรมโศกราชพระองค์หนึ่งซึ่งมาจากลังกาทวีป ได้กรีฑาทัพยกกำลังยาตราพลพร้อมนำทรัพย์สิน สิ่งของมีค่าทั้งหลาย มีจิตศรัทธาเพื่อเอาไปสร้างพระบรมสารีริกธาตุ ขณะที่ยาตราทัพผ่านทางแรมรอนมาตั้งอยู่ที่สถานที่แห่งนั้น               มีพญานาคตัวหนึ่งซึ่งอยู่ในนาคพิภพ ได้มีจิตศรัทธานำเอาแก้วดวงหนึ่งมีแสงรัศมีโชติช่วง เพื่อบูชาแก่พระบรมสารีริกธาตุแก้วดวงนี้ได้นำมาไว้ยอดต้นไม้แห่งหนึ่งบริเวณเชิงเขา

ในขณะนั้นได้มีนายพรานผู้หนึ่งได้ล่าเนื้อมาถวายแก่พระเจ้าศรีธรรมโศกราช นายพรานผู้นั้นชื่อว่าพรานสุริยะ  เมื่อได้ตามกวางมาที่ซึ่งพญานาคได้นำแก้วมา ไว้พอดีได้ค่ำลงนายพรานก็ค้างแรม  ณ  คืนนั้นก็ได้เห็นแสงสว่างที่บนต้นไม้นายพรานก็เห็นแก้วดวงหนึ่งอยู่บนต้นไม้ก็นำแก้วดวงนั้นไปถวายพระเจ้าศรีธรรมโศกราช
               ครั้นต่อมาสถานที่ตรงนั้นค่อยๆ เป็นเนินสูงขึ้นกลายเป็นเนินเขาก็เลยถือเอานิมิตติดนามเรียกชื่อตรงนั้นว่า  เขาแก้ว  ซึ่งยังปรากฏอยู่ทุกวันนี้

อนึ่ง  ปรากฏว่ามีวัดอยู่วัดหนึ่งในสถานที่ตรงนั้นเรียกว่า วัดเขาแก้ว วัดนี้สร้างขึ้นในสมัยใดและใครเป็นผู้สร้างไม่ปรากฏหลักฐานแน่ชัด เพียงแต่ทราบว่ามีวัดอยู่จริง พร้อมไปด้วยทรัพย์สินนานาประการเนื่องจากคนแก่ๆ  อายุมากๆ  ได้เล่าสืบต่อกันมาว่า ในเทือกเขาลูกนี้ยังมีนางชีรูปหนึ่งก่อด้วยวัตถุอะไรไม่แน่นอน แต่รูปนางชีนั้นนอนหงายถางขา งอเข่าทั้งสองข้าง (ตามลายแทงว่าในท้องนางชี บรรจุทองคำหนักพันตำลึงทอง ได้ทราบจากบุคคลที่สืบเสาะเที่ยวหาวัตถุของเก่าๆ )

ชื่อผู้ให้ข้อมูล
นายลัด   ศรีใส      บ้านเลขที่ 104       หมู่ที่   3      ตำบล   เขาแก้ว  
บ้านกลาง
ตั้งอยู่
หมู่ที่  3       ตำบล  เขาแก้ว
ความเป็นมาของชื่อบ้าน
๑. ความเป็นมาของบ้านกลาง 
ในสมัยก่อนบ้านกลางมีประชาชนอาศัยอยู่อย่างหนาแน่น ยิ่งกว่าบ้านคลองคันเบ็ตเป็นอันมาก เป็นบ้านที่เป็นศูนย์กลางของตำบลเขาแก้วประชาชนจึงเรียกบ้านนี้ว่า  บ้านกลาง  เนื่องจากมีแร่ดีบุก   แร่วุลแฟรม   และแร่อื่นๆ   เป็นอันมากประชาชนจึงประกอบอาชีพในการทำแร่เป็นหลัก    ส่วนอาชีพรองได้แก่การทำสวนผลไม้  มีทุเรียน  มังคุดละมุด ลางสาด  เป็นอันมาก ประชาชนมีความเป็นอยู่อุดมสมบูรณ์ดียิ่ง จึงมีชาวต่างชาติเช่น จีน  และฝรั่ง   เข้ามาอาศัยตั้งโรงงานเจาะขุดแร่ทำเหมืองแร่ ตั้งร้านค้าขายของรับซื้อแร่อันมาก ส่วนการขนส่งสินค้าในสมัยนั้นใช้ลำคลองเขาแก้วเป็นเส้นทางคมนาคมขนส่ง แหล่งการทำเหมืองแร่     และการค้าของบ้านกลางดังกล่าว ตั้งอยู่ทางทิศใต้ของฝั่งคลองเขาแก้วซึ่งอยู่ทางทิศตะวันตกเฉียงใต้ของวัดคีรีกันทร์ และห่างจากวัดคีรีกันทร์ไม่มากนัก
ครั้นในปี พ.ศ. 2312 สมเด็จพระเจ้ากรุงธนบุรีได้โปรดให้หลานเธอเจ้านราสุริวงศ์ มาครองเมืองนครศรีธรรมราช เจ้านราสุริวงศ์ได้ออกมาตรวจท้องที่ถึงบ้านกลาง ตำบลเขาแก้ว ได้ตั้งที่ทำการให้เจ้าหน้าที่เก็บภาษีอากรจากการทำแร่ และเมื่อถึงฤดูผลไม้ก็นำพรรคพวกมากินผลไม้       แล้วอาบน้ำในคลองพังพรายในบ้านกลางเป็นประจำแทบทุกปี เมื่อเจ้านราสุริวงศ์ถึงแก่กรรมไปแล้ว ต่อมาเจ้าพระยานครก็ยังมาที่บ้านกลางนี้แทบทุกปี
ต่อมาในบ้านกลางได้เกิดมีบ้านขึ้นใหม่ 2 บ้านคือ บ้านในแบบ และบ้านมาบแขก ซึ่งมีที่ดังนี้
๒. บ้านในแบบ
เป็นบ้านที่ติดต่อกับบ้านกลางทางทิศตะวันตก ในสมัยนั้นมีโรงงานถลุงแร่แยกแร่ออกเป็นชนิดต่างๆ เช่น แร่ดีบุก วุลแฟรม และตะกั่ว เป็นต้น เมื่อได้แร่ตะกั่วมาแล้วเจ้าพระยานครก็สั่งให้หลอมเป็นลูกกระสุนปืนใหญ่ โดยมีเบ้าหรือแบบหล่อหลอม และอีกทางหนึ่งคือ สมัยนั้นมีคนจีนและฝรั่งมาทำการสำรวจขุดเจาะหาแร่ในบ้านกลาง เมื่อสำรวจมาถึงสถานที่นั้นเหล็กบอร์ริงเกิดเจาะขุดไม่ลงเพราะเป็นดินแบบหนาแข็ง บอร์ริงมาสามารถเจาะขุดลงไปได้ชาวบ้านจึงตั้งชื่อบ้านนี้ ตามเหตุการณ์ที่เกิดขึ้นนี้ว่า บ้านในแบบ
๓. บ้านมาบแขก
อยู่คนละฝั่งคลองกับบ้านในแบบเหตุที่เรียกว่า บ้านมาบแขกนั้น เดิมทีที่ตรงนั้นเป็นคลองเก่ามีน้ำคึงขังคล้ายหนองน้ำตลอดปี สมัยนั้นมีคนแขกซึ่งมาจากปัตตานีและ    ไทรบุรี ได้ซื้อควายมาจากเมืองกระบี่ พอมาถึงที่ตรงนั้นก็ให้ควายนอน กินน้ำ กินหญ้า พักผ่อน          อยู่  2-3  วันแล้วเดินทางต่อไป ด้วยเหตุที่มีคนแขกเข้ามาพักอาศัยเป็นครั้งแรกชาวบ้านจึงเรียกบริเวณนั้นว่า บ้านมาบแขก ตั้งแต่บัดนั้นเป็นต้นมา
ชื่อผู้ให้ข้อมูล
นายลัด   ศรีใส      บ้านเลขที่ 104       หมู่ที่  3     ตำบล   เขาแก้ว  
บ้านน้ำตกกะโรม
ตั้งอยู่
หมู่ที่  4       ตำบล  เขาแก้ว
ความเป็นมาของชื่อบ้าน
แหล่งน้ำตกกะโรมเกิดจากเทือกเขาหลวง มีภูเขาอ้ายคราม ภูเขาใหญ่ เขากะโรม ประกอบกันเกิดลำธารหลายสายไหลมาบรรจบกัน จึงเกิดเป็นคลองขึ้น กรมพระยาดำรงราชานุภาพ ได้มาตั้งชื่อใหม่เป็นคลองกะโรมคลองนี้มีหนานน้ำตก  19  แห่ง  มาใน  พ.ศ. 2440  พระบาท                        สมเด็จพระจุลจอมเกล้าเจ้าอยู่หัว (ร.5)  กรมพระยาดำรงราชานุภาพ พร้อมด้วยลูกยาเธอ 4 พระองค์ ได้เสด็จประพาสน้ำตกแห่งนี้โดยประทับช้างเป็นพาหนะ ต่อมาในปี พ.ศ. 2458 สมเด็จเจ้าฟ้า        ภาณุรังสี กรมพระยาภานุพันธ์  ได้เสด็จแกะสลักพระนามไว้เป็นรูปดวงอาทิตย์  ณ  หน้าผาน้ำตกหนานที่ 7  หรือหนานดาดฟ้า  โดยประทับช้าง ต่อมาใน พ.ศ. 2460 พระบาทสมเด็จพระมงกุฎเกล้าเจ้าอยู่หัว (ร.6)  ได้เสด็จประพาสโดยรถยนต์พระที่นั่งส่วนพระองค์ พร้อมด้วยเจ้าฟ้ายุคลทิฆัมพรกรมหลวงลพบุรีราเมศร์  อุปราชมณฑลปักษ์ใต้เมื่อ พ.ศ. 2466 พระองค์เจ้าจุฑารัตน์เสด็จประพาสโดยรถยนต์พระที่นั่งได้สลักนานย่อว่า  จร  บนหนานนั่ง พ.ศ. 2470 สมเด็จพระมาตุลฉาเสด็จ          โดยใช้ช้างเป็นพาหนะอีกพระองค์หนึ่งด้วย
บัดนี้ น้ำตกกะโรมได้ยกฐานะเป็น วนอุทยานแห่งชาติเขาหลวง หมู่บ้านนี้จึงได้มีชื่อตามน้ำตกกะโรมว่า บ้านน้ำตกกะโรม หรือชาวบ้านเรียกว่า  บ้านทางโหรม
ชื่อผู้ให้ข้อมูล
นายลัด   ศรีใส      บ้านเลขที่ 104       หมู่ที่  3      ตำบล   เขาแก้ว  
บ้านร่อน
ตั้งอยู่
หมู่ที่  4      ตำบล  เขาแก้ว
ความเป็นมาของชื่อบ้าน
ในสมัยพระเจ้ากรุงธนบุรียกทัพมาชุมชุนนครศรีธรรมราชใน พ.ศ. 2312 ได้สำเร็จแล้ว แต่งตั้งให้ปลัดหนู  เจ้าเมืองนครศรีธรรมราชไปรับราชการ  ณ  กรุงธนบุรี  ได้โปรดให้หลานเธอ เจ้านราสุริวงศ์ ครองเมืองนครศรีธรรมราช ต่อมาเจ้านราสุริวงศ์ได้ออกตรวจท้องที่ทราบว่ามีการเก็บภาษี หมื่นจร ผู้เก็บภาษีอากรในการทำเหมืองแร่ (ดีบุก วุลแฟรม) ขึ้นเสียเอง ได้ประกาศให้ชาวเมืองจากแหล่งต่างๆ มาทำเหมืองแร่ประเภทร่อนแร่  หลุมเจาะ  เหมือนแล่น ในบริเวณบ้านกลางหมู่ที่ 3   ตำบลเขาแก้ว   และบ้านร่อน ซึ่งมีอาณาเขตติดต่อกับภูหล่ม ภูเขามอ ภูเขาสามขุน ตลอดถึงภูเขาธง (บ้านในแหนบ) เจ้านราสุริวงศ์จึงโปรดให้ตั้งชื่อว่า  บ้านร่อนดินมอ  เพราะมีการร่อนแร่ในบริเวณภูเขามอ คลองมอในพื้นที่ราบของบ้านร่อนในปัจจุบัน
อนึ่ง มีเจ้านาคระ เดินทางมาจากสิงหลประเทศได้นำสมัครพรรคพวกทรัพย์สมบัติอันมีค่า เพื่อนำไปสมทบสร้างพระบรมธาตุเมืองนคร ปรากฏว่าเดินทางต่อไปไม่ได้แต่จะเป็นเพราะเหตุใดนั้นไม่ปรากฎ จึงจัดสร้างวัดบ้านร่อนขึ้น ซึ่งบัดนี้เป็นวัดร้างมีบริเวณติดกับคลองมอ เจ้านาคระได้ตั้งบ้านเรือนอยู่ใกล้ห้วยเทวดานาคราช สมัครพรรคพวกได้ตั้งชื่อบริเวณนี้ว่า ห้วยเทวดานาคราช  ซึ่งตั้งอยู่ทางทิศใต้ของถนน  นคร-บ้านส้อง  ทางด้านตะวันตกของโรงเรียนบ้านร่อน (น้ำจากห้วยเทวดานาคราชนี้ได้ถือเป็นน้ำพิพัฒน์สัตยา และน้ำพุทธาภิเษก แด่บรมกษัตริย์ทุกปีตลอดมา         ได้สิ้นสุดลงเมื่อสมัยเปลี่ยนแปลงการปกครองจากสมบูรณาญาสิทธิราชเป็นระบอบประชาธิปไตย พ.ศ. 2475) 
ต่อมาชาวเมืองได้เรียกชื่อสั้นๆ ว่า  บ้านร่อน  อย่างปัจจุบัน 

ชื่อผู้ให้ข้อมูล
นายลัด   ศรีใส      บ้านเลขที่ 104       หมู่ที่  3     ตำบล   เขาแก้ว  
บ้านคันเบ็ด
ตั้งอยู่
หมู่ที่  5       ตำบล  เขาแก้ว
ความเป็นมาของชื่อบ้าน
เดิมบ้านนี้เรียกว่า  บ้านคลองคันเบ็ด  เนื่องจากประชาชนได้ตั้งบ้านเรือนตลอดแนวริมคลองคันเบ็ด อันเป็นคลองที่ไหลคดเคี้ยวโค้งดุจคันเบ็ด ชาวบ้านจึงตั้งชื่อบ้านนี้ว่า  บ้านคลองคันเบ็ด แต่ในปัจจุบันเรียกว่า  บ้านคันเบ็ด  คลองคันเบ็ดนี้เป็นสายน้ำประดุจเส้นโลหิตใหญ่            ของชาวบ้านคันเบ็ด เกิดจากภูเขาฝาง เทือกเขาหลวงทางทิศตะวันตกมีลำห้วยหลายสายไหลมาสมทบรวมกันเป็นคลองคันเบ็ด คลองนี้ไหลไปทางทิศตะวันออกและไปรวมกับคลองเขาแก้ว         ที่บ้านหมู่ที่ 2   ตำบลเขาแก้ว   สมัยก่อนประชาชนใช้เป็นทางเรือบรรทุกขนส่งสินค้าไปขายที่อำเภอปากพนัง  แต่ใช้ได้เฉพาะในฤดูฝนเท่านั้นเพราะหน้าแล้งน้ำตื้นเขินใช้การไม่ได้                  แต่ประชาชนส่วนใหญ่ได้นำผลผลิตในทางเกษตรเช่น ผัก และผลไม้ ไปจำหน่ายที่บ้านกลาง          ซึ่งเป็นศูนย์กลางของการค้าขายอีกทางหนึ่งด้วย
ประชาชนชาวบ้านคันเบ็ดได้ใช้วัดคีรีกันทร์และโรงเรียนรวมกันกับบ้านกลางมาเป็นเวลาช้านาน จนกระทั่งถึงปัจจุบัน ต่อมาในบ้านคันเบ็ดมีบ้านเกิดขึ้นใหม่ 2  บ้านคือ บ้านเกาะแกง และบ้านควนหอบ  บ้านเกาะแกงอยู่ระหว่างคลองคันเบ็ดกับห้วยวังควายมีลักษณะเป็นเกาะ  มีลำคลอง และลำห้วยล้อมรอบ  มีไม้ต่างๆ ขึ้นอยู่ทั่วไปอย่างหนาแน่น ในสมัยก่อนปรากฏว่ามีโจรผู้ร้ายลักวัว ควาย  ไปฆ่าที่เกาะแกงนี้และใครจะฆ่าวัว  ควาย  ก็จะนำไปฆ่าและแกงกินกันที่เกาะแกงนี้  ชาวบ้านทั่วไปจึงเรียกว่า   บ้านเกาะแกง 

ชื่อผู้ให้ข้อมูล
นายลัด   ศรีใส      บ้านเลขที่ 104      หมู่ที่  3     ตำบล   เขาแก้ว  
บ้านหน้าถ้ำ
ตั้งอยู่
หมู่ที่  5       ตำบล   เขาแก้ว
ความเป็นมาของชื่อบ้าน
เป็นบ้านที่ลึกเข้าไปในภูเขาต้นทางคันเบ็ด เดิมเป็นที่หลบหนีข้าศึกและไข้โรคระบาด ใกล้ๆ หน้าถ้ำมีลานใหญ่สามารถนั่งพักผ่อนได้เป็นอย่างดี บริเวณใกล้เคียงเป็นที่ราบจึงทำให้ผู้คนเข้าไปอยู่เพิ่มขึ้นเรื่อยๆ เพราะเป็นบริเวณที่อุดมสมบูรณ์ 
ชื่อผู้ให้ข้อมูล
นายใบ  เจริญชีพ      บ้านเลขที่  30      หมู่ที่  2      ตำบล   เขาแก้ว  
บ้านสันไอ้โลง
ตั้งอยู่
หมู่ที่  5       ตำบล   เขาแก้ว
ความเป็นมาของชื่อบ้าน
ตั้งอยู่ห่างจากถนนดำประมาณ  6  กิโลเมตร อยู่บริเวณภูเขาหลวง บุคคลแรกที่เข้าไปอยู่  คือ นายชู   สร้อยว่า  โลง  เนื่องจากเป็นผู้ประกอบโลงเป็นประจำคนทั่วไปจึงเรียกว่า  ชูโลง  และบ้านนี้เรียกตามสร้อยชื่อของนายชู ซึ่งเป็นบุคคลแรกที่เข้าไปอยู่อาศัยว่า  สันไอ้โลง  เป็นหมู่บ้านเกิดใหม่ประมาณ 50 ปี  ที่ผ่านมา 

ชื่อผู้ให้ข้อมูล
นายใบ   เจริญชีพ     บ้านเลขที่  30      หมู่ที่  2       ตำบล   เขาแก้ว  
บ้านเกาะ
ตั้งอยู่
หมู่ที่  5       ตำบล   เขาแก้ว
ความเป็นมาของชื่อบ้าน
เป็นบ้านหนึ่งที่ตั้งอยู่หมู่ที่ 5   ตำบลเขาแก้ว   บ้านนี้ตั้งชื่อตามสภาพภูมิศาสตร์เนื่องด้วย         น้ำคลองคันเบ็ดไหลวนผ่านโดยรอบ ลักษณะเหมือนเกาะ ประชาชนจึงให้ชื่อว่า บ้านเกาะ เป็นที่อุดมสมบูรณ์และประชาชนอาศัยอยู่หนาแน่น
ชื่อผู้ให้ข้อมูล
นายใบ   เจริญชีพ     บ้านเลขที่  30     หมู่ที่  2       ตำบล   เขาแก้ว  
ตำบลท่าดี
บ้านไสขิง
ตั้งอยู่
หมู่ที่  1      ตำบล  ท่าดี
ความเป็นมาของชื่อบ้าน

เดิมทีเดียวเรียกว่า บ้านไสแขก  เพราะเจ้าเมืองลานสกาได้ไปรบเมืองไทรบุรีได้กวาดต้อนพวกแขกมาเป็นเชลยได้ตั้งทัพอยู่ที่นั่น จึงเรียกเป็นบ้านไสแขกขิง ต่อมาจึงเรียกเพี้ยนไปเป็น      บ้านไสขิง  ต่อมาตาแขวงซังเป็นนายสิบ  นายกอง  นายหมู่  พอพวกมากก็ไปหาที่อยู่อื่นคือ            นาเคียน  และนาทราย  อยู่จนทุกวันนี้ 

ชื่อผู้ให้ข้อมูล
พระครั่ง   ฐาวโร   วัดปะ    หมู่ที่   2       ตำบล   ท่าดี  
บ้านตากแดด
ตั้งอยู่
หมู่ที่  1      ตำบล  ท่าดี
ความเป็นมาของชื่อบ้าน

เดิมเป็นที่ประชุมคน ไม้ใหญ่ไม่ค่อยมี มีแต่ไม้พุ่มเตี้ยๆ ชาวบ้านที่มานั่งประชุมกัน             ส่วนใหญ่จะนั่งตากแดด  ชาวบ้านจึงเรียกบ้านแถบนี้ว่า  บ้านตากแดด

ชื่อผู้ให้ข้อมูล
พระครั่ง  ฐาวโร   วัดปะ    หมู่ที่   2       ตำบล   ท่าดี  
บ้านบ่อหูด
ตั้งอยู่
หมู่ที่  1      ตำบล   ท่าดี
ความเป็นมาของชื่อบ้าน

ตั้งอยู่หมู่ที่ 1   ตำบลท่าดี   เรื่องที่ได้ชื่อว่าบ่อหูดเพราะเป็นที่ที่น้ำไหลมารวมกันแล้วเกิดเป็นล่างน้ำไม่ถ่ายออกจะแห้งไปเอง ในระหว่างเดือนสามถึงเดือนสี่น้ำจะไหลใต้ทรายไปตั้งแต่ บ้านไสขิง  ในเนื้อที่ประมาณ 10 ไร่  แต่เดี๋ยวนี้น้ำไม่ได้ใช้แล้ว 

หูด  แปลว่า  แห้งไปเองโดยไม่มีทางน้ำไหลออก

ชื่อผู้ให้ข้อมูล
พระครั่ง   ฐาวโร   วัดปะ    หมู่ที่  2      ตำบล   ท่าดี  
บ้านนาทอง
ตั้งอยู่
หมู่ที่  1      ตำบล  ท่าดี
ความเป็นมาของชื่อบ้าน

บ้านนาทองมีที่มาดังนี้คือ  ดินเป็นน้ำผุดสองดอง  เนื้อที่ประมาณ 50 ไร่กว่า ชาวบ้าน       นาทอง   ลองปลูกข้าวดู ได้ผลผลิตงดงามมากจึงเรียกว่า  นาทอง

ชื่อผู้ให้ข้อมูล
พระครั่ง   ฐาวโร   วัดปะ    หมู่ที่  2       ตำบล   ท่าดี  
บ้านท่าใหญ่
ตั้งอยู่
หมู่ที่  1      ตำบล  ท่าดี
ความเป็นมาของชื่อบ้าน

สาเหตุที่ได้เรียกว่า  บ้านท่าใหญ่  นั้นสมัยก่อนมีการลำเลียงสินค้าออกจากอำเภอลานสกาไปสู่ตัวจังหวัด มีการเดินเท้าเรียกว่า  หาบ  หรือคอน  อีกทางหนึ่งมีการเดินเรือซึ่งเรียกว่า เรือเหนือ ชาวตำบลท่าดีหรือกำโลนพวกเดินเรือทั้งหลายจะมาหยุดที่ท่าใหญ่ทั้งขาขึ้นและขาล่องชาวบ้าน     จึงเรียกว่า  ท่าใหญ่

ชื่อผู้ให้ข้อมูล
พระครั่ง   ฐาวโร   วัดปะ    หมู่ที่  2      ตำบล   ท่าดี  
บ้านออกวัดปะ
ตั้งอยู่
หมู่ที่  2      ตำบล  ท่าดี
ความเป็นมาของชื่อบ้าน

มีคน 2 คนชื่อว่า  ลิติ  กับ  ลิป่วย  ตั้งใจจะไปสร้างพระธาตุปรากฎว่าเขาสร้างพระธาตุเสร็จแล้ว ก็ได้เดินทางกลับและมาหยุดพักทั้ง 2  คนได้ปรึกษากันว่าพื้นที่ที่ทั้ง 2 คนพักอยู่นี้เหมาะที่จะสร้างวัดก็เลยตกลงใจสร้างวัดขึ้นและได้ปรึกษากันตั้งชื่อวัดนี้ว่า วัดปะ ชาวบ้านส่วนใหญ่เห็นว่ามีวัดขึ้นแล้วได้ชวนกันมาสร้างบ้านอยู่ใกล้วัดเพื่อความสะดวกในการเลี้ยงพระภิกษุสงฆ์และสามเณรที่จำพรรษาอยู่ในวัด  บ้านส่วนใหญ่ตั้งอยู่ทางทิศตะวันออกของวัดเลยเรียกว่า  บ้านออกวัดปะ         มาจนทุกวันนี้
ชื่อผู้ให้ข้อมูล
นายคล้อย  โอฬาร์กิจ      บ้านเลขที่  44      หมู่ที่   2        ตำบล   ท่าดี  
บ้านวัดวอ
ตั้งอยู่
หมู่ที่  2      ตำบล  ท่าดี
ความเป็นมาของชื่อบ้าน

มีผู้เล่าว่า  มีพระได้เดินทางมาพักอาศัยชาวบ้านได้ทำวอให้พระพักอาศํยอยู่ชั่วคราว            ได้มีพระเดินทางมาอาศัยอยู่บ่อยครั้ง ชาวบ้านก็เลยจัดตั้งเป็นสำนักสงฆ์แล้วได้ตั้งชื่อว่า  วัดวอ  และได้เรียกกันมาจนถึงปัจจุบันนี้

ชื่อผู้ให้ข้อมูล
นายคล้อย   ศรีจำนอง    บ้านเลขที่  161      หมู่ที่  2       ตำบล   ท่าดี  
บ้านศาลาสังกะสี
ตั้งอยู่
หมู่ที่  2      ตำบล  ท่าดี
ความเป็นมาของชื่อบ้าน

มีผู้เล่าว่า  ท่านขุนทำนงค์   จารุพันธ์    นายดิษฐ์   ลำดับพังค์   และนายรอด ได้สร้างศาลาขึ้น 1 หลัง ทั้งสามคนเห็นว่าเป็นชุมทางคนเดินทางจะได้พักอาศัย ศาลาหลังนี้มุงด้วยสังกะสีชาวบ้านก็เลยเรียกกันว่า  บ้านศาลาสังกะสี
ชื่อผู้ให้ข้อมูล
พระครั่ง   ฐาวโร   วัดปะ     หมู่ที่  2       ตำบล   ท่าดี  
บ้านปากบาง
ตั้งอยู่
หมู่ที่  3      ตำบล  ท่าดี
ความเป็นมาของชื่อบ้าน

บ้านปากบางนี้เป็นที่ลุ่มต่ำอยู่ประมาณ 7-8 ไร่  ตั้งอยู่ทางฝั่งเหนือของริมคลองท่าดี ที่ลุ่มต่ำนี้สูงกว่าระดับน้ำคลองในฤดูแล้งเพียง 2  เมตรกว่าเท่านั้น  และทางทิศตะวันออกของที่ดินลุ่มต่ำนี้ มีควนดินสูงประมาณ 30 เมตร  และมีความยาวประมาณ 200 เมตร  ควนดินนี้เรียกว่า ควนยายจันทร์  เวลาถึงฤดูน้ำหลากในฤดูฝนน้ำจะไหลมาจากต้นน้ำมาปะทะควนดินลูกนี้เข้าน้ำจะไหลกลับเข้าในที่ลุ่มต่ำ น้ำจะเอ่ออยู่ชั่วระยะหนึ่งพอหมดฤดูฝนแล้วน้ำในที่ลุ่มต่ำจะไหลลงสู่ลำคลองทันที ตรงสถานที่ที่น้ำไหลออกและเอ่อท่วมท้นอยู่นั้นได้ชื่อว่า  ปากบาง  ตั้งแต่นั้นมาจนถึงทุกวันนี้ ปัจจุบันมีประชากรอาศัยอยู่ประมาณ  50  กว่าครอบครัว
ชื่อผู้ให้ข้อมูล
นายเจน   ศรีจำลอง      บ้านเลขที่  40      หมู่ที่   3       ตำบล   ท่าดี  
บ้านในปริก
ตั้งอยู่
หมู่ที่  3       ตำบล   ท่าดี
ความเป็นมาของชื่อบ้าน

เมื่อประมาณปี พ.ศ. 2488  มีครอบครัวอยู่ 2  ครัวเรือนคือ ปู่นาค-ยายแป้น   ปู่เพ็งจันทร์-ยายคล้าย  และปู่มาทอ  บ้านเรือนตั้งอยู่ป่าลึกและใกล้ริมคลอง คลองนี้สองฝั่งมีต้นปริกขึ้นอยู่หนาแน่น ต้นปริกนี้ใช้ใบไปบดผสมกับนูดและแฝดจะได้เป็นมันหอมสำหรับทาลูบไล้ร่างกายในสมัยนั้น จากสาเหตุที่มีต้นปริกขึ้นมากมาย ปู่นาคจึงตั้งชื่อบ้านว่า บ้านในปริก ปัจจุบันมีประชาชนอาศัยอยู่หนาแน่น มีผลไม้ที่ขึ้นหน้าขึ้นตาคือ  จำปาดะ 

ชื่อผู้ให้ข้อมูล
นายจาง   ยอดผกา     บ้านเลขที่ 110      หมู่ที่  2      ตำบล   ท่าดี  
บ้านมะม่วงทอง
ตั้งอยู่
หมู่ที่  4      ตำบล   ท่าดี
ความเป็นมาของชื่อบ้าน

เมื่อประมาณ 200 ปีมาแล้ว  มีการเล่าประวัติสืบต่อกันมาว่า บ้านมะม่วงทอง เดิมมีลักษณะเป็นเกาะมีต้นไม้ใหญ่หนาแน่น  ตาบ้องทองซึ่งไม่มีภรรยาได้เข้ามาหักร้างถางป่าเป็นคนแรก        ได้ปลูกบ้านขึ้น และนำต้นกัญชามาแขวนตามฝาผนังข้างบ้าน เนื่องจากนิยมกัญชามากจึงทำบ้องกัญชาตกแต่งอย่างสวยงาม แม้แต่ลำกล้องยังติดทองไว้ด้วย ต่อมาตาบ้องทองถึงแก่กรรม หลานๆ จัดการเผาศพที่บ้านของท่าน

ตัวเกาะจริงๆ กว้างประมาณ 2 ไร่  หลังจากตาบ้องทองถึงแก่กรรมหลานๆ จึงได้เรียกชื่อเกาะนี้ว่า เกาะตาบ้องทอง

มีสิ่งอัศจรรย์พอจะจำกันได้ว่า  ใครก็ตามเมื่อเข้าไปในเกาะนี้ต้องหลงทางเมื่อได้ออกชื่อเสียงเรียงนามของท่านจึงจะออกมาได้  ตัวอย่างเช่น นายพริกได้เข้าไปหาเชือกพบมะนาวผลโตดกเต็มต้นจึงเก็บหวังว่าจะนำมาประกอบอาหาร แต่พอจะกลับบ้านจำทางเดิมไม่ได้ เดินวกไปเวียนมาเป็นเวลานานจวนใกล้จะค่ำ นายพริกจึงทิ้งมะนาวที่ตนเก็บมาจนหมดจึงหาทางกลับบ้านได้ ต่อมาหลานๆ จึงสร้างศาลเจ้าตาบ้องทองขึ้นเป็นที่เคารพกราบไว้ สักการบูชาของคนทั่วไปหลายปีต่อมา เกาะตาบ้องทองนี้ชาวบ้านได้เรียกเพี้ยนเป็น เกาะม่วงทอง ในที่สุดเรียกเป็น บ้านมะม่วงทอง จนทุกวันนี้ 
ชื่อผู้ให้ข้อมูล
นายขำ  ยอดชล     บ้านเลขที่  91     หมู่ที่  4      ตำบล   ท่าดี  
บ้านนาราม
ตั้งอยู่
หมู่ที่  4      ตำบล   ท่าดี
ความเป็นมาของชื่อบ้าน

ตามประวัติเล่าว่า  พระรามและนางสีดา  ประพาสป่า นางสีดาเห็นกวางตัวหนึ่งมีลักษณะสวยสดงดงามมาก นางสีดาจึงเกิดความพอใจ รักใคร่จึงให้พระรามไล่จับแต่จับไม่ได้เป็นกวางจำแลงมา

ต่อมามีคนพบรอยเท้าของพระราม  ลึกเป็นบ่อกว้างประมาณ 2 เมตร และได้ทำเสาธง        และศาลาไว้ตรงนั้น เพื่อกราบไว้สักการบูชาของคนทั่วไป และเพื่อเป็นที่พักผ่อนของคนเดินทางสัญจรไปมา ชาวบ้านที่ตั้งบ้านเรือนอยู่แถบนี้มีอาชีพทำนา และได้ผลผลิตต่อไร่สูงจึงเรียกชื่อบริเวณนี้ว่า  นาราม  บริเวณนี้มีพื้นที่เป็นนาทั้งหมดประมาณ 50 ไร่ 

ชื่อผู้ให้ข้อมูล
นายปลื้ม   มาศจด      บ้านเลขที่  54       หมู่ที่  4      ตำบล   ท่าดี  
บ้านหนองปลาไหล
ตั้งอยู่
หมู่ที่  4      ตำบล   ท่าดี
ความเป็นมาของชื่อบ้าน

แถบนี้มีพื้นที่ที่เป็นนามีปลาไหลเป็นจำนวนมากมาย อาศัยอยู่ในหนองขนาดใหญ่ หลังจากเก็บเกี่ยวข้าวเสร็จชาวนาไปขุดปลาไหลมาเป็นอาหาร จึงได้เรียกชื่อติดปากกันว่า  หนองปลาไหล
ชื่อผู้ให้ข้อมูล
นายพรัด   พัดลับ     บ้านเลขที่ 11     หมู่ที่  4       ตำบล   ท่าดี  
บ้านดอนมะขาม
ตั้งอยู่
หมู่ที่  5      ตำบล   ท่าดี
ความเป็นมาของชื่อบ้าน

สถานที่ตรงนี้สมัยก่อน มีต้นมะขามขึ้นอยู่เป็นจำนวนมากมายแต่ส่วนใหญ่เป็นต้นไม้        มีขนาดใหญ่ ที่ดินเป็นที่กันดาร น้ำขึ้นไม่ถึง คนจึงไปสร้างบ้านกันอยู่หลายบ้านจึงเรียกหมู่บ้านนี้ว่า บ้านดอนมะขาม  เป็นที่ตั้งของฝายน้ำล้นของตำบลท่าดีในปัจจุบัน

ชื่อผู้ให้ข้อมูล
นายขาว  โชติจำนอง      บ้านเลขที่ 15      หมู่ที่  5      ตำบล   ท่าดี  
บ้านป่าโหนด (ตาล) 
ตั้งอยู่
หมู่ที่  5      ตำบล   ท่าดี
ความเป็นมาของชื่อบ้าน

สมัยก่อนเป็นป่าโหนด  มีต้นตาลมากมายมีผู้คนอาศัยอยู่แค่ 3-4 ครัวเรือนเท่านั้น ต่อมาต้นตาลได้ถูกโค่นและมีผู้คนมาอาศัยอยู่เพิ่มขึ้น เดี๋ยวนี้มีต้นตาลเหลืออยู่น้อย

ชื่อผู้ให้ข้อมูล
นายปอง   ตรีกำจร     บ้านเลขที่ 18      หมู่ที่  5       ตำบล   ท่าดี  
บ้านนาพรุ
ตั้งอยู่
หมู่ที่  5      ตำบล   ท่าดี
ความเป็นมาของชื่อบ้าน

เมื่อประมาณ 80  ปีมาแล้วมีที่นาอยู่ 3 แปลง แปลงที่ 1 และ 2 มีต้นกกขึ้นสูงมาก จะทำนาต้องใช้ควายเป็นฝูงๆ เหยียบที่นา น้ำลึกมาก น้ำจะไม่แห้งตลอดปี แปลงที่ 3 เป็นดินที่ชาวบ้านเรียกว่า  2 ดองคือ  ข้างบนแข็ง  ข้างล่างอ่อน เมื่อควายเหยียบลงไปจะติดถอนไม่ขึ้น ที่นาเหล่านี้ชาวบ้านเรียกว่า  นาพรุ (นาโพร่)  ถัดจากนาแปลงที่ 3 ลงไปมีบ้านอยู่ 2 หลัง จึงเกิดมีบ้านอีกชื่อหนึ่งคือ  บ้านท้ายนา 
ชื่อผู้ให้ข้อมูล
นายขาว  โชติจำนอง     บ้านเลขที่  15      หมู่ที่   5       ตำบล   ท่าดี  
บ้านวัดจันทร์ใหญ่
ตั้งอยู่
หมู่ที่  5      ตำบล   ท่าดี
ความเป็นมาของชื่อบ้าน

สถานที่แห่งนี้เมื่อก่อนเป็นวัดมีต้นจันทร์ขึ้นอยู่ 3  ต้นใหญ่จึงเรียกว่า วัดจันทร์ ต่อมาคนตื่นพระกันได้พากันไปขุดพระยกใหญ่ บางคนได้บางคนไม่ได้จนทำให้ต้นไม้หักโค่นลงหมดสภาพของวัดไม่มีเหลือให้เห็นเดี๋ยวนี้ ปัจจุบันได้สร้างเป็นศูนย์พัฒนาเด็กเล็กไปแล้ว ส่วนที่ดินที่เหลือทางการได้เปิดให้ประชาชนไปเช่าทำกิน ที่ตรงนี้จึงเรียกว่าเป็นบ้านวัดจันทร์ร้างบ้าง วัดจันทร์ใหญ่บ้าง

ชื่อผู้ให้ข้อมูล
นายขาว  โชติจำนอง     บ้านเลขที่  15      หมู่ที่  5       ตำบล   ท่าดี  
บ้านศาลาสังกะสีใน
ตั้งอยู่
หมู่ที่  5      ตำบล   ท่าดี
ความเป็นมาของชื่อบ้าน

ตั้งอยู่ตรงสามแยกมีต้นขี้เหล็กและต้นมะม่วงขนาดใหญ่อยู่ 2 ต้น ร่มรื่นดีแต่ไม่เพียงพอ ประชาชนจึงได้สร้างศาลาขึ้น 1 หลัง ซึ่งมุงด้วยสังกะสีคนส่วนใหญ่จึงเรียกว่า ศาลาสังกะสีในเพราะเข้ามาจากถนนใหญ่ศาลาสังกะสีนอก เมื่อก่อนสร้างเป็นศาลาสี่เหลี่ยมต่อมาดัดแปลงเป็นศาลาแปดเหลี่ยมเมื่อ พ.ศ. 2528  แต่ชื่อบ้านยังเรียกเป็นบ้าน  ศาลาสังกะสีในตามเดิม 
ชื่อผู้ให้ข้อมูล
นายขาว  โชติจำนอง      บ้านเลขที่ 15      หมู่ที่  5       ตำบล   ท่าดี  
บ้านบนโพธิ์
ตั้งอยู่
หมู่ที่  5      ตำบล   ท่าดี
ความเป็นมาของชื่อบ้าน

สมัยก่อนใช้ชื่อเรียกกันว่า บ้านโพธิ์นางแก้ว ตามต้นโพธิ์ที่มีอยู่มีเรื่องเล่าว่าสองพี่น้องชื่อ ลิตี๋  ลิมุ่ยบรรทุกข้าวของเงินทองจะไปร่วมสร้างพระบรมธาตุได้ทราบว่าพระบรมธาตุสร้างเสร็จแล้วสองพี่น้องเลยแยกกันคนน้องนำเงินทองไปฝังไว้ที่บริเวณวัดจันทร์บนและแถววัดโคก            ส่วนคนน้องพักอยู่บ้านโพธิ์นางแก้วเงินทองที่นำมาก็ฝังไว้ระหว่างบ้านโพธิ์นางแก้วและวัดจันทร์ใหญ่ มีชื่อเรียกสถานที่ฝังทรัพย์สมบัติเหล่านั้นว่า บ่อเลือด เหตุที่ชื่อบ้านบ่อเลือดเล่ากันว่าคนใช้ของลิตี๋เสียดายข้าวของที่ฝังจะขอเฝ้าของที่ฝังไว้กับสมบัติเหล่านั้นและน้ำในบ่อนั้นจึงกลายเป็น        สีเลือดปัจจุบันเป็นพรุปลูกต้นจากไว้มากมาย บ้านโพธิ์แก้วก็มีชื่อเรียกเพี้ยนเป็นบ้านบนโพธิ์ในปัจจุบัน 
ชื่อผู้ให้ข้อมูล
นายขาว  โชติจำนอง     บ้านเลขที่  15       หมู่ที่  5       ตำบล   ท่าดี  
บ้านในบ้าน
ตั้งอยู่
หมู่ที่  5      ตำบล   ท่าดี
ความเป็นมาของชื่อบ้าน

ในบ้านเป็นชื่อบ้านที่อยู่ติดกับนาพรุ  ก่อนนี้ในบ้านจะเป็นพรุเหมือนกันเดินไปมาหาสู่กันลำบาก แต่ขณะนี้ในบ้านได้เปลี่ยนแปลงไปเพราะบุคคลที่ได้มาอยู่อาศัยได้ขนทรายจากคลองใกล้บ้านมาใส่บริเวณนั้นทำให้พรุที่เคยมีอยู่หายไป ทุกวันนี้ชาวบ้านใกล้เคียงยังคงเรียกกันว่า                  บ้านในบ้าน 

ชื่อผู้ให้ข้อมูล
นายขาว  โชติจำนอง       บ้านเลขที่ 15       หมู่ที่  5       ตำบล   ท่าดี  
บ้านวัดมะขาม
ตั้งอยู่
หมู่ที่  5      ตำบล   ท่าดี
ความเป็นมาของชื่อบ้าน

ในสมัยก่อนที่ตั้งวัดมีต้นมะขามขึ้นอยู่หลายต้นและมี 2  ต้นใหญ่ๆ  เป็นที่ร่มรื่น อายุของต้นมะขามทั้งสองต้นเป็นร้อยๆ ปี  เมื่อได้จัดตั้งขึ้นมาแล้วจึงเรียกว่า วัดมะขาม ตามชื่อต้นมะขาม ส่วนบ้านในละแวกนี้ก็ใช้ชื่อว่า บ้านวัดมะขามไปด้วย 
ชื่อผู้ให้ข้อมูล
นายขาว   โชติจำนอง      บ้านเลขที่ 15      หมู่ที่  5       ตำบล   ท่าดี  
บ้านจังเรียง
ตั้งอยู่
หมู่ที่  5      ตำบล   ท่าดี
ความเป็นมาของชื่อบ้าน

มีต้นไม้ชนิดหนึ่งขึ้นอยู่เรียงรายเรียกว่า  ต้นจัง  ชาวบ้านจึงเรียกชื่อบ้านว่า  จังเรียงเรียง หรือบางครั้งเรียกสั้นๆ ว่า  บ้านจังเรียง 

ชื่อผู้ให้ข้อมูล
นายพาสน์  โชติจำนอง      บ้านเลขที่ 15      หมู่ที่  5      ตำบล   ท่าดี  
บ้านห้วยจังหด
ตั้งอยู่
หมู่ที่  5      ตำบล   ท่าดี
ความเป็นมาของชื่อบ้าน

ในที่ตรงนี้มีน้ำไหลมาจากใต้ดินมาผุดที่ตรงนี้ แล้วกลายเป็นห้วยน้ำไหลอยู่ตลอดปีไม่แห้ง ยังปรากฏอยู่จนถึงปัจุบันชาวบ้านจึงเรียกว่า   บ้านห้วยจังหด 

ชื่อผู้ให้ข้อมูล
นายขาว  โชติจำนอง      บ้านเลขที่  15        หมู่ที่  5       ตำบล   ท่าดี  
บ้านนาทองเกตุ
ตั้งอยู่
หมู่ที่  6      ตำบล   ท่าดี
ความเป็นมาของชื่อบ้าน

มีนายทองเกตุเป็นเจ้าของที่ดิน และได้ขุดที่ดินแห่งนี้เป็นที่นาสำหรับปลูกข้าวอยู่ในที่ลุ่ม เป็นนาแปลงใหญ่ ชาวบ้านที่อยู่ในละแวกนี้เลยตั้งชื่อหมู่บ้านที่ตนอยู่ว่า  บ้านนาทองเกตุ  ตามชื่อเจ้าของที่นาเมื่อใครจะไปธุระที่นั่น เมื่อถูกถามว่าไปไหนก็จะตอบว่า ไปบ้านนาทองเกตุ ติดปากกันมาจนทุกวันนี้
ชื่อผู้ให้ข้อมูล
นายขาว  โชติจำนอง      บ้านเลขที่ 15      หมู่ที่  5       ตำบล   ท่าดี  
บ้านนาพราย
ตั้งอยู่
หมู่ที่  6      ตำบล   ท่าดี
ความเป็นมาของชื่อบ้าน

สมัยก่อนเคยเรียกกันว่า  นาทิศพราย  เนื่องจากเจ้าของชื่อ ทิศพราย ทิศพรายได้ขุดนาขึ้นเพื่อปลูกข้าวและได้รับผลดีมาหลายชั่วอายุคน ต่อมาชื่อทิศพรายได้กร่อนไปเหลือแต่นาพราย ปัจจุบันนาพรายไม่ได้ใช้ทำนา   เนื่องจากว่าพอถึงฤดูน้ำหลากน้ำแช่ทำให้ต้นข้าวได้รับเสียหายมาก ผู้ได้รับมรดกภายหลังได้เปลี่ยนสภาพจากการปลูกข้าว ขุดเป็นคูคันนาขึ้นและใช้พืชอย่างอื่นปลูกแทน
ชื่อผู้ให้ข้อมูล
นายขาว  โชติจำนอง     บ้านเลขที่  15        หมู่ที่  5       ตำบล   ท่าดี  
บ้านนาห้วยคุด
ตั้งอยู่
หมู่ที่  6      ตำบล   ท่าดี
ความเป็นมาของชื่อบ้าน

เรียกกันตามชื่อบ้าน เพราะมีนาอยู่ที่ลำห้วยสมัยก่อนนี้จะไม่มีผู้คนอาศัยอยู่เลย ยังเป็นป่าเป็นที่อาศัยของสัตว์ร้าย โดยเฉพาะเสือมีอยู่ชุกชุมและชอบมากินน้ำที่ลำห้วย ปัจจุบันนาไม่มีอีกแล้วแต่ลำห้วยยังคงมีอยู่และแห้งขอดมากแล้ว เกือบไม่มีน้ำ ปัจจุบันยังคงเรียก บ้านนาห้วยคุดเหมือนเดิมและมีผู้คนเข้ามาสร้างบ้านเรือนอยู่หลายครัวเรือนแล้ว
ชื่อผู้ให้ข้อมูล
นายขาว  โชติจำนอง      บ้านเลขที่ 15        หมู่ที่  5       ตำบล   ท่าดี  
บ้านโคกวาด
ตั้งอยู่
หมู่ที่  6      ตำบล   ท่าดี
ความเป็นมาของชื่อบ้าน

เป็นสถานที่ซึ่งเป็นโคกตั้งอยู่ทางทิศเหนือของวัดเสมาสมัยก่อนเล่ากันว่ามีคนจีนชื่อ           แป๊ะกอ   อาศัยอยู่   แป๊ะกอ   เคยอาศัยอยู่ที่บ้านจังเรียง แต่ถูกน้ำท่วมเลยย้ายสถานที่มาตั้งค้าขายใหม่ที่บ้านโคกวาด ปัจจุบันโคกวาดใช้เป็นสถานที่เผาศพซึ่งมีการสร้างเมรุไว้ 
ชื่อผู้ให้ข้อมูล
นายขาว  โชติจำนอง      บ้านเลขที่ 15       หมู่ที่  5       ตำบล   ท่าดี  
บ้านศาลาขี้เหล็ก
ตั้งอยู่
หมู่ที่  6      ตำบล   ท่าดี
ความเป็นมาของชื่อบ้าน

สมัยก่อนถนนยังไม่ได้ลาดยาง เป็นทางเกวียนจากศาลาสังกะสีนอกไปวัดโคกฯ ในระหว่างทางชาวบ้านช่วยกันสร้างศาลาขึ้น 1 หลัง  เพื่อเป็นที่พักของคนที่สัญจรไปมา ข้างหลังศาลาที่สร้าง มีต้นขี้เหล็กต้นใหญ่อยู่ 1 ต้น  คนที่เดินทางมักจะมาพักและนัดพบกันที่นี่เสมอจึงใช้ชื่อที่นี่ว่า        บ้านศาลาขี้เหล็ก   เพราะมีศาลาและต้นขี้เหล็กอยู่ ปัจจุบันนี้ไม่มีศาลาและต้นขี้เหล็กคงมีแต่ชื่อเรียกกันเท่านั้น 
ชื่อผู้ให้ข้อมูล
นายขาว  โชติจำนอง      บ้านเลขที่ 15       หมู่ที่  5       ตำบล   ท่าดี  
บ้านสันยูง

ตั้งอยู่
หมู่ที่  7      ตำบล   ท่าดี
ความเป็นมาของชื่อบ้าน

นับย้อนหลังไป 80 ปี  บริเวณนี้เป็นป่าทึบมีสัตว์ร้ายนานาชนิด และมีเนินดินสูงเป็น       หินลูกรังคล้ายภูเขาเตี้ยๆ  ทอดยาวไปทางทิศเหนือ ประมาณครึ่งกิโลเมตร เนินดินสูงนี้มีต้นยูงขึ้นอยู่เต็มบริเวณ ปัจจุบันอยู่ที่บ่อดินริมถนนสายนคร-ลานสกา  เป็นที่ของนายสาคร ต่อมาประมาณ พ.ศ. 2426  ครอบครัวของนายทอง นางแดง ชุมพล มาปลูกบ้านอยู่เป็นครอบครัวแรก ส่วนที่มีคนอาศัยอยู่มากคือ  บ้านวังก้อง  ต่อมาเนินดินบริเวณนี้มีผู้คนมาอาศัยอยู่เพิ่มขึ้นและเรียกสถานที่แห่งนี้ว่า สันยูง  ซึ่งมาจากเนินดินที่มีต้นสันยูง 
ชื่อผู้ให้ข้อมูล
นางแดง  ชุมพล      อายุ  88 ปี     เป็นผู้เล่า
ตำบลลานสกา
บ้านต้นมะขาม
ตั้งอยู่
หมู่ที่  1      ตำบล   ลานสกา
ความเป็นมาของชื่อบ้าน

เดิมเขาเรียกว่า  บ้านนอกบึก  เดิมเป็นป่าทึบมีต้นไม้อยู่หนาแน่นหลายชนิดและ มีต้นมะขามใหญ่อยู่ต้นหนึ่ง ซึ่งใหญ่มากอยู่ริมทาง ทางนั้นเป็นที่สัญจรของคนไปมาต้นมะขามนั้น        ได้เป็นที่นั่งพักของคนทั่วไป และในป่านั้นเป็นที่อาศัยของสัตว์ป่าหลายชนิด คนในสมัยนั้นชอบดักจับสัตว์มาเป็นอาหารหรือเลี้ยงดู ซึ่งมีเรื่องเล่ากันว่า เวลาใครจะจับกระจงซึ่งเราใช้เครื่องมือชนิดหนึ่งจับเรียกว่า  จัน  เมื่อกระจงเข้าไปในจัน เจ้าของเข้าไปดูกระจงนั้นกลายเป็นใบไม้ พอเปิดจันออกมากระจงนั้นก็กลายเป็นกระจงตามเดิมวิ่งหายเข้าไปในป่า ที่บ้านปึกนี้มีต้นมะขามใหญ่อยู่ต้นหนึ่งเวลาคนไปไหนๆ  หรือธุระอะไรถ้าผ่านต้นมะขามนี้คนส่วนมากจะนัดพบกันที่ใต้ต้นมะขาม หรือใช้รับประทานอาหารกัน ในปัจจุบันนี้คนจึงเปลี่ยนชื่อจากเรียก  บ้านบึก  เป็นบ้านต้นมะขามแทนเรื่อยมา
ชื่อผู้ให้ข้อมูล
นายพร้อม   นิตย์สมบูรณ์      บ้านเลขที่ 13       หมู่ที่   1      ตำบล   ลานสกา
บ้านตรงควน
ตั้งอยู่
หมู่ที่  1       ตำบล   ลานสกา
ความเป็นมาของชื่อบ้าน

บ้านตรงควนเดิมชื่อว่า  วัดตรงควน  เพราะตั้งอยู่ที่ราบสูงหรือเนินสูงซึ่งชาวบ้านเรียกว่า ควน  มีคลองผ่านหมู่บ้านนี้ ทางด้านทิศใต้ของคลองมีป่าหนาทึบเป็นบริเวณกว้าง                              นายแก้ว   ศรีพิเชียร   อายุ 80 ปี    เป็นผู้ให้ข้อมูลหมู่บ้านนี้ บอกว่าปู่ของท่านชื่อ นายสีนวล ได้ไปถางป่าในบริเวณดังกล่าวพร้อมจีนคนหนึ่งซึ่งเป็นผู้ชายเพื่อที่จะทำไร่แต่บังเอิญได้ถางไปพบเจดีย์ขนาดเล็กองค์หนึ่ง มีลักษณะเจดีย์เป็นสามยอด  นายสีนวล  ก็กลับไปเล่าให้เพื่อนบ้านฟังหลังจากนั้นชาวบ้านไปถางวัดที่บริเวณนั้นเพื่อที่จะสร้างวัดและตั้งชื่อใหม่ว่า  วัดเจดีย์  ส่วน วัดตรงควนนั้นก็เลิกร้างไป ต่อมาเจดีย์ได้สร้างต่อเติมองค์เดิมส่วนที่บริเวณนั้นชาวบ้านยังเรียกเปลี่ยนจาก       ชื่อวัดเป็นชื่อบ้านว่า  บ้านตรงควน  และมีควนอยู่ด้วยตราบจนเท่าทุกวันนี้
ชื่อผู้ให้ข้อมูล
นายแก้ว   ศรีพิเชียร     บ้านเลขที่ 165      หมู่ที่   1       ตำบล   ลานสกา
บ้านต้นมะขาม
ตั้งอยู่
หมู่ที่  1      ตำบล   ลานสกา
ความเป็นมาของชื่อบ้าน

บ้านต้นมะขามมีชื่อเรียกสองชื่อ ก่อนนั้นเขาเรียกว่า  บ้านบึก  หลังจากนั้นเขาก็เรียกบ้านต้นขามตลอดมาคือ มีต้นมะขามใหญ่อยู่ต้นหนี่ง เป็นต้นใหญ่มากโอบรอบได้ 3 คน ถ้าสองคนนั้นโอบไม่รอบ  มีพุ่มใบ  กิ่งก้าน  กว้างแผ่ไปทั่ว มีผลได้กินและในสมัยนั้นมีช้างเชือกหนึ่งชื่อว่า          ตักจัน  เป็นช้างที่ตกมัน  ดุร้ายมาก  เป็นที่กล่าวขวัญทั่วไปในอำเภอลานสกา  ถ้าใครกล่าวขวัญถึงในทางที่ดีก็ไม่มีอะไร ถ้าใครกล่าวขวัญถึงในทางที่ร้ายมันก็มีจิตสำนึกจะมาทำร้ายผู้ที่กล่าวขวัญถึงโดยมาพังบ้าน  หรือเหยียบบ้าน  ถ้าใครวิ่งหนีไม่ทันก็จะเป็นอันตรายมีคนล้มตายและบาดเจ็บ หลายคน และต้นขามนี้ได้เป็นที่หลบภัยของชาวบ้านด้วย พอชาวบ้านทราบข่าวว่ามีช้างมาก็รีบวิ่งขึ้นต้นมะขาม เพราะถ้าวิ่งขึ้นต้นไม้อื่นช้างมันจะชนต้นไม้นั้นถอนขึ้นทั้งราก ส่วนต้นมะขามนั้นเป็นต้นไม้ใหญ่ ช้างมันถอนรากไม่ขึ้นคนที่ขึ้นไปอยู่บนต้นไม้นั้นปลอดภัย และในสมัยนั้นคนเดินทางด้วยเท้าเวลาไปไหนๆ  ก็นัดพบกันที่ต้นมะขามเป็นส่วนมาก  เมื่อหมู่บ้านนั้นมีต้นมะขามใหญ่ เมื่อเป็นที่หลบภัยของชาวบ้านได้และเป็นที่นัดพบกันของคนส่วนใหญ่ ชาวบ้านก็พร้อมใจกันเรียกหมู่บ้านนี้ว่า  บ้านต้นมะขาม  ตั้งแต่นั้นมาจนปัจจุบันนี้  และเจ้าของต้นมะขามนี้ชื่อว่า              นายฉาย   สุขสวัสดิ์    ปัจจุบันอายุ 74 ปี   ได้เห็นความสำคัญของหมู่บ้าน เพื่อให้หมู่บ้านมีความสะดวกสบายขึ้น จึงอุทิศต้นมะขามโดยให้โค่นต้นมะขามทิ้ง ได้ใช้เป็นทางเดินของหมู่บ้าน ใช้เป็นทางเดินเท้าและทางเกวียนในสมัยนั้น และปัจจุบันนี้ก็ใช้เป็นทางรถยนต์สาย ลานสกา-โคกคราม และชาวบ้านก็ได้เรียกว่า  บ้านต้นมะขาม  ตลอดมา เดี๋ยวนี้ถ้ามีใครผ่านเข้ามาปากทางจะเห็นต้นมะขามขึ้นอยู่ประปราย แต่ต้นก็ไม่ใหญ่นักเพราะเป็นผลิตผลของต้นมะขามใหญ่นั้น 
ชื่อผู้ให้ข้อมูล
นายฉาย   สุขสวัสดิ์      บ้านเลขที่  6      หมู่ที่  1      ตำบล   ลานสกา
บ้านนาขาม
ตั้งอยู่
หมู่ที่  1      ตำบล   ลานสกา
ความเป็นมาของชื่อบ้าน

ในสมัยก่อนที่ตำบลลานสกาจะมีถนนติดต่อกันเป็นสายเหมือนปัจจุบันนี้ ชาวบ้าน             หรือประชาชนจะไปธุระหรือเดินทางไปไหนก็อาศัยเดินเท้า หรือถ้าคนใดที่มีฐานะร่ำรวยก็จะใช้เกวียน ในขณะที่คนในหมู่บ้านเดินทางเข้าไปในตัวอำเภอหรือนำสินค้า หรือของป่าไปขายที่อำเภอปากพนัง ก่อนที่จะได้นำสินค้าลงเรือก็ต้องเดินผ่านบริเวณใจกลางของหมู่บ้าน หมู่ที่ 1  ซึ่งบริเวณนี้จะมีลักษณะที่แตกต่างกว่าบริเวณพื้นที่ส่วนอื่นๆ  คือเป็นที่ราบลุ่มล้อมรอบไปด้วยเนินเขา และภูเขา พื้นที่ตรงนี้ชาวบ้านในแถบนั้นจะแบ่งพื้นที่ไว้สำหรับทำนาในบริเวณใกล้ๆ พื้นที่นาจะมีต้นไม้ยืนต้นชนิดหนึ่ง คือต้นมะขาม  อยู่โดยรอบบริเวณนั้น เมื่อชาวบ้านผ่านไปมาก็จะมานั่งพักผ่อนใต้โคนต้นมะขาม โดยนำเอาห่ออาหารหรือเสบียงอาหารที่ใช้เดินทางมานั่งรับประทาน บางที่ก็เป็นของชาวบ้าน ในที่สุดชาวบ้านแถบนั้นก็ได้เรียกติดปากว่า  บ้านนาขาม  คือได้นำคำว่า ทำนากับต้นมะขาม มาเรียกให้สั้นว่า  นาขาม  จนถึงปัจจุบันนี้ 
ชื่อผู้ให้ข้อมูล
นางคั่ว   อิฐตาธิคม     บ้านเลขที่  47        หมู่ที่  1       ตำบล   ลานสกา
บ้านสายเงิน

ตั้งอยู่
หมู่ที่  2       ตำบล   ลานสกา
ความเป็นมาของชื่อบ้าน

เดิมทีมีบ้านคนเฒ่าคนแก่อยู่หลังหนึ่ง ซึ่งเป็นที่เคารพของคนในเขตตำบลลานสกา พอถึงวันสำคัญคนก็ยกมรับ  ยกของต่างๆ  ไปให้ทุกปี คนแก่คู่นี้ ผู้ชายชื่อ นายสาย  ผู้หญิงชื่อ นางเงิน เมื่อสองตายายตายลงชาวบ้านที่ไปบ้านแถวนั้นก็ยังพูดกันเรื่อยมาว่า ไปบ้านสายเงิน และในละแวกนั้นจึงกลายเป็นสายเงิน คนจึงเรียกชื่อติดปากเรื่อยมาจนถึงปัจจุบัน
ชื่อผู้ให้ข้อมูล
นายช้อง    จิตสำรวย 
บ้านน้ำรอบ
ตั้งอยู่
หมู่ที่  3       ตำบล   ลานสกา
ความเป็นมาของชื่อบ้าน

ความเป็นมาของบ้านน้ำรอบนี้จะยกประเด็นเรื่องของ วัดน้ำรอบ  มาเล่าสู่กันฟังเสียก่อน แล้วเรื่องของบ้านน้ำรอบท่านจะถึงบางอ้อเอาเองเพราะว่าชื่อวัดเป็นที่มาของชื่อบ้าน จึงจำเป็นที่จะต้องเท้าความถอยหลังกลับไปในอดีตว่า  มีวัดอยู่วัดหนึ่งชื่อ วัดลานสกา สมภารเจ้าวัดได้มรณภาพลง   พระรอด  ซึ่งเป็นรองเจ้าอาวาสก็ได้เป็นเจ้าอาวาสต่อมา อยู่มาวันหนึ่งมีชาวบ้านจำนวนหนึ่งได้มาบอกกราบลาท่านไปอยู่  ณ  ที่ปากคลองน้ำรอบ ซึ่งสะดวกต่อการทำมาหากินและการไปมาค้าขาย อันว่าปากคลองน้ำรอบก็คือที่ที่คลอง สองคลองไหลมาบรรจบกัน คือ คลองลานสกา  กับคลองควนยาง  พื้นที่แห่งนี้เป็นที่ราบลุ่ม และสามารถใช้เรือบรรทุกสิ่งของไปขายได้ถึง ต่างอำเภอ ชาวบ้านที่อาศัยอยู่ใกล้ๆ วัดลานสกา จึงพากันอพยพโยกย้ายกันออกมาเกือบหมด เหตุการณ์ที่เกิดขึ้นนี้ย่อมส่งผลกระทบกระเทือนถึงสถานภาพของพระสงฆ์ในวัดลานสกา           เป็นอย่างมาก ขึ้นชื่อว่าพระสงฆ์โดยทั่วๆ  ไปแล้วปัจจุบันย่อมต้องอาศัยชาวบ้านสมภารรอดท่าน      ก็ต้องจับตามองดูสถานการณ์อันเกิดขึ้นนี้อยู่ในที่แห่งใหม่นั้น เมื่อสวดมงคลบ้านในการขึ้นบ้านใหม่ เมื่อรับนิมนต์ท่านก็ได้มาพร้อมพระลูกวัดอีกสี่รูป สวดมนต์เสร็จจำวัดค้างคืนที่บ้านเจ้าภาพ  รุ่งเช้าหลังจากฉันภัตตาหาร  บิณฑบาตเช้าเสร็จแล้ว  ท่านได้ประชุมชาวบ้านปรึกษาเรื่องจะสร้างวัดขึ้น  ณ  ที่แห่งนี้ ชาวบ้านก็พลอยอนุโมทนาสาธุเห็นดีด้วยทุกคน และในขณะเดียวกัน นายเกิด   นางหม้อแป้ง  สองสามีภรรยา  ซึ่งไม่มีลูกได้มีจิตศรัทธาถวายที่ดินของตนให้เป็นที่สร้างวัดจำนวน 5 ไร่  ซึ่งตั้งอยู่  ณ  ปากคลองน้ำรอบนั้น เมื่อชาวบ้านเห็นดีและรับรองจะช่วยเหลือในการสร้างศาลา  กุฏิ  ท่านเห็นเป็นโอกาสเหมาะก็เลยเอาฤกษ์สร้างวัดในวันนั้นเสียเลย ชาวบ้านทั้งหมดต่าง       ก็หาไม้  ถางที่  ปรับพื้น ปลูกกุฏิชั่วคราวขึ้นในวันนั้น ท่านก็เลยพักที่นั้นและประกาศกับชาวบ้าน ว่า  หากชาวบ้านพร้อมเพรียงกันช่วยเหลือท่าน ท่านจะย้ายพระสงฆ์จากวัดลานสกาออกมา                จำพรรษาที่นี้ ชาวบ้านก็อนุโมทนาสาธุในช่วงเวลาไม่ถึง 15 วัน สำนักสงฆ์แห่งใหม่ก็ปรากฏขึ้นโดยความร่วมมือ ร่วมใจของชาวบ้านและชาววัด ต่อมาท่านได้ขุดคูน้ำขึ้นทางทิศใต้ และทางทิศเหนือของวัดโดยชาวบ้านได้ร่วมกันทำจนเป็นคูน้ำ ปล่อยน้ำให้ไหลจากคลองควนยางไปยังคลองลานสกาทั้ง 2 คู  จุดประสงค์เพื่อเป็นเขตแดนระหว่างที่วัดกับที่บ้าน ส่วนทางทิศตะวันตกมี          คลองควนยางเป็นเขต   ทิศตะวันออกมีคลองลานสกาเป็นเขต   ทางทิศเหนือและทิศใต้ ก็มีคูน้ำไหลทะลุถึงกัน รวมความว่า ทั้งสี่ด้านของวัดมี  น้ำล้อมรอบ  เมื่อชาวบ้านช่วยกันขุดคูน้ำเสร็จเรียบร้อย ท่านก็เลยจำพรรษาที่วัดแห่งใหม่นี้ วัดสร้างใหม่ชาวบ้านนิยมเรียกกันว่า  วัดน้ำรอบ  และต่อมา        ต่อปากต่อคำ ชื่อวัดน้ำรอบก็เกิดมีขึ้นเมื่อมีวัดน้ำรอบซึ่งเป็นศูนย์รวมของชาวบ้านในละแวกนี้มากขึ้น บ้านแถวนี้และละแวกนี้ใกล้ๆ  ก็ถูกเรียกว่า  ชาวบ้านน้ำรอบ  คำว่า  บ้านน้ำรอบ  ก็เกิดมีขึ้นด้วยสาเหตุนี้ 
ชื่อผู้ให้ข้อมูล
นายแม้น   หนุมาศ       บ้านเลขที่  17       หมู่ที่   3       ตำบล   ลานสกา
บ้านไสช่อ
ตั้งอยู่
หมู่ที่  3       ตำบล   ลานสกา
ความเป็นมาของชื่อบ้าน

บ้านไสช่อนั้น ถ้าเราลองเดินมองไปทั่วๆ ไปแล้วจะเห็นได้ว่า เป็นที่เก่าแก่พอๆ กับบ้านลานสกาทั้งนี้โดยอาศัยสิ่งปลูกสร้างต่างๆ  ที่ปรากฏอยู่เช่น  ต้นทุเรียน  มังคุด  ลางสาด  และมะพร้าว  ถ้าจะคำนวณอายุแล้วคงจะสร้างมารุ่นเดียวกับบ้านลานสกาเป็นแน่  ถ้าเราลองอ่านประวัติเมืองนครศรีธรรมราชจะพบว่า ตอนที่พระยาศรีธรรมโศกราช ซ่อมพระบรมธาตุที่หาดทรายแก้ว แต่เกิดไข้ห่าระบาดคนเจ็บป่วยล้มตายลงเป็นอันมาก พระองค์ได้อพยพผู้คนหนีไข้ห่าขึ้นมาตามสายน้ำ ปรากฏว่า มาตั้งวังพักพลชั่วคราวอยู่ที่เขาวัง ส่วนพระอนุชานันทราช ได้นำพลอีกส่วนหนึ่งขึ้นมาตามสายน้ำเช่นกัน  ครั้นเห็นที่ชัยภูมิเหมาะก็เลยพักพลตั้งเป็นกองระวังหลัง  ต่อมาทั้งสองพระองค์ได้สั่งให้คนสร้างลานกว้างเพื่อที่จะทรงสกาให้คนดู ปรากฏว่าลานตรงนั้นเกิดเป็นชื่อของบ้านลานสกา ในเวลาต่อมา ซึ่งตั้งอยู่ในหมู่ที่ 3  ตำบลลานสกา เช่นเดียวกัน แต่ปัจจุบันบ้าน       ลานสกาไม่มีบ้านผู้คนอาศัยแต่กลายสภาพเป็นสวนของชาวบ้านปัจจุบันไปหมดแล้ว  จึงเกิดเป็นปัญหาว่า แล้วคนที่อาศัยอยู่เดิมนั้นเขาพากันไปอาศัยที่ไหนกันจนหมดและกลายเป็นบ้านร้าง อันนี้ปรากฏตามตำนานต่อมาว่า  ขบวนผู้อพยพของพญาศรีธรรมโศกราชและผู้อพยพเมื่อทราบจากผู้สื่อข่าวว่าทาวในเมืองไข้สร่างซาลงแล้วก็พาพลเสด็จกลับไปบูรณะพระบรมธาตุตามเดิมแต่ผู้คน ที่อพยพมานั้นไม่ได้กลับไปทั้งหมด ส่วนหนึ่งยังคงทำมาหากินอยู่  ณ  บ้านลานสกา ในจำนวนคน ที่ยังอยู่นั้นมีคนๆ หนึ่งชื่อ  นายช่อ  ซึ่งเป็นคนที่มีคนเคารพนับถือตั้งเป็นผู้นำกลุ่มย่อย ต่อมานายช่อคิดจะขยายที่ทำมาหากินให้กว้างขวางออกไป จึงแยกตัวออกมาและนำคนกลุ่มย่อยไปตั้งทำมาหากิน  ณ  ลุ่มน้ำควนยางและลุ่มน้ำห้วยน้ำเขียว โดยได้บุกเบิกถางป่าทำไร่  ปลูกข้าว  ปลูกผลอาสินต่างๆ  จนนายช่อแก่ชราและก็ตายในที่นั้น ต่อมาป่าซึ่งนายช่อทำไว้ก็กลายเป็นที่ว่างเปล่าเป็นป่า       ไสช่อ  ต่อมาคำเรียกขานสั้นเข้าเหลือเพียงไสช่อ  ต่อมามีคนๆ หนึ่งหนีศึกพม่าเข้ามาอาศัยทำมาหากินในป่าแห่งนี้ (หนีพม่าเก้าทัพ) และตั้งบ้านช่องเป็นหลักแหล่งในป่าไสช่อ ในฐานะที่นายช่อ         เป็นผู้มีชื่อเสียงและเป็นคนสำคัญในจำนวนคนที่มาบุกเบิกหักร้างถางป่าเอาไว้ก่อนคนจึงนิยมเรียกว่า  บ้านไสช่อ  ติดต่อกันมาและกลายเป็นบ้านไสช่อจนทุกวันนี้ 
ชื่อผู้ให้ข้อมูล
นายแม้น    หนุมาศ     บ้านเลขที่  17        หมู่ที่  3      ตำบล   ลานสกา
บ้านวังหงส์
ตั้งอยู่
หมู่ที่  4       ตำบล   ลานสกา
ความเป็นมาของชื่อบ้าน

ในสมัยพระเจ้าศรีธรรมโศกราช ได้อพยพผู้คนจากในเมืองหนีไข้ห่ามาตั้งถิ่นฐานในตำบลลานสกาปัจจุบัน หลังจากหายโรคไข้ห่าแล้วผู้คนก็อพยพกลับ มีบางส่วนไม่สนใจจะกลับถิ่นฐานเดิมจึงอาศัยอยู่ที่บ้านนี้ต่อไป เพราะเห็นว่าแถวนี้อุดมสมบูรณ์ดี จึงตั้งรกรากทำมาหากินอยู่ต่อไป ครั้นต่อมาชาวบ้านได้พบซากวัดเก่าแก่เป็นสภาพวัดร้างอยู่ในสมัยนั้น ล่างวัดมีน้ำอยู่ลึกมาก        เมื่อชาวบ้านลงไปอาบน้ำก็พบซากหงส์ยืนแกะสลักด้วยไม้สูงราว 2 ศอก  อยู่ในวังน้ำนั้น ชาวบ้านจึงพร้อมใจกันยกหงส์ขึ้นไว้ในวัดและเอาหงส์แกะสลักตัวนั้นไว้บนเสาธงสูงราว 8 วา  หงส์นั้นติดทองฝังมุขแลดูเหลืองอร่ามราวกับหงส์จริงๆ ชาวบ้านจึงตั้งชื่อวัดร้างนั้นว่า วัดวังหงส์  และถิ่นนั้น ก็เรียกว่า  บ้านวังหงส์  ตั้งแต่นั้นเป็นต้นมา (เมื่อผู้เล่าจำความได้หงส์นั้นอยู่บนเสาธงแล้ว) 
ชื่อผู้ให้ข้อมูล
นางหนู    ทิพย์มณฑา
บ้านบนเหมือง
ตั้งอยู่
หมู่ที่  4       ตำบล   ลานสกา
ความเป็นมาของชื่อบ้าน

เมื่อก่อนบริเวณนั้นมีการทำเหมืองแร่ดีบุกกันมาก พอมาระยะหลังเหมืองร้างลง ชาวบ้าน จึงไปทำกันตั้งรกรากถิ่นฐาน เรียกชื่อบริเวณนั้นว่า  บ้านบนเหมือง  มาจนปัจจุบัน 

ชื่อผู้ให้ข้อมูล
นายช้อง    จิตสำรวย
บ้านต้นม่วง
ตั้งอยู่
หมู่ที่  4      ตำบล   ลานสกา
ความเป็นมาของชื่อบ้าน

เป็นทางเดินผ่านไปมาของผู้คนสมัยนั้น และริมทางเดินมีต้นมะม่วงใหญ่อยู่ต้นหนึ่งเป็น    ที่ร่มรื่น  คนเดินทางได้พักอาศัยร่มเงา  พอถึงฤดูมะม่วงออกผลคนเดินทางและคนที่อาศัยบริเวณนั้นได้กิน จึงตั้งชื่อบ้านนั้นว่า  บ้านต้นม่วง
ชื่อผู้ให้ข้อมูล
นายช้อง    จิตสำรวย
บ้านห้วยน้ำเขียว
ตั้งอยู่
หมู่ที่  4      ตำบล   ลานสกา
ความเป็นมาของชื่อบ้าน

สืบเนื่องจากว่าในสมัยโบราณ มีห้วยน้ำหลายสายไหลลงมาบรรจบกับคลองสายใหญ่          ซึ่งเกิดจากเทือกเขานครศรีธรรรมราช (เขาหลวง) ที่บรรจบกันนั้นน้ำลึกมากแลดูเป็นสีเขียว  ผู้คนซึ่งบุกเบิกทำกินบริเวณนั้นเรียกว่า  บ้านห้วยน้ำเขียว  จนปัจจุบัน 

ชื่อผู้ให้ข้อมูล
นางหนู    ทิพย์มณฑา
บ้านในปุด
ตั้งอยู่
หมู่ที่  5     ตำบล   ลานสกา
ความเป็นมาของชื่อบ้าน

แรกเริ่มเดิมทีนั้นชื่อ  ในปุด   มีประวัติความเป็นมาเกี่ยวข้องทางด้านภูมิศาสตร์ มีแม่น้ำ   ซึ่งเป็นสายน้ำที่มีความสำคัญของคนในหมู่บ้านใช้ในการทำมาหากินเลี้ยงชีพของชาวบ้าน            ในละแวกนั้นเช่น  หาสัตว์น้ำ  ใช้ในการเกษตร  เป็นต้น

อยู่มาครั้งหนึ่งปรากฏว่า  น้ำได้กัดกร่อนทำให้หินแร่ผุดขึ้นมาโดยเฉพาะแร่ทองคำซึ่งเป็นสิ่งที่มีค่ายิ่ง  ชาวบ้านได้พากันมาหาและขุดทองในลำคลอง  ชาวบ้านได้กล่าวกันว่า ทองผุด ขึ้นแล้ว หลายคนได้มาขุดทองกันและได้ทองกันไปตามตำนานกล่าวว่า ชาวบ้านที่มีทองได้นำทองไปถวายวัดเพื่อสร้างพระพุทธรูปตลอดจนนำไปสมทบเพื่อก่อสร้างพระธาตุ ชาวบ้านได้เรียกคลองนี้         ว่า  คลองผุด  หรือคลองทองผุด  จนเป็นที่กล่าวขานของบุคคลทั่วไปจนมีการเรียกและการเขียน       ว่า  คลองขุด  ต่อมาชาวบ้านได้เรียกเพี้ยนไปจากเดิมว่า  บ้านในปุด  ตัดคำว่า คลอง ออกและเปลี่ยนคำว่า ผุด เป็น ปุด เรียกตามภาษาชาวบ้านที่ชอบคำสั้นๆ ว่า ในปุด 

จากความเป็นมาดังกล่าวได้เรียกชื่อบ้านนี้ว่า ในปุด จนตราบเท่าทุกวันนี้ ซึ่งตั้งอยู่            หมู่ที่ 5   ตำบลลานสกา   จังหวัดนครศรีธรรมราช 

ชื่อผู้ให้ข้อมูล
นายดำ   ผกาวรรณ      บ้านเลขที่  84      หมู่ที่  1       ตำบล   ลานสกา
บ้านนอกนา

ตั้งอยู่
หมู่ที่  6      ตำบล   ลานสกา
ความเป็นมาของชื่อบ้าน

บ้านนอกนา หมายถึงหมู่บ้านที่ตั้งอยู่นอกบริเวณที่ที่เป็นที่ทำนา ชื่อนี้คนในหมู่บ้านน้ำรอบเป็นผู้เรียกขึ้นก่อน โดยมีเรื่องเล่าต่อๆ กันมาว่า  ชาวบ้านลานสกา  ซึ่งย้ายออกมาเมื่อคราวมาตั้งบ้านน้ำรอบนั้นไม่ได้มาอยู่รวมกันเป็นกลุ่มในที่แห่งเดียวกัน แต่ได้กระจัดกระจายกันไปอยู่ตามความถนัดของแต่ละคน ถ้ามีคนหลายคนมีความเห็นสอดคล้องกันก็มารวมเป็นกลุ่มเดียวกัน จะไปไหน ทำอะไร ก็ทำเหมือนๆ กัน คนในกลุ่มใหญ่ที่ย้ายออกมานั้นได้แยกออกเป็น 3 กลุ่ม กลุ่มหนึ่งอยู่ที่บ้านน้ำรอบ  กลุ่มที่สองอยู่ที่บ้านไสช่อ  โดยมีนายช่อเป็นหัวหน้าแยกไปทำมาหากินทางลุ่มน้ำ ควนยาง ต่อมาเรียกพวกนี้ว่า  บ้านนอกนา  ที่ชื่อว่าบ้านนอกนานั้นก็เนื่องจากตั้งอยู่ถัดออกไปจากบริเวณที่ทำนาของชาวบ้านน้ำรอบ เรื่องที่นานี้แต่เดิมชาวบ้านน้ำรอบได้ปราบที่ดินแห่งหนึ่งในบริเวณใกล้ๆ  กับที่ที่คลองควนยางและคลองลานสกาไหลมาบรรจบกัน ซึ่งภาษาชาวบ้าน                นิยมเรียกว่า  ปากรวบ  ที่ใกล้กับปากรวบแห่งนี้ชาวบ้านได้ปราบไว้สำหรับทำนาแห่งหนึ่งเรียกว่า นาเทวดา  สาเหตุที่เรียกว่านาเทวดาก็เพราะว่า ที่ปากรวบนั้นมีก้อนหินใหญ่ปลายแหลม ฐานใหญ่รูปร่างคล้ายๆ เจดีย์ก้อนหนึ่งตั้งอยู่กลางคลองปากรวบ และมีงูใหญ่ตัวหนึ่ง (งูจงอาง หรือชาวบ้านแถบนั้นเรียกว่า งูพองหลา)  ตัวใหญ่มานอนใกล้ๆ ก้อนหินก้อนนี้เป็นประจำ ชาวบ้านจึงเรียกก้อนหินนี้ว่า  หินเทวดา  ปรากฏว่าหินก้อนนี้มีความศักดิ์สิทธิ์และขลังมาก เมื่อมีคณะหนังตลุง              หรือมโนราห์  เดินผ่านมาทางก้อนหินนี้หากไม่หยุดทำความเคารพโดยแสดงถวายให้ชมแล้วต้อง        มีอันเป็นไปต่างๆ  เช่น  ทำให้ปวดท้องเดินไม่ไหว อะไรทำนองนั้น จึงเป็นที่เคารพนับถือและเกรงขามของชาวบ้าน  ต้องบนบานศาลกล่าวกันต่างๆ นานา  ดังนั้น  ที่นาของชาวบ้านน้ำรอบซึ่งอยู่ใกล้กับหินก้อนนี้จึงถูกเรียกว่า  นาเทวดา  ไปด้วย และชาวน้ำรอบเรียกหมู่บ้านซึ่งตั้งอยู่นอกบริเวณที่ ทำนาแห่งนี้ว่า  พวกนอกนา  และเรียกที่ตั้งภูมิลำเนาที่อยู่นี้ว่า  บ้านนอกนา 

จึงสรุปได้ว่า บ้านนอกนา นั้นมีชื่อขึ้นโดยชาวบ้านน้ำรอบเป็นผู้เรียกและตั้งขึ้นเพื่อแยก  ให้รู้ว่า กลุ่มคนหมู่นั้นคือ  พวกนอกนา  และ   บ้านนอกนา

ชื่อผู้ให้ข้อมูล
นายแม้น   หนุมาศ     บ้านเลขที่  17     หมู่ที่  3      ตำบล   ลานสกา
อำเภอลานสกา
ลานสกาเป็นอำเภอหนึ่งของจังหวัดนครศรีธรรมราช เดิมเป็นหมู่บ้านขึ้นต่ออำเภอเมืองนครศรีธรรมราช ต่อมาทางราชการได้แบ่งการปกครองเป็นมณฑล จึงให้อำเภอลานสกาเป็น        กิ่งอำเภอ เรียกว่า กิ่งอำเภอเขาแก้ว เพราะที่ว่าการกิ่งอำเภอตั้งอยู่ตำบลเขาแก้ว ต่อมาได้ยุบตำบล   เขาแก้วขึ้นกับตำบลลานสกา ที่ว่าการกิ่งอำเภอจึงตั้งอยู่ในตำบลลานสกา จึงได้เปลี่ยนชื่อเป็น        กิ่งอำเภอลานสกาตามชื่อของตำบลและปัจจุบันได้แบ่งการปกครองใหม่ โดยแยกตำบลเขาแก้วออกจากตำบลลานสกาที่ว่าการกิ่งอำเภอจึงยังอยู่ตำบลเขาแก้ว แต่ยังคงเรียกว่า กิ่งอำเภอลานสกาตลอดมา จนในปี   2500   ทางราชการได้ประกาศยกฐานะเป็นอำเภอลานสกา จนปัจจุบันนี้
อำเภอลานสกา มี  5  ตำบล  44  หมู่บ้าน
1. ตำบลกำโลน  มี  12  หมู่บ้าน
2. ตำบลท่าดี  มี  7  หมู่บ้าน
3. ตำบลลานแก้ว  มี  6  หมู่บ้าน
4. ตำบลลานสกา  มี  7  หมู่บ้าน
5. ตำบลขุนทะเล  มี  12  หมู่บ้าน
คำว่า “ ลานสกา” มีข้อสันนิษฐานว่า
1. ภาษาของชาวหมู่เกาะทะเลใต้ ซึ่งได้นำศาสนาพราหมณ์ ศาสนาพุทธ เข้ามา แรกๆ เสียง “แลงกา” ซึ่งแปลว่า หว่างเขา หุบเขา  ซึ่งตรงกับสภาพตามความเป็นจริงทางภูมิศาสตร์ในปัจจุบัน ภายหลังมีคนใส่  “ ส”  ข้างหน้า  “กา” เป็น “สกา”

2. คำว่า “สะกา”  เป็นชื่อของเกมส์ชนิดหนึ่ง  เป็นการเล่นมีลูกเต๋าทอย ในสมัย                   พระเจ้าศรีธรรมโศกราช มาสร้างเมือง “ศิริธรรมนคร” ที่หาดทรายแก้วได้เกิดไข้ห่า            ( อหิวาตกโรค ) ระบาดขึ้นในเมือง พระองค์จึงได้อพยพราษฎร์มาพักชั่วคราวที่เขาวัง ประมาณ 4-5 ปี และในระหว่างนั้นได้มีการเล่นกีฬา “ สะกา”  ขึ้นจึงได้ชื่อว่า  ลานสกา
3. จากหนังสือ สารนครศรีธรรมราช  ปีที่ 8 ฉบับที่  4  กรกฎาคม - สิงหาคม 2520 คอลัมน์...แด่มาตุภูมิ โดย ดิเรก พรตตะเรน ได้เขียนไว้ในหน้า 72 ว่า... “บริเวณโอบล้อมของเขาวังนอกกับเขาวังใน มีลานกว้างตรงเชิงเขาวังในตอนหนึ่ง เชื่อกันว่าเป็นลานที่                นางพันธุรัตน์ตัดแต่งให้พระสังข์ออกฝึกขี่ม้าตีคลีและแล่น สกาลาน” ที่ผู้เขียนเรียก            “ลานสกา” จะเรียกผิดเรียกถูกอย่างไรก็ไม่ทราบเหมือนกันที่เรียกก็ประสงค์จะหมายถึง การเล่นสกากลางลานกว้าง คือ ทอดแต้มเดินตาด้วยคน ทำนองเดียวกับการเล่นหมากรุกราน.....เดินตาด้วยคนนั้นเอง
สารบัญ
บ้านกลาง

48


บ้านไทรงาม

44

 บ้านเกาะ

53(1)


บ้านนากง

32

บ้านเขาแก้ว

47


บ้านนาขาม

71

บ้านเขาดิน

21


บ้านนาขุนเล

45

บ้านคดศอก

43


บ้านนาทอง

55

บ้านคันเบ็ด

52


บ้านนาทองเกตุ

66

บ้านโคกข่อย
26

 
บ้านนาบอด

4

บ้านโคกวาด

67


บ้านนาพราย

66

บ้านจังเรียง

65


บ้านนาพรุ

62

บ้านช่องลม

44


บ้านนาภาพ

30

บ้านเชิงแตระ
14


บ้านนาราม

60

บ้านดอนมะขาม
61


บ้านนาลูกเขา

27

บ้านตรงควน
69


บ้านนาสามดวง

15

บ้านต้นมะขาม
69,70


บ้านนาไสขาม

40

บ้านตาขุนพล
24


บ้านนาไสเคียน

41

บ้านตามิตร

23


บ้านนาหยาม

35

บ้านตาหมอ

36


บ้านนาห้วยคุด

67

บ้านตากแดด
54


บ้านนอกนา

79

บ้านท่าชาย

13


บ้านนอกไส

5

บ้านท่าหา

10


บ้านเนินจำปา

16

บ้านท่าใหญ่

56


บ้านน้ำตกกะโรม
50

บ้านทุ่งคา

26


บ้านน้ำรอบ

73

บ้านในเกาะ

9


บ้านร่อน

51
บ้านในนา

9


บ้านราษฎร์บำรุง

40
บ้านในบ้าน

63


บ้านโรงเบื้อง

18
บ้านในปริก

58


บ้านลุ่มไข่เน่า

27
บ้านในปุด

78


บ้านลุ่มเตย

21
บ้านในม็อง

18


บ้านลุ่มเมือง

29
บ้านบนควน

19


บ้านวัดกลาง

10
บ้านบนโคก

4


บ้านวัดโคก

2
บ้านบนโพธิ์

64


บ้านวัดจันทร์

1
บ้านบนเหมือง
77


บ้านวัดจันทร์ใหญ่
62
บ้านบ่อทราย
38


บ้านวัดต้นเมือง

28
บ้านบ่อน้ำซับ
39


บ้านวัดปลายทาง

26
บ้านบ่อสร้าน
17


บ้านวังพร้าว

39
บ้านบ่อหูด

55


บ้านวัดมะขาม

64
บ้านปากบาง
58


บ้านวัดวอ

57
บ้านป่าโหนด
61


บ้านวังไทร

16
บ้านแพรกตัง
12


บ้านวังไพ

46
บ้านแพรกพรุ
43


บ้านวังหงส์

76
บ้านมะม่วงกวาง
15


บ้านวังโหล

3
บ้านมะม่วงทอง
59


บ้านวัดสมอ

7
บ้านยางถอก

25


บ้านวัดใหม่

11
บ้านยางนางนม
42


บ้านศาลาขี้เหล็ก

68
บ้านย่านยาว

6


บ้านศาลาสังกะสี

57
บ้านศาลาสังกะสีใน
63


บ้านหนองบ้า

25
บ้านสอ

31


บ้านหนองลิงตาย
27
บ้านสวนจันทร์
31


บ้านหนองหาร                  28
บ้านสวนสามสิบ
2 


บ้านหลาสีหนุน                 30
บ้านสวนหวาย           33                                     บ้านหลาเบื้อง                    31
บ้านสวนใหญ่            29                                     บ้านใหม่ทอน                   34
บ้านสวนโหนด          23                                    บ้านหนองประ                  35
บ้านสันยูง                  68                                    บ้านหนองต้อ                    37
บ้านสันไอ้โลง
53


บ้านหนองเตย

37

บ้านสามขุน

45


บ้านหนองท่อม

38
บ้านสายเงิน

72


บ้านห้วยมวง

41
บ้านสี่กั๊กนอก
46


บ้านหนองจิก

42
บ้านสำนักใหม่
32


บ้านหัววังทราย

1
บ้านไสขิง

54


บ้านหัวเหลง

6
บ้านไสช่อ

74


บ้านหัววังหลวง

5
บ้านไสป้าขวด
25


บ้านหัวเหว

7
บ้านหนองปลาไหล
60


บ้านหัวนอน

8
บ้านห้วยจังหด
65


บ้านหนองไอ้สาน
11
บ้านหน้าถ้ำ

53


บ้านหนองไอ้นก

12
บ้านหนองอ่าง
18


บ้านหน้าวัด

13
บ้านหลาขี้เหล็ก
19


บ้านใหญ่

14
บ้านหนองไฟกัน
22


บ้านออกวัดปะ

56
บ้านหลาลุงเสน
24


บ้านอ่าวอ้ายไทร

47
